**ХОТ, СУУРИНЫ УС ХАНГАМЖ, АРИУТГАХ ТАТУУРГЫН АШИГЛАЛТЫН ТУХАЙ хУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙн хэрэгцээ, шаардлагын СУДаЛгаа**

**Улаанбаатар хот**

**2021 он**

**ХОТ, СУУРИНЫ УС ХАНГАМЖ, АРИУТГАХ ТАТУУРГЫН АШИГЛАЛТЫН**

**ТУХАЙ хУУЛЬД НЭМЭЛТ, өөрчлөлт ОРУУЛАХ ТУХАЙ ХУУЛИЙН**

**ТӨСЛИЙн хэрэгцээ, шаардлагыг урьдчилан**

**тандсан тухай тайлангийн агуулга**

**НЭГ. Ерөнхий мэдээлэл**

**ХОЁР. Асуудлын дүн шинжилгээ**

**ГУРАВ. Асуудлыг шийдвэрлэх зорилгыг тодорхойлсон байдал**

**ДӨРӨВ. Асуудлыг зохицуулах хувилбарууд, эерэг болон сөрөг тал дээр хийсэн харьцуулалт**

**ТАВ. Сонгосон хувилбарын үр нөлөөг тандан судалсан байдал**

**ЗУРГАА. Зохицуулалтын хувилбаруудыг харьцуулсан дүгнэлт**

**ДОЛОО. Олон улсын болон бусад улсын хууль эрх зүйн зохицуулалттай харьцуулсан байдал**

**НАЙМ. Зөвлөмж**

**НЭг. Ерөнхий мэдээлэл**

Монгол Улсын хэмжээнд хот, суурины ус хангамж, ариутгах татуурга /цаашид “УХАТ” гэх/-ын ашиглалт үйлчилгээний чиглэлээр төрийн болон орон нутгийн өмчит, хувийн хэвшлийн нийт 202 аж ахуйн нэгж байгууллага тусгай зөвшөөрөлтэйгөөр үйл ажиллагаа явуулж байна. Үүнд:

* Орон нутгийн УХАТ-ын ашиглалт, үйлчилгээний чиглэлээр – 49,
* Улаанбаатар хотын орон сууцны УХАТ-ын ашиглалт, засвар, үйлчилгээний чиглэлээр - 81,
* Бохир усыг тусгай зориулалтын автомашинаар зөөвөрлөх үйлчилгээний чиглэлээр – 60,
* Ундны усыг цэвэршүүлэх чиглэлээр – 2,
* Цэвэрлэх байгууламжийг шинээр барьж байгуулах, түүний ашиглалт, засвар, үйлчилгээг нь хариуцах болон УХАТ-ын тоног төхөөрөмжид туршилт тохируулга хийх чиглэлээр - 10.

Улсын хэмжээнд орон нутгийн ус хангамжийн байгууллагууд 70 гаруй ус хангамжийн эх үүсвэрийн 570 гаруй гүний худгуудаас хот суурин газрын хүн амыг ундны усаар хангаж байна. Улаанбаатар хотын хэмжээнд нийт орон сууцны 219.6 мянга, гэр хорооллын 115.9 мянган айл өрх, 16.4 мянган үйлдвэр, аж ахуйн нэгж байгууллага үйлчлүүлж байна.

Улсын хэмжээнд нийт 130 гаруй бохир ус цэвэрлэх байгууламж бүртгэгдсэн байдгаас 53 цэвэрлэх байгууламжийг нь УХАТ-ын тусгай зөвшөөрөл эзэмшигч байгууллагууд хариуцан ажиллаж байна. Цэвэрлэх байгууламжуудын 57 хувь биологийн, 43 хувь механик цэвэрлэгээтэй.

Сүүлийн үед хүн амын өсөлт, нийгэм, эдийн засгийн хөгжилтэй уялдан жилээс жилд орон сууцны тоо нэмэгдэж, тусгай зөвшөөрөл эзэмшигч байгууллагуудын хариуцдаг орон сууцны барилгын тоо 9310 болсон байна. Энэ тоо цаашид ч нэмэгдэх хандлагатай байна. Хот, суурин газрын хүн амыг ундны усаар хангаж, ариун цэврийн байгууламжаар үйлчлэх чиглэлээр салбар гол хууль болсон Хот, суурины ус хангамж, ариутгах татуургын ашиглалтын тухай хуулийг хэрэгжүүлэхэд тулгамдаж буй бэрхшээлтэй асуудлуудын нэг нь тусгай зөвшөөрөл олгосон зохицуулагч байгууллага нь хуулийн хэрэгжилтэд хяналт тавих эрхгүйгээс хүрээлэн буй орчинд шууд буюу шууд бусаар хор хохирол учруулахаас сэргийлэх, түүнчлэн осол аваар гарч болох тохиолдолд холбогдох ажил, үйлдвэрлэл, үйлчилгээ, үйл ажиллагааг бүхэлд нь буюу хэсэгчлэн уг зөрчлийг арилгах хүртэл түр зогсоох, тухайн барилга байгууламж, машин, тоног төхөөрөмжийн ашиглалт, үйл ажиллагаанд мэргэжлийн дүгнэлт гаргах, тусгай зөвшөөрлийг түдгэлзүүлэх, хариуцлага тооцох, албан шаардлага хүргүүлэх асуудлууд зохих түвшинд хүрч зохицуулагдаж чадахгүй байна.

**ХОЁР. АСУУДЛЫН ДҮН ШИНЖИЛГЭЭ**

**Мөн чанар, цар хүрээг тогтоох**

Хуулийн төсөл нь нэмэлт, өөрчлөлт оруулах хэлбэрээр боловсруулагдах ба хүн амын ундны усны чанар, аюулгүй байдлыг хангуулах, эрүүл ахуйн хамгаалалтын бүсийн дэглэмийг мөрдүүлэх, шугам сүлжээний усны алдагдлыг бууруулах, тоолууржуулах, хэрэглэгчийн эрх ашгийг хамгаалах, улсын хэмжээнд ажиллаж байгаа цэвэрлэх байгууламжуудын технологи үйл ажиллагааг хангуулж, байгальд нийлүүлэх бохир усны цэвэрлэгээний түвшинг стандартад нийцүүлэх, Тогтвортой хөгжлийн зорилт-6 ыг биелүүлэх, Төрийн болон хувийн хэвшлийн үйлчилгээ үзүүлэгч этгээдүүдтэй холбоотой гомдол маргааныг хянах, барагдуулах, үйлчилгээний чанар нь холбогдох стандарт нөхцөл шаардлагыг хангаж буй эсэхэд хяналт тавих хариуцлага тооцох механизмыг бүрдүүлэх зорилгоор Улсын байцаагчийн эрх зүйн зохицуулалтыг тусгана.

**Хууль зүйн дүн шинжилгээ**

Монгол Улсын Их хурлаас анх 2002 оны 6 дугаар сарын 13-ны өдөр Хот, суурины ус хангамж, ариутгах татуургын ашиглалтын тухай хуулийг баталснаар хэрэглэгчдийг стандартын шаардлагад нийцсэн усаар хангах, хэрэглээнээс гарсан бохир усыг татан зайлуулах, цэвэрлэх зориулалттай инженерийн барилга байгууламжийг өмчлөх, ашиглахтай холбоотой харилцааг зохицуулах эрх зүйн үндэс бүрдсэн.

УХАТ-ын ашиглалтын тухай анхдагч хуулийн зохицуулалт бий болсноор хот, суурин газар оршин суугаа иргэдийг цэвэр усаар хангах, хэрэглээний бохир усыг стандартад нийцүүлэн зайлуулах үйл ажиллагааг хэрэгжүүлэх, хангагч, хэрэглэгч хоорондын харилцааг зохицуулсан эрх зүйн орчин бүрдсэн нь хотжилт, үйлдвэржилт, хүн амын төвлөрөл эрчимжсэн өнөө цагийн эрэлт хэрэгцээ, шаардлагад нийцсэн алхам болсон. Гэвч энэхүү хуулийн зохицуулалт нь нийгэм, эдийн засгийн хөгжил, хотжилт, үйлдвэржилтийн үйл явцтай хөл нийлүүлж, тэдгээрээс урган гарч буй нийгмийн харилцаанд тулгарч буй асуудлыг бүрэн зохицуулах чадваргүй, тухайлбал, хариуцлагын тогтолцоо бүрэлдээгүй, инженерийн барилга, байгууламжийн ашиглалт, хэрэглэгч, түгээгчийн хоорондын харилцаа тодорхойгүй, мөн хуулийн хэрэгжилтийг хангаж ажиллах байгууллагуудын чиг үүргийн асуудлыг цэгцлэх шаардлагатай байсан тул Хот, суурины ус хангамж, ариутгах татуургын ашиглалтын тухай хуулийн /цаашид “ХСУХАТАТХ” гэх/ шинэчилсэн найруулгын төслийг 2011 онд баталсан ба өнөөг хүртэл хүчин төгөлдөр мөрдөгдөж байна. Энэ хууль нь Монгол Улсын хэмжээнд ус, хангамж ариутгах татуургын ашиглалт, үйлчилгээ түүний харилцааг зохицуулсан ерөнхий хууль юм.

Хот, суурины ус хангамж, ариутгах татуургын ашиглалтын тухай хуулийн 10-р зүйлийн 10.1.5.тусгай зөвшөөрөл эзэмшигчдийн хооронд болон тусгай зөвшөөрөл эзэмшигч, хэрэглэгчийн хооронд үүссэн маргааныг эрх хэмжээнийхээ хүрээнд шийдвэрлэх; гэж заасан. Мөн тус хуулийн 22-р зүйлийн 22.2-д Энэ хуулийн 22.1-д зааснаас бусад тохиолдолд тусгай зөвшөөрөл эзэмшигчдийн хооронд болон хангагч, хэрэглэгчийн хооронд үүссэн маргааныг Зохицуулах зөвлөл шийдвэрлэнэ, гэж тус тус заасан байдаг.

Гэвч Зохицуулах зөвлөлийн хуулиар олгосон эрхэд маргааныг шийдвэрлэхдээ мэргэжлийн чиг дүгнэлт гаргах, хууль зөрчсөн этгээдэд хариуцлага тооцох талаар тусгагдаагүй байна. Хот суурины ус хангамж, ариутгах татуургын ашиглалтын тухай хуулийн хүрээнд үүсч байгаа асуудлуудыг нарийвчлан тодруулбал:

1. Усны тоолууржилт

Усны хэрэглээг тоолууржуулснаар усыг зүй зохистой хэрэглээг дэмжих чухал ач холбогдолтой. Усны тоолуурын битүүмжлэл, лац ломбыг тасалж, лац ломбо, гэрчилгээг хуурамчаар үйлдэх, нүхэлж цоолон төмөр утас шургуулж гацаах, соронз тавьж гацаах, заалтыг ухраах үйлдэл их гардаг. Тоолуурын хяналтын лацыг хөндөж тоолуурын байрыг өөрчилснөөр зарим усны хэрэглээг бүрэн тоолохгүй, тооцоогүй ус хэрэглэх замаар усыг зүй бусаар хэрэглэх нь элбэг тохиолддог. Хэвтээ шугамд байрлуулах тоолуурыг босоо шугамд байрлуулснаар эд анги элэгдэж, усны хэрэглээг бүрэн тоолдоггүй, холболтыг өөрчлөн буруу харуулан ухраадаг. Монгол улсад ашиглах загварын туршилтанд ороогүй усны тоолуурыг хэрэглэснээр дотор тал нь зэвэрч зэвтэй ус гарах, усны чанарыг алдагдуулдаг. Улсын хэмжээнд 85% тоолууртай байгаа бол хөдөө орон нутагт 85,41%, Улаанбаатар хотын 87,18%-ийн тоолууртай байна.

2. Ундны усны чанар, аюулгүй байдал, ус хангамжийн системийн зөрчлүүд

Ундны усны чанар, аюулгүй байдал:

Монгол улсад хүчин төгөлдөр мөрдөгдөж буй ундны усны чанар “MNS 0900:2018” стандартын шаардлага хангаж буй эсэхийг ус хангамжийн эх үүсвэрийн ашиглалт, үйлчилгээг хариуцдаг аймаг, орон нутгийн 39 байгууллага, Улаанбаатар хотын “Ус сувгийн удирдах газар” ОНӨААТҮГ, “Багануур ус” ААТҮГ болон ундны усны бие даасан эх үүсвэр хариуцаж буй хувийн хэвшлийн орон сууцны ашиглалтын 6 байгууллага нийт 47 байгууллагын хүрээнд ундны усны чанарын үзүүлэлтийг 2020 оны жилийн эцсийн байдлаар тооцож гаргасан.

Судалгаанд хамрагдсан 47 байгууллага 73 ус хангамжийн эх үүсвэрийн 572 гүний худгаас нийт 1 сая гаруй хэрэглэгчдэд ундны ус хангамжийн үйлчилгээг үзүүлдэг. Хэрэглэгчдэд хүрч буй ундны усны чанар стандартын шаардлагад нийцээгүй тохиолдол дундажаар **18.6 %**-тай гарсан байна. Өөрөөр хэлбэл, ундны усны шинжилгээ хийхэд нийт шинжилгээний 20-иод хувь нь шаардлага хангаагүй байна.

Манай улс Монгол Улсын Их хурлын 2020 оны 52 дугаар тогтоолоор баталсан “Алсын хараа 2050” урт хугацааны хөгжлийн бодлогын Зорилт 6-д “ 2050 он гэхэд хүн амын 90 хувийг стандартын шаардлага хангасан, баталгаат усаар хангах” зорилт дэвшүүлээд байгаа. Гэтэл нийслэлийн хэмжээнд төвлөрсөн ус хангамжийн системд холбогдоогүй, ариутгал, халдваргүйжилт болон лабораторийн шинжилгээ тогтмол хийдэггүй ундны усны баталгаагүй эх үүсвэрээс усаар хангагддаг хотхон, хорооллууд олноор бий болсоор байна. Судалгаагаар Хан-Уул дүүрэгт 30 гаруй орон сууцны хотхоны 3000 гаруй айл өрх төвлөрсөн ус хангамжийн системд холбогдоогүй, бие даасан усны эх үүсвэртэй байна.

Эдгээр хотхоны бие даасан, өөрийн эх үүсвэрүүд нь Монгол Улсын Усны тухай хуулийн 22 дугаар зүйлд заасан усны эх үүсвэрийн эрүүл ахуйн болон хамгаалалтын бүсийн дэглэм зөрчих, тухайн бүсэд барилга, байгууламж барьснаас ундны усны эх үүсвэр бохирдох зэрэг хүчин зүйлсээс хамаарч оршин суугч, хэрэглэгчдэд ундны усны стандартын шаардлага хангаагүй ус түгээх, үүнээс үүдэн иргэд эрүүл мэндээрээ хохирох асуудал ч гарч байна. Тухайлбал, 2019 онд Баянзүрх дүүрэгт байрлах Sunshine хотхонд нян, бактеритай уснаас оршин суугчид хордсон, ХУД-т байрлах KFC хоолны газрын хоолноос хордсон асуудал гарсныг дурдаж болно.

Иймээс хүн ам ундны усны хэрэгцээндээ савласан цэвэр усыг тодорхой хэмжээгээр хэрэглэж хэвших үзэгдэл сүүлийн үед нэлээдгүй байна.

Манай улсад цэвэр ус савлан үйлдвэрлэдэг 80-аад үйлдвэр бүртгэгдсэнээс 38 нь нийслэлд үйл ажиллагаа явуулж байна. Гэтэл эдгээр үйлдвэрүүдэд тавих хяналт дутмаг байгаагаас савалсан цэвэр усны чанар стандартын шаардлага хангаж буй эсэх нь тодорхойгүй, иргэд эрдэсжүүлээгүй, чанаргүй ус хэрэглэснээс эрүүл мэндээрээ хохирох асуудал байсаар байна.

Иймд савласан цэвэр устай холбоотой зохицуулалт оруулах хэрэгцээ, шаардлага зайлшгүй байна.

Ус хангамжийн шугам сүлжээнд хангагчийн зөвшөөрөлгүй холбосон үйлдлүүд Улаанбаатар хот болон аймгийн төвүүдэд маш их гарч хангагч байгууллагуудыг алдагдалд оруулж байна. Тусгай зөвшөөрөл эзэмшигчдийн зөвхөн 2018 оны жилийн эцсийн судалгаанаас харахад улсын хэмжээнд хангагч байгууллагууд нийт 77,4 сая шоо-метр ус олборлосон бол энэ олборлосон усныхаа 18,8 сая шоо-метр усыг алдсан байна. Энэ алдагдлын 5 орчим хувь нь хангагч байгууллагын зөвшөөрөлгүйгээр хулгай замаар төвлөрсөн шугам сүлжээнээс холбосноос үүдэлтэй алдагдал эзэлж байна. Улаанбаатар хотод Ус сувгийн удирдах газраас хяналт шалгалт явуулахад жил бүр 50 орчим үйлдлийг илрүүлж, зөвхөн холболт авсан шугам сүлжээг салгах л арга хэмжээ авдаг байна.

3. Цэвэрлэх байгууламжийн технологи үйл ажиллагаатай холбоотой зөрчлүүд

Стандартын үзүүлэлтээс давсан бохир ус нийлүүлдэг “Бохирдуулагч үйлдвэрүүд” гэсэн ангилалд Мах, махан бүтээгдэхүүний үйлдвэр, сүү, сүүн бүтээгдэхүүний үйлдвэр, спирт, архи, пивоны үйлдвэр, арьс, шир боловсруулах үйлдвэр, ноос, ноолуур угаах үйлдвэр, машин угаалга, өлөн боловсруулах зэрэг 7 чиглэлийн нийт 238 үйлдвэр, аж ахуйн нэгж Улаанбаатар хотод үйл ажиллагаагаа явуулж байна.

Улаанбаатар хотын хувьд дээрх 238 үйлдвэр, аж ахуйн нэгж байгууллагуудаас 111 буюу 42% нь машин угаалгын газрууд байна. Харин Хан-Уул дүүрэгт Хамгийн их үйлдвэр, аж ахуйн нэгж буюу 67 байна. Үүнээс 40 нь арьс шир боловсруулах, ноос ноолуур угаах, малын нарийн гэдэс /өлөн/ боловсруулах үйлдвэрүүд байна.

Спирт, архи, пивоны үйлдвэр 1370,4 м3/хон, арьс шир боловсруулах үйлдвэр 1080,2 м3/хон, ноос, ноолуур угаах үйлдвэр 1005,3м3/хон бохир усыг хаядаг бол хамгийн их хаягдал бохир усыг Хан-Уул дүүргийн аж ахуйн нэгж, байгууллагуудаас 2402,6м3/хон гарч байна.

Сүүлийн үед Төв цэвэрлэх байгууламжид нийлүүлж буй бохир усны стандартаас давсан хэмжээ хэт их бохирдолтой ирж байгаа нь уг цэвэрлэх байгууламжийг горимын дагуу хүчин чадлаараа ажиллаж чадахгүйд хүргэж байна. Жишээ нь Төвлөрсөн системд нийлүүлэх бохир усны зөвшөөрөгдөх хэмжээ MNS 6561:2015 стандартад умбуур бодис 400, химийн хэрэгцээт хүчилтөрөгч 800 мг/л гэж заасан байдаг. Гэвч 2018 оны дунджаар машин угаалгын газруудаас гарч буй бохир усны умбуур бодис 3543, Химийн хэрэгцээт хүчилтөрөгч 1257 мг/л байгаа бол мах, махан бүтээгдэхүүний үйлдвэрүүдээс гарч буй бохир усны үзүүлэлт дунджаар умбуур бодис 4858, химийн хэрэгцээт хүчилтөрөгч 4360 мг/л байна.

Түүнчлэн эмнэлэг, эрүүл мэндийн байгууллагын хэрэглээнээс гарсан хаягдал бохир усанд олон төрлийн халдвартай, химийн бодис ихээр агуулсан тул төвлөрсөн бохир усны системд нийлүүлэхийн өмнө MNS 6561:2015 стандартын дагуу урьдчилан цэвэрлэх стандарттай бөгөөд энэхүү урьдчилан цэвэрлэх байгууламжийн үйл ажиллагааг мэргэжлийн бус байгууллага хариуцсанаас шалтгаалан урьдчилан цэвэрлэх байгууламжийн технологи ажиллагаа алдагдах, цэвэрлэгээний түвшин шаардлага хангахгүйд хүрч улмаар хаягдал усаар дамжин хүн амд халдварт вируст өвчин /ковид/ тархах эрсдэлтэй байна.

4. Ус хангамж, ариутгах татуургын барилга байгууламжийн хамгаалалтын бүс, эрүүл ахуйн дэглэм, хөдөлмөрийн аюулгүй байдал

Ус хангамж, ариутгах татуургын барилга байгууламжийн хамгаалалтын бүсэд болон эсхүл эрүүл ахуйн бүсийн дэглэм зөрчиж газар эзэмших, барилга байгууламж барих зөрчил байсаар байна. Зөвхөн Улаанбаатар хотод ус хангамжийн эх үүсвэрийн хамгаалалтын бүсэд 14000 гаруй аж ахуйн нэгж байгууллага, хувь хүн газар эзэмшиж байна. Үүнээс ундны усны эх үүсвэрийн хязгаарлалтын бүсэд 10126 иргэн аж ахуй нэгж, хориглолтын бүсэд 3698 иргэн аж ахуй нэгж байгаагаас 674 нь үйлдвэр үйлчилгээний зориулалтаар, 3024 нь гэр бүлийн хэрэгцээний зориулалтаар газар эзэмшиж байна. Хөвсгөл аймгийн төв Мөрөн сумын ус хангамжийн эх үүсвэрийн хамгаалалтын бүсэд 1 аж ахуйн нэгж, Дархан-Уул аймгийн Шарын гол сумын төвийн эх үүсвэрийн хамгаалалтын бүсэд алт ухах зориулалтаар нутгийн иргэд зөвшөөрөлгүй үйл ажиллагаа явуулдаг, Сэлэнгэ аймгийн төв Сүхбаатар сумын эх үүсвэрийн хамгаалалтын бүсэд үнс их хэмжээгээр асгасан зэрэг зөрчлүүд байсаар байна. Энэхүү зөрчил дутагдлыг арилгах шаардлагатай байна. Хамгаалалтын бүсийн дэглэм зөрчигдсөнөөр хүн амын унд ахуйн усны эх үүсвэрийн ус бохирдож, хүн амын унд ахуйн ус бохирдох эрсдэл бий болсон.

Ус хангамж, ариутгах татуургын барилга байгууламжийн онцгой болон энгийн хамгаалалтын бүс, ус хангамжийн эх үүсвэрийн эрүүл ахуйн бүсэд тэмдэг тэмдэглэгээ бүрэн хийгдээгүй, хамгаалалтын бүсэд мал амьтан орох зөрчил бүрэн арилаагүй, мал бүхий иргэд хориглосон бүсэд мал оруулах, Улаанбаатар хотод ундны усны эх үүсвэрийн хамгаалалтын бүсэд үйлдвэр аж ахуйн газрын болон барилгын материалын хог хаягдал ихээр үүсэх зэрэг зөрчлүүд гарч байна. Иймд ундны усны эх үүсвэрийн хамгаалалтын бүсэд үүссэн хог хаягдлын эзэн холбогдогчийг тогтоох, урьдчилан сэргийлэх, хог хаягдал хаясан тохиолдолд арга хэмжээ авах шаардлагатай байна. Эх үүсвэрийн хамгаалалтын бүсэд зөвшөөрөлгүй мал амьтан орж, улмаар малын ялгадас, үхсэн малын сэг зэрэг нь хөрсөнд бохирдол үүсгэж, ус хангамжийн эх үүсвэрт механик бохирдол бий болгодог.

Улсын хэмжээнд ус хангамжийн 3337 км, ариутгах татуургын 1623 км шугам сүлжээ байгаагаас шугам сүлжээний хамгаалалтын бүсэд газар олгох, улмаар цэвэр, бохир усны шугам сүлжээн дээр барилга байшин баригдаж, шугам сүлжээнд засвар үйлчилгээ хийх боломжгүй болгож байна. Улаанбаатар хотын хэмжээнд цэвэр усны 1200 км, бохир усны 809 км шугамтай бөгөөд сүүлийн жилүүдэд төвлөрөл нэмэгдэхийн хирээр шугам сүлжээний хамгаалалтын бүсэд хууль зөрчиж газар олгосноос үүдэн 600 орчим барилга байгууламж нь цэвэр усны шугам сүлжээн дээр болон хамгаалалтын бүсэд, 400 орчим барилга нь бохир усны шугам сүлжээн дээр болон хамгаалалтын бүсэд баригдсан нь ус хангамж, ариутгах татуургын шугам сүлжээний засвар шинэчлэлийн ажил хийх боломжгүй болгосон байна. Хэрэв эдгээр барилгын доор байгаа шугам сүлжээ хагарах, цоорох, бөглөрөх тохиолдолд дээрх барилга байгууламжууд нь цэвэр, бохир усанд автах, иргэд оршин суугчдын аюулгүй, цэвэр орчинд амьдрах эрх зөрчигдөх, цаашлаад барилгын суурь бүтээцэд эрсдэл үүсэх нөхцөл бүрдсэн байна. Гэтэл энэ тал дээр дорвитой арга хэмжээ авахгүй байгаагаас болж нөхцөл байдал улам хүндэрч, энэ байдал нь хэвийн зүйл мэт болох хандлагатай байна.

5. Салбарт мөрдөгдөж байгаа дүрэм журмуудын хэрэгжилтэд тавих хяналт

Техникийн нөхцөлийн шаардлага зөрчиж, ус хангамж, ариутгах татуургын төвлөрсөн шугамд холбосон тохиолдол олон гарч байна. Улаанбаатар хотын хэмжээнд жилд дунджаар 600-700 хувь хүн, хуулийн этгээдийн шинээр барих барилга байгууламжид ус хангамж, ариутгах татуургын төвлөрсөн шугамд холбох техникийн нөхцөл олгодог боловч үүний 10 орчим хувь нь буюу 60 байгууллага техникийн нөхцөлийн дагуу төвлөрсөн шугамд холбохгүй нөхцөл шаардлага зөрчдөг.

Хангагч, эсхүл хэрэглэгч ус хангамж, ариутгах татуургын ашиглалтын талаарх хууль тогтоомж, норм, стандарт, дүрэм, зааврыг үйл ажиллагаандаа мөрдөөгүй зөрчил байсаар байна. Тухайлбал барилга угсралтын компаниуд өөрийн барьж ашиглалтад оруулсан орон сууцны барилгын ус хангамж, ариутгах татуургын ашиглалт, засвар үйлчилгээг тусгай зөвшөөрөл эзэмшигч мэргэжлийн байгууллагад өгдөггүй, өөрсдөө тусгай зөвшөөрөлгүйгээр дур мэдэн орон сууцны айл өрх, оршин суугчдад үйлчилгээ үзүүлдэг, үзүүлж буй үйлчилгээ нь мэргэжлийн шаардлага хангадаггүй, оршин суугчдын хууль ёсны эрх ашгийг хохироох явдал түгээмэл байна. Зөвхөн Улаанбаатар хотын хэмжээнд 300 гаруй орон сууцны барилга байгууламжийг тусгай зөвшөөрөлгүй хуулийн этгээд, сууц өмчлөгчдийн холбоо, хувь хүмүүс ашиг олох зорилгоор оршин суугчдад үйлчилгээ үзүүлж, хууль зөрчиж байна.

Манай улсад цэвэр ус савлан үйлдвэрлэдэг 80-аад үйлдвэр бүртгэгдсэнээс 38 нь нийслэлд, 40 гаруй үйлдвэр орон нутагт үйл ажиллагаа явуулж байна. Гэтэл эдгээр үйлдвэрүүдэд тавих хяналт дутмаг байгаагаас савласан цэвэр усны чанар стандартын шаардлага хангаж буй эсэх нь тодорхойгүй, иргэд эрдэсжүүлээгүй, чанаргүй ус хэрэглэснээс эрүүл мэндээрээ хохирох, ундны усны стандарт зөрчигдөх асуудал гарсаар байна.

Улсын хэмжээнд аялал жуулчлалын мөн амралт сувиллын чиглэлээр үйл ажиллагаа явуулдаг аж ахуйн нэгж байгууллагууд нь стандартын шаардлага хангасан цэвэр усаар хангаж буй эсэх нь тодорхойгүй, бохир усыг татан зайлуулж, шаардлага хангасан ариун цэврийн байгууламжаар бохир усыг цэвэршүүлж буй нь эргэлзээтэй байна. Энэ үйлчилгээг “Хот, суурины ус хангамж, ариутгах татуургын ашиглалтын тухай” хуульд зааснаар тусгай зөвшөөрөлтэй хуулийн этгээд хариуцан ажиллах ёстой боловч өнөөдрийн байдлаар хууль хэрэгжихгүй байна. Хуулийг хэрэгжүүлэх боломж хязгаарлагдмал байна.

Хангагч байгууллагууд цэвэр, бохир усны төлбөр төлөөгүй гэсэн шалтгаанаар оршин суугчдыг усаар хязгаарлах хууль бус үйлдэл гаргадаг, мөн хангагч байгууллагууд өөрийн хариуцсан шугам сүлжээ, тоноглолд үзлэг үйлчилгээг дутуу хийдэг, хууль, дүрэм журмын талаар мэдлэг дутмагаас үүдэн хэрэглэгчдийг хохироох байдал гардаг боловч зөрчил бүрт хуульд заасан хариуцлагыг тооцож чадахгүй байна.

5. Цэвэр бохир усны алдагдал, шугам сүлжээний ашиглалт

Улсын хэмжээнд нийт 3337 км шугам сүлжээ байгаагаас 40-өөс дээш жил ашиглагдаж байгаа насжилт ихтэй шугам сүлжээ 30% орчмыг эзэлж байна. Насжилт ихтэй шугам сүлжээ хагарах, цоорох, бага хэмжээний шүүрэлтүүд их гардаг бөгөөд энэ нь усны алдагдлын нэгэн шалтгаан болж байна. 2020 оны тайлан мэдээнээс үзэхэд тусгай зөвшөөрөл эзэмшигч байгууллагууд нийт 77,4 сая шоо-метр ус олборлон түгээсэн бол энэ олборлосон усныхаа 18,8 сая шоо-метр ус буюу 24,3% алдсан байна. Зарим аж ахуйн нэгж байгууллагууд усны алдагдлаа зөв тооцож чаддаггүй байна. Жишээ нь: Архангай аймгийн “Ундарга” ХХК-ийн усны алдагдал 40%, Баян-Өлгийн аймгийн “Суат” ХХК-ийн усны алдагдал 61% байна. Иймд усны алдагдал их байгаа тус аж ахуйн нэгж байгууллагуудад зөвлөгөө өгөх, улсын байцаагчийн зүгээс дүгнэлт гаргах, албан шаардлага хүргүүлэх шаардлагатай байна.

Мөн хэрэглэгчдийн гадна цэвэр усны шугам цоорох үзэгдэл түгээмэл гардаг бөгөөд усны нийт алдагдлын 20%-ийг шугам сүлжээний алдагдал эзэлдэг боловч хуулийн хүрээнд хариуцлага тооцох механизм сул байна.

**Эрх, хууль ёсны ашиг сонирхол нь хөндөгдөж байгаа нийгмийн бүлэг, иргэд, аж ахуйн нэгж, байгууллага, бусад этгээдийг тодорхойлох**

Улсын хэмжээнд гарсан холбогдох тоо баримт, тайлангуудаас харахад хот суурины хүн амын ус хангамж, ариун цэврийн байгууламжийн хэрэгцээ шаардлага жилээс жилд нэмэгдэж байгаа боловч одоо байгаа дэд бүтцийн шугам сүлжээ, барилга байгууламжийн насжилт өндөр, хангагч байгууллагуудын үйлчилгээний орлогоор зардлаа нөхөж чадахгүй байдлаас улсын төсвийн хөрөнгө оруулалт, гадаадын хандивлагч, зээлдэгч орнуудын зээлийн хөрөнгө оруулалтын өгөөж муу, уул уурхай, үйлдвэр төдийгүй хүний буруутай үйл ажиллагаанаас үүдэлтэй ундны усны чанар, аюулгүй байдал алдагдаж бүлгийн эрх ашигт сөргөөр нөлөөлж байна.

|  |  |  |
| --- | --- | --- |
| **Эрх ашиг нь хөндөгдөх бүлэг** | | **Нөлөөлж буй хэлбэр** |
| 1 | Нийт иргэд | Хот, суурины ундны усны чанар, аюулгүй байдал, усан хангамж, ариун цэврийн байгууламжийн үйлчилгээний хүртээмж, чанар доголдвол нийт иргэд өртөнө. Үндсэн хуулиар олгогдсон иргэдийн эрүүл, аюулгүй орчинд амьдрах эрхэнд төдийгүй эдийн засгийн хөгжилд сөрөг нөлөөтэй. |
| 2 | Орон нутгийн иргэд | Хөдөө орон нутгийн иргэдийн дийлэнх хувь нь шаардлага хангасан ариун цэврийн байгууламжаар хангагдаагүй байна. Орон нутгийн ундны усны чанар аюулгүй байдал, ариун цэврийн байгууламжийн ашиглалт муу тавих хяналт сул байгаа нь иргэдийн эрүүл мэнд төдийгүй, амьд явах баталгаа, амьдрах цэвэр орчин, аюулгүй байдал. |
| 3 | Төр | Үндэсний аюулгүй байдалд сөргөөр нөлөөлж гадаад улс орноос хамааралтай байдал үүсгэх, улсын төсвийн хөрөнгө оруулалт болон гадаадын зээл тусламж үр өгөөжгүй, эргэн төлөгдөх нөхцөл хангагдахгүй болно. |

**Тухайн асуудал үүссэн шалтгаан, нөхцөл**

Улсын Их Хурлын 2020 оны 24 дүгээр тогтоолоор батлагдсан Монгол Улсын Засгийн газрын 2020-2024 оны үйл ажиллагааны хөтөлбөрийн 3.7. 11.Хот, суурины ус хангамж, ариутгах татуургын шугам сүлжээний хүчин чадлыг үе шаттайгаар нэмэгдүүлж, ашиглалтын дэвшилтэт техник, технологи нэвтрүүлнэ. 3.7.12. Хот, суурины үерийн далан суваг, борооны болон хөрсний ус зайлуулах шугам сүлжээний ажлыг үе шаттайгаар хэрэгжүүлнэ. 2.1.14. Нүхэн жорлонтой эмнэлгийг үе шаттайгаар орчин үеийн ариун цэврийн байгууламжтай болгоно. 2.3.9.4. жил бүр 100-аас доошгүй нүхэн жорлонтой цэцэрлэг, сургууль, дотуур байрыг орчин үеийн ариун цэврийн байгууламжтай болгох. 5.1.3. Усны нөөцийг бохирдол, хомсдолоос сэргийлэх нэгдсэн менежментийг хэрэгжүүлж, нийслэлийн цэвэр усны хангамжийн асуудлыг бүрэн шийдвэрлэж, цэвэрлэсэн болон саарал усыг үйлдвэрлэлийн зориулалтаар ашиглана. 6.1.10. Улаанбаатар хотын цэвэр усны шинэ эх үүсвэрийг бий болгож, “Төв цэвэрлэх байгууламж”-ийг шинээр барьж ашиглалтад оруулан, тус цэвэрлэх байгууламжаар цэвэрлэгдсэн усыг дулааны III, IV цахилгаан станцын технологийн хэрэгцээнд ашиглана. Монгол Улсад мөрдөгдөж байгаа стандартад нийцсэн бие даасан цэвэрлэх байгууламж бүхий ноолуурын үйлдвэрүүдээс бусдыг хотоос гаргаж, Ус сувгийн удирдах газрын харьяа урьдчилсан цэвэрлэх байгууламж Харгиаг татан буулгана. 6.2.7. Аймгуудад эхний ээлжийн инженерийн шугам сүлжээний төв магистраль шугамыг шинэчлэх, шинээр барих, хүчин чадлыг нэмэгдүүлэх арга хэмжээг үе шаттайгаар хэрэгжүүлж, “Сумын хөгжил” арга хэмжээг хэрэгжүүлнэ. 6.2.8. Инженерийн хангамжтай орон сууц болон хувийн сууцны хангамжийг нэмэгдүүлж, иргэдийн амьдралын чанарыг дээшлүүлнэ.

2011 онд ХСУХАТАТХ-ийн шинэчилсэн найруулгыг баталснаас хойш хуульд нийт 7 удаа нэмэлт, өөрчлөлт оруулсан ба эдгээр нэмэлт, өөрчлөлтүүд нь гол төлөв шинээр болон шинэчлэн батлагдсан хууль тогтоомжтой холбоотой байсан бөгөөд үндсэн асуудлыг хөндөөгүй орхисон байна.

Түүнчлэн ХСУХАТАТХ-ийн хүрээнд төрийн захиргааны, төрийн болон орон нутгийн захиргааны байгууллага, Иргэдийн төлөөлөгчдийн хурал зэрэг байгууллагуудын чиг үүрэг, бүрэн эрх, хариуцлагын асуудал өнөөг хүртэл тодорхой зохицуулагдаагүй, хуулийг хэрэгжүүлэх чиг үүрэг бүхий Хот суурины ус хангамж ариутгах татуургын ашиглалт, үйлчилгээг зохицуулах зөвлөлийн /цаашид Зохицуулах зөвлөл гэх/ үйл ажиллагаа нь техникийн нөхцөл, тусгай зөвшөөрөл олгох, усны үйлчилгээний төлбөр, тариф тогтоох, тусгай зөвшөөрөл эзэмшигчийн үйл ажиллагаа болон тусгай зөвшөөрлийг нөхцөл, шаардлагын биелэлтэд хяналт тавьж, санал дүгнэлт гаргах төдийгөөр хязгаарлагдаж байгаа зэрэг нь уг хуулийн хэрэгжилт хангалтгүй байх үндэслэл болж байна.

**ГУРАВ. АСУУДЛЫГ ШИЙДВЭРЛЭХ ЗОРИЛГЫГ ТОДОРХОЙЛСОН БАЙДАЛ**

**Асуудлыг шийдвэрлэхэд дараах зорилгыг тодорхойллоо:**

Хот, суурины ус хангамж, ариутгах татуургын ашиглалтын тухай хуульд нэмэлт өөрчлөлт оруулах замаар хот суурины ашиглалтын тухай хуулийн дагуу хариуцлага хариуцлага тооцох эрх зүйн үндэслэл бий болгох.

**ДӨРӨВ. АСУУДЛЫГ ЗОХИЦУУЛАХ ХУВИЛБАРУУД, ЭЕРЭГ БОЛОН СӨРӨГ ТАЛ ДЭЭР ХИЙСЭН ХАРЬЦУУЛАЛТ**

Засгийн газрын 2016 оны 59 дүгээр тогтоолоор батлагдсан “Хууль тогтоомжийн хэрэгцээ, шаардлагыг урьдчилан тандан судлах аргачлал”-ын 5.1-т заасан зохицуулалтын хувилбаруудын дагуу асуудлыг зохицуулах хувилбарыг тогтоож, эерэг болон сөрөг талыг нь харьцуулъя.

“Тэг” хувилбар буюу зохицуулалт хийхээс татгалзах”- Хүчин төгөлдөр үйлчилж байгаа хуулийн дагуу үйл ажиллагаа эрхэлж байгаа байгууллагуудын авч хэрэгжүүлж буй арга хэмжээ хангалтгүй, төрөөс тодорхой зохицуулалт хийх зайлшгүй шаардлагатай байгаа учир энэ хувилбарыг сонгох боломжгүй.

“Зах зээлийн механизмаар дамжуулан төрөөс зохицуулалт хийх”-тохиромжгүй хувилбар.

“Төрөөс санхүүгийн интервенц хийх”-тохиромжгүй хувилбар.

“Төрийн бус байгууллага, хувийн хэвшлээр тодорхой чиг үүргийг гүйцэтгүүлэх” – тохиромжгүй хувилбар.

“Захиргааны шийдвэр гаргах”-Захиргааны ерөнхий хуулийн 11 дүгээр зүйлд заасан захиргааны акт хэлбэрээр шийдвэрлэх нь тохиромжгүй гэж үзсэн тул сонгох боломжгүй.

“Хэвлэл мэдээлэл болон бусад арга хэрэгслээр дамжуулан олон нийтийг соён гэгээрүүлэх” болон “Хууль тогтоомжийн төсөл боловсруулах” гэсэн 2 хувилбарыг сонголоо.

Сонгосон хувилбарын зорилгод хүрэх байдал, зардал, үр өгөөжийн харьцааны эерэг, сөрөг талыг харьцуулан судалбал:

Сонгосон хувилбаруудын зорилгод хүрэх байдал, зардал, үр өгөөжийн харьцааны эерэг, сөрөг тал

|  |  |  |
| --- | --- | --- |
| Зохицуулалтын хувилбар | Зорилгод хүрэх байдал | Зардал, үр өгөөжийн харьцаа |
| 1.Хэвлэл мэдээлэл болон бусад арга хэрэгслээр дамжуулан олон нийтийг соён гэгээрүүлэх | Ундны усны чанар, аюулгүй байдлыг дээшлүүлэх, эх үүсвэрийн хамгаалалтыг сайжруулах, усны зүй бус алдагдлыг бууруулах, бохир ус цэвэрлэх байгууламжийн үйл ажиллагааг сайжруулж, байгальд нийлүүлэх бохир усны цэвэрлэгээний түвшинг сайжруулахад зохих үр дүн гарах боловч зорилгод бүрэн хүрэхгүй. | Зардал хууль тогтоомжийн төсөл боловсруулахтай адил гарна. Асуудлыг бүрэн шийдвэрлэж чадахгүй хувилбар |
| 2.Хууль тогтоомжийн төсөл боловсруулах | Хот, суурины ус хангамж, ариутгах татуургын ашиглалтын тухай хуулийн хэрэгжих боломжийг дээшлүүлэх, хүн амын ундны ус хангамж, үйлдвэрлэлийн усны хэрэгцээг хүртээмжтэй, тогтвортой хангах, үйлчилгээний чанарыг сайжруулах. | Зардал гарах боловч энэ хувилбар нь асуудлыг шийдвэрлэхэд оновчтой хувилбар. |

Хуульд нэмэлт оруулах замаар дараах асуудлуудыг шийдвэрлэх боломжтой тул “Хууль тогтоомжийн төсөл боловсруулах” хувилбарыг сонгов.

**ТАВ. СОНГОСОН ХУВИЛБАРЫН ҮР НӨЛӨӨГ ТАНДАН СУДАЛСАН БАЙДАЛ**

Сонгосон хувилбарын үр нөлөөг аргачлалд заасны дагуу ерөнхий асуултуудад хариулах замаар дүгнэлтийг нэгтгэн гаргалаа.

* 1. Хүний эрх, нийгэм, эдийн засаг, байгаль орчинд үзүүлэх үр нөлөө
     1. Хүний эрхэд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуултууд** | **Хариулт** | | **Тайлбар** |
| 1.Хүний эрхийн суурь зарчмуудад нийцэж буй эсэх | **1.1 Ялгаварлан гадуурхахгүй ба тэгш байх** | | | |
| 1.1.1.Ялгаварлан гадуурхахыг хориглох эсэх |  | Үгүй | Хуулийн төслөөр холбогдох этгээдэд тавигдах шаардлага, шалгуурыг нийтлэг, тэгшээр хуульчлагдсан. |
| 1.1.2.Ялгаварлан гадуурхсан буюу аль нэг бүлэгт давуу байдал үүсгэх эсэх |  | Үгүй | Нийтийн ашиг сонирхлын үүднээс тодорхой шалгуур тавьж, хязгаарлалт тогтоох боловч энэ нь ялгаварлан гадуурхсан зохицуулалт биш. |
| 1.1.3.Энэ нь тодорхой бүлгийн эмзэг байдлыг дээрдүүлэхийн тулд авч буй түр тусгай арга хэмжээ мөн бол олон улсын болон үндэсний хүний эрхийн хэм хэмжээнд нийцэж буй эсэх | Тийм |  | Хүний ундны усаар хангагдах эрхийг дэмжсэн болно. |
| **1.2. Оролцоог хангах** | | | |
| 1.2.1.Зохицуулалтын хувилбарыг сонгохдоо оролцоог хангасан эсэх, ялангуяа эмзэг бүлэг, цөөнхийн оролцох боломжийг бүрдүүлсэн эсэх |  | Үгүй | Ямар нэгэн сөрөг нөлөө байхгүй |
| 1.2.2.Ялангуяа зохицуулалтыг бий болгосноор эрх, хууль ёсны ашиг сонирхол нь хөндөгдөж буй, эсхүл хөндөгдөж болзошгүй иргэдийг тодорхойлсон эсэх | Тийм |  | Ямар нэгэн сөрөг нөлөө байхгүй |
| **1.3. Хууль дээдлэх зарчим ба сайн засаглал хариуцлага** | | | |
| 1.3.1.Зохицуулалтыг бий болгосноор хүний эрхийг хөхүүлэн дэмжих, хангах, хамгаалах явцад ахиц дэвшил гарах эсэх | Тийм |  | хүний ус, ариун цэврийн байгууламжаар хангагдах эрхийг дэмжсэн болно. |
| 1.3.2.Зохицуулалтын хувилбар нь хүний эрхийн Монгол Улсын олон улсын гэрээ, НҮБ-ын хүний эрхийн механизмаас тухайн асуудлаар өгсөн зөвлөмжид нийцэж байгаа эсэх | Тийм |  | Төрийн болон хувийн хэвшлийн үйлчилгээ үзүүлэгч этгээдүүдтэй холбоотой гомдол маргааныг хянах, барагдуулах, үйлчилгээний чанар нь холбогдох стандарт нөхцөл шаардлагыг хангаж буй эсэхэд хяналт тавих хариуцлага тооцох механизмыг бүрдүүлнэ |
| 1.3.3.Хүний эрхийг зөрчигчдөд хүлээлгэх хариуцлагыг тусгах эсэх |  | Үгүй | Хууль зөрчсөн, үүргээ зохих ёсоор биелүүлээгүй иргэн, аж ахуйн нэгж, байгууллага болон төрийн албан хаагчдад хүлээлгэх хариуцлагыг өндөржүүлэн зохицуулна. |
| 2.Хүний эрхийг хязгаарласан зохицуулалт агуулсан эсэх | 2.1. Зохицуулалт нь хүний эрхийг хязгаарлах бол энэ нь хууль ёсны зорилгод нийцсэн эсэх |  | Үгүй | Ямар нэгэн сөрөг нөлөө байхгүй |
| 2.2. Хязгаарлалт тогтоох нь зайлшгүй эсэх |  | Үгүй | Ямар нэгэн сөрөг нөлөө байхгүй |
| 3.Эрх агуулагч | 3.1. Зохицуулалтын хувилбарт хамаарах бүлгүүд буюу эрх агуулагчдыг тодорхойлсон эсэх |  | Үгүй | Ямар нэгэн сөрөг нөлөө байхгүй |
| 3.2. Эрх агуулагчдыг эмзэг байдлаар нь ялгаж тодорхойлсон эсэх |  | Үгүй | Ямар нэгэн сөрөг нөлөө байхгүй |
| 3.3. Зохицуулалтын хувилбар нь энэхүү эмзэг бүлгийн нөхцөл байдлыг харгалзан үзэж, тэдний эмзэг байдлыг дээрдүүлэхэд чиглэсэн эсэх |  | Үгүй | Ямар нэгэн сөрөг нөлөө байхгүй |
| 3.4. Эрх агуулагчдын, ялангуяа эмзэг бүлгийн ялгаатай хэрэгцээг тооцсон мэдрэмжтэй зохицуулалтыг тусгах эсэх /хөгжлийн бэрхшээлтэй, үндэстний цөөнх, хэлний цөөнх, гагцхүү эдгээрээр хязгаарлахгүй/ |  | Үгүй | Ямар нэгэн сөрөг нөлөө байхгүй |
| 4. Үүрэг хүлээгч | 4.1. Үүрэг хүлээгчдийг тодорхойлсон эсэх | Тийм |  | Зөвшөөрөл, эзэмшигч иргэн, аж ахуйн нэгж байгууллага |
| 5.Жендэрийн  эрх тэгш байдлыг хангах тухай хуульд нийцүүлсэн эсэх | 5.1. Жендэрийн үзэл баримтлалыг тусгасан эсэх |  | Үгүй | Жензэрийн эрх тэгш байдлыг хязгаарлах тохиолдол гарахгүй |
| 5.2.Эрэгтэй, эмэгтэй хүний тэгш эрх, тэгш боломж, тэгш хандлагын баталгааг бүрдүүлэх эсэх | Тийм |  | Жендэрийн эрх тэгш байдлыг хязгаарлах тохиолдол гарахгүй. |

* + 1. Эдийн засагт үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуултууд** | **Хариулт** | | **Тайлбар** |
| 1.Дэлхийн зах зээл  дээр өрсөлдөх  чадвар | 1.1 Дотоодын аж ахуйн нэгж болон гадаадын хөрөнгө оруулалттай аж ахуйн нэгж хоорондын өрсөлдөөнд нөлөө үзүүлэх үү? |  | Үгүй | Ямар нэгэн сөрөг нөлөө байхгүй |
| 1.2 Хил дамнасан хөрөнгө оруулалтын шилжилт хөдөлгөөнд нөлөө үзүүлэх эсэх /эдийн засгийн байршил өөрчлөгдөхийг оролцуулан/? |  | Үгүй | Ямар нэгэн сөрөг нөлөө байхгүй |
| 1.3 Дэлхийн зах зээл дээрх таагүй нөлөөллийг Монголын зах зээлд орж ирэхээс хамгаалахад нөлөөлж чадах уу? |  | Үгүй | Ямар нэгэн сөрөг нөлөө байхгүй |
| 2.Дотоодын зах  зээлийн өрсөлдөх  чадвар болон  тогтвортой байдал | 2.1 Хэрэглэгчдийн шийдвэр гаргах боломжийг бууруулах уу? |  | Үгүй | Ямар нэгэн сөрөг нөлөө байхгүй |
| 2.2 Хязгаарлагдмал өрсөлдөөний улмаас үнийн хөөрөгдлийг бий болгох уу? |  | Үгүй | Ямар нэгэн сөрөг нөлөө байхгүй |
| 2.3 Зах зээлд шинээр орж ирж буй аж ахуйн нэгжүүдийн хувьд бэрхшээл, хүндрэлийг бий болгох уу? |  | Үгүй | Ямар нэгэн сөрөг нөлөө байхгүй |
| 2.4 Зах зээлд шинээр монополийг бий болгох уу? |  | Үгүй | Ямар нэгэн сөрөг нөлөө байхгүй |
| 3.Аж ахуйн нэгжийн үйлдвэрлэлийн болон захиргааны зардал | 3.1 Зохицуулалтын хувилбарыг хэрэгжүүлснээр аж ахуйн нэгжид шинээр зардал үүсэх эсэх |  | Үгүй | Ямар нэг сөрөг нөлөө байхгүй |
| 3.2 Санхүүжилтийн эх үүсвэр олж авахад нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 3.3 Зах зээлээс тодорхой бараа бүтээгдэхүүнийг худалдан авахад хүргэх эсэх |  | Үгүй | Ямар нэгэн сөрөг нөлөө байхгүй |
| 3.4 Бараа, бүтээгдэхүүний борлуулалтад ямар нэг хязгаарлалт, эсхүл хориг тавих эсэх |  | Үгүй | Ямар нэгэн сөрөг нөлөө байхгүй |
| 3.5 Аж ахуйн нэгжийг үйл ажиллагаагаа зогсооход хүргэх эсэх | тийм |  | Ямар нэгэн сөрөг нөлөө байхгүй |
| 4.Мэдээлэх үүргийн улмаас үүсч буй захиргааны зардлын ачаалал | 4.1 Хуулийн этгээдэд захиргааны шинж чанартай нэмэлт зардлуудыг /Жишээ нь, мэдээлэх, тайлан гаргах гэх мэт/ бий болгох эсэх |  | Үгүй | Ямар нэгэн сөрөг нөлөө байхгүй |
| 5.Өмчлөх эрх | 5.1 Өмчлөх эрхийг /үл хөдлөх, хөдлөх эд хөрөнгө, эдийн бус баялаг зэргийг/ хөндсөн зохицуулалт бий болох эсэх |  | Үгүй | Ямар нэгэн сөрөг нөлөө байхгүй |
| 5.2 Өмчлөх эрх олж авах, шилжүүлэх болон хэрэгжүүлэхэд хязгаарлалт бий болгох эсэх |  | Үгүй | Ямар нэгэн сөрөг нөлөө байхгүй |
| 5.3 Оюуны өмчийн /патент, барааны тэмдэг, зохиогчийн эрх зэрэг/ эрхийг зөрчсөн зохицуулалт бий болгох эсэх |  | Үгүй | Ямар нэгэн сөрөг нөлөө байхгүй |
| 6.Инноваци ба судалгаа шинжилгээ | 6.1 Судалгаа шинжилгээ, нээлт хийх, шинэ бүтээл гаргах асуудлыг дэмжих эсэх | Тийм |  | Усны зохистой хэрэглээг болон бохир усыг цэвэрлэх шинэ технологи нэвтэрнэ |
| 6.2 Үйлдвэрлэлийн шинэ технологи болон шинэ бүтээгдэхүүнийг нэвтрүүлэх, дэлгэрүүлэхийг илүү хялбар болгох эсэх | Тийм |  | Ямар нэгэн сөрөг нөлөө байхгүй |
| 7.Хэрэглэгч ба гэр бүлийн төсөв | 7.1 Хэрэглээний үнийн төвшинд нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 7.2 Хэрэглэгчдийн хувьд дотоодын зах зээлийг ашиглах боломж олгох эсэх |  | Үгүй | Ямар нэгэн сөрөг нөлөө байхгүй |
| 7.3 Хэрэглэгчдийн эрх ашигт нөлөөлөх эсэх |  | Үгүй | Ямар нэгэн сөрөг нөлөө байхгүй |
| 7.4 Хувь хүний/гэр бүлийн санхүүгийн байдалд (шууд, мөн урт хугацааны туршид) нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 8.Тодорхой бүс нутаг, салбарууд | 8.1 Тодорхой бүс нутгуудад тодорхой нэг чиглэлд, ажлын байрыг шинээр бий болгох эсэх |  | Үгүй | Ямар нэгэн сөрөг нөлөө байхгүй |
| 8.2 Тодорхой бүс нутгуудад тодорхой чиглэлд, ажлын байрыг багасгах чиглэлээр нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 8.3 Жижиг, дунд үйлдвэрүүд, эсхүл аж ахуйн нэгжийн тодорхой салбаруудад онцгой нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 9.Төрийн захиргааны байгууллага | 9.1 Улсын төсөвт нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 9.2 Шинээр төрийн байгууллага байгуулах, эсвэл төрийн байгууллагад бүтцийн өөрчлөлт хийгдэх шаардлага тавигдах эсэх |  | Үгүй | Ямар нэгэн өөрчлөлт гарахгүй |
| 9.3 Төрийн байгууллагад захиргааны шинэ чиг үүрэг бий болгох эсэх |  | Үгүй | Ямар нэгэн сөрөг нөлөө байхгүй |
| 10.Макро эдийн засгийн хүрээнд | 10.1 Эдийн засгийн өсөлт болон ажил эрхлэлтийн байдалд нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 10.2 Хөрөнгө оруулалтын нөхцөлийг сайжруулах, зах зээлийн тогтвортой хөгжлийг дэмжих эсэх | Тийм |  | Шинээр тавигдах шугам сүлжээ, цэвэрлэх байгууламжийн ашиглалт, засвар үйлчилгээнд тавигдах хяналт дээшилнэ |
| 10.3 Инфляц нэмэгдэх эсэх |  | Үгүй | Ямар нэгэн сөрөг нөлөө байхгүй |
| 11.Олон улсын харилцаа | 11.1 Монгол Улсын олон улсын гэрээтэй нийцэж байгаа эсэх | Тийм |  |  |

* + 1. Нийгэмд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуултууд** | **Хариулт** | | **Тайлбар** |
| 1.Ажил эрхлэлтийн байдал, хөдөлмөрийн зах зээл | 1.1 Шинээр ажлын байр бий болох эсэх |  | Үгүй | Ямар нэгэн сөрөг нөлөө байхгүй |
| 1.2 Шууд болон шууд бусаар ажлын байрны цомхотгол бий болгох эсэх |  | Үгүй | Ямар нэгэн сөрөг нөлөө байхгүй |
| 1.3 Тодорхой ажил мэргэжлийн хүмүүс болон хувиараа хөдөлмөр эрхлэгчдэд нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 1.4 Тодорхой насны хүмүүсийн ажил эрхлэлтийн байдалд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 2.Ажлын стандарт, хөдөлмөрлөх эрх | 2.1 Ажлын чанар, стандартад нөлөөлөх эсэх | Тийм |  | Ямар нэгэн сөрөг нөлөө байхгүй |
| 2.2 Ажилчдын эрүүл мэнд, хөдөлмөрийн аюулгүй байдалд нөлөөлөх эсэх | Тийм |  | Ямар нэгэн сөрөг нөлөө байхгүй |
| 2.3 Ажилчдын эрх, үүрэгт шууд болон шууд бусаар нөлөөлөх эсэх |  | Үгүй | Ямар нэгэн сөрөг нөлөө байхгүй |
| 2.4 Шинээр ажлын стандарт гаргаж ирэх эсэх |  | Үгүй | Ямар нэгэн сөрөг нөлөө байхгүй |
| 2.5 Ажлын байранд технологийн шинэчлэлийг хэрэгжүүлэхтэй холбогдсон өөрчлөлтийг бий болгох эсэх |  | Үгүй | Ямар нэгэн сөрөг нөлөө байхгүй |
| 3.Нийгмийн тодорхой бүлгийг хамгаалах асуудал | 3.1 Шууд болон шууд бусаар тэгш бус байдал үүсгэх эсэх |  | Үгүй | Ямар нэгэн сөрөг нөлөө байхгүй |
| 3.2 Тодорхой бүлэг болон хүмүүст сөрөг нөлөө үзүүлэх эсэх. Тухайлбал, эмзэг бүлэг, хөгжлийн бэрхшээлтэй иргэд, ажилгүйчүүдэд, үндэстний цөөнхөд г.м |  | Үгүй | Ямар нэгэн сөрөг нөлөө байхгүй |
| 3.3 Гадаадын иргэдэд илэрхий нөлөөлөх эсэх |  | Үгүй | Ямар нэгэн сөрөг нөлөө байхгүй |
| 4.Төрийн удирдлага, сайн засаглал, шүүх эрх мэдэл, хэвлэл мэдээлэл, ёс суртахуун | 4.1 Засаглалын харилцаанд оролцогчдод нөлөөлөх эсэх |  | Үгүй | Ямар нэгэн сөрөг нөлөө байхгүй |
| 4.2 Төрийн байгууллагуудын үүрэг, үйл ажиллагаанд нөлөөлөх эсэх | Тийм |  | Сум, дүүргийн Засаг дарга орхигдсон цооног битүүмжлэх үүрэгтэй болно. Захиргааны байгууллага усны нөөцийн хомсдлын түвшин тогтоох үүрэгтэй болно. Төрийн зүгээс тавих хяналт сайжирна. |
| 4.3 Төрийн захиргааны албан хаагчдын эрх, үүрэг, харилцаанд нөлөөлөх эсэх | Тийм |  | Төрийн албан хаагч үндсэн чиг үүргээ хэрэгжүүлэхэд эерэг нөлөө үзүүлнэ. |
| 4.4 Иргэдийн шүүхэд хандах, асуудлаа шийдвэрлэх эрхэд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 4.5 Улс төрийн нам, төрийн бус байгууллагын үйл ажиллагаанд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 5.Нийтийн эрүүл мэнд, аюулгүй байдал | 5.1 Хувь хүний/нийт хүн амын дундаж наслалт, өвчлөлт, нас баралтын байдалд нөлөөлөх эсэх |  | Үгүй | Ундны ус, ариун цэврийн байгууламжийн үйлчилгээ, хүртээмж сайжирснаар нийт хүн амын өвчлөлт багасч эрүүл мэндэд эерэг нөлөө үзүүлнэ. |
| 5.2 Зохицуулалтын хувилбарын улмаас үүсэх дуу чимээ, агаар, хөрсний чанарын өөрчлөлт хүн амын эрүүл мэндэд сөрөг нөлөө үзүүлэх эс эх |  | Үгүй | Ямар нэгэн сөрөг нөлөө байхгүй |
| 5.3 Хүмүүсийн амьдралын хэв маяг /хооллолт, хөдөлгөөн, архи, тамхины хэрэглээ/-т нөлөөлөх эсэх |  | Үгүй | Ямар нэгэн сөрөг нөлөө байхгүй |
| 6.Нийгмийн хамгаалал, эрүүл мэнд, боловсролын систем | 6.1 Нийгмийн үйлчилгээний чанар, хүртээмжид нөлөөлөх эсэх | Тийм |  | Унд, ахуйн хэрэглээний усны хүртээмж нэмэгдэнэ. |
| 6.2 Ажилчдын боловсрол, шилжилт хөдөлгөөнд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 6.3 Иргэдийн боловсрол /төрийн болон хувийн хэвшлийн сургуулиар/ олох, мэргэжил эзэмших, давтан сургалтад сөрөг нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 6.4 Нийгмийн болон эрүүл мэндийн үйлчилгээ авахад сөрөг нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 6.5 Их дээд сургуулиудын үйл ажиллагаа, өөрийн удирдлагад нөлөөлөх эсэх |  | Үгүй | Ямар нэгэн сөрөг нөлөө байхгүй |
| 7.Гэмт хэрэг, нийгмийн аюулгүй байдал | 7.1 Нийгмийн аюулгүй байдал, гэмт хэргийн нөхцөл байдалд нөлөөлөх эсэх | Тийм |  | Усан хангамж, ариун цэврийн байгууламжийн ашиглалт, үйлчилгээ сайжирч, эерэг нөлөө гарна. |
| 7.2 Хуулийг албадан хэрэгжүүлэхэд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 7.3 Гэмт хэргийн илрүүлэлтэд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 7.4 Гэмт хэргийн хохирогчид, гэрчийн эрхэд сөрөг нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 8.Соёл | 8.1 Соёлын өвийг хамгаалахад нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 8.2 Хэл соёлын ялгаатай байдал бий болгох эсэх, эсхүл уг ялгаатай байдалд нөлөөлөх эсэх |  | Үгүй | Ямар нэгэн сөрөг нөлөө байхгүй |
| 8.3 Иргэдийн түүх, соёлоо хамгаалах оролцоонд нөлөөлөх эсэх |  | Үгүй | Ямар нэгэн сөрөг нөлөө байхгүй |

Хүснэгт 5.

* + 1. Байгаль орчинд үзүүлэх үр нөлөө

|  |  |  |  |  |
| --- | --- | --- | --- | --- |
| **Үзүүлэх үр нөлөө** | **Холбогдох асуултууд** | **Хариулт** | | **Тайлбар** |
| 1.Агаар | 1.1. Зохицуулалтын үр дүнд агаар бохирдлыг нэмэгдүүлэх эсэх |  | Үгүй | Ямар нэгэн сөрөг нөлөө байхгүй |
| 2.Зам тээвэр, түлш эрчим хүч | 2.1. Тээврийн хэрэгслийн түлшний хэрэглээг нэмэгдүүлэх/ бууруулах эсэх |  | Үгүй | Ямар нэгэн сөрөг нөлөө байхгүй |
| 2.2. Эрчим хүчний хэрэглээг нэмэгдүүлэх эсэх |  | Үгүй | Ямар нэгэн сөрөг нөлөө байхгүй |
| 2.3. Эрчим хүчний үйлдвэрлэлд нөлөө үзүүлэх эсэх |  | Үгүй | Ямар нэгэн сөрөг нөлөө байхгүй |
| 2.4. Тээврийн хэрэгслийн агаарын бохирдлыг нэмэгдүүлэх эсэх |  | Үгүй | Ямар нэгэн сөрөг нөлөө байхгүй |
| 3.Ан амьтан, ургамал хамгаалах | 3.1. Ан амьтны тоо хэмжээг бууруулах эсэх |  | Үгүй | Ямар нэгэн сөрөг нөлөө байхгүй |
| 3.2. Ховордсон болон нэн ховор амьтан, ургамалд сөргөөр нөлөөлөх эсэх |  | Үгүй | Ямар нэгэн сөрөг нөлөө байхгүй |
| 3.3. Ан амьтдын нүүдэл, суурьшилд сөргөөр нөлөөлөх эсэх |  | Үгүй | Ямар нэгэн сөрөг нөлөө байхгүй |
| 3.4. Тусгай хамгаалалттай газар нутагт сөргөөр нөлөөлөх эсэх |  | Үгүй | Ямар нэгэн сөрөг нөлөө байхгүй |
| 4.Усны нөөц | 4.1. Газрын дээрх ус болон гүний ус, цэвэр усны нөөцөд сөргөөр нөлөөлөх эсэх |  | Үгүй | Эерэг нөлөө үзүүлнэ |
| 4.2. Усны бохирдлыг нэмэгдүүлэх эсэх |  | Үгүй | Эерэг нөлөө үзүүлнэ |
| 4.3. Ундны усны чанарт нөлөөлөх эсэх | Тийм |  | Эерэг нөлөө үзүүлнэ |
| 5.Хөрсний бохирдол | 5.1. Хөрсний бохирдолтод нөлөө үзүүлэх эсэх |  | Үгүй | Эерэг нөлөө үзүүлнэ |
| 5.2. Хөрсийг эвдлэх, ашиглагдсан талбайн хэмжээг нэмэгдүүлэх эсэх |  | Үгүй | Ямар нэгэн сөрөг нөлөө байхгүй |
| 6.Газрын ашиглалт | 6.1. Ашиглагдаагүй байсан газрыг ашиглах эсэх |  | Үгүй | Ямар нэгэн сөрөг нөлөө байхгүй |
| 6.2. Газрын зохицуулалтыг өөрчлөх эсэх |  | Үгүй | Ямар нэгэн сөрөг нөлөө байхгүй |
| 6.3. Экологийн зориулалтаар хамгаалагдсан газрын зориулалтыг өөрчлөх эсэх |  | Үгүй | Ямар нэгэн сөрөг нөлөө байхгүй  Хамгаалалтыг нэмэгдүүлнэ |
| 7.Нөхөн сэргээгдэх/ нөхөн сэргээгдэхгүй баялаг | 7.1. Самар, жимс зэрэг нөхөн сэргээгдэх байгалийн баялгийг түүний нөхөн сэргээлтийн хугацаанаас өмнө ашиглах эсэх |  | Үгүй | Ямар нэгэн сөрөг нөлөө байхгүй |
| 7.2. Нөхөн сэргээгдэхгүй байгалийн баялгийн ашиглалт нэмэгдэх эсэх |  | Үгүй | Усны зохисгүй хэрэглээ буурна. |

**ЗУРГАА. ЗОХИЦУУЛАЛТЫН ХУВИЛБАРУУДЫГ ХАРЬЦУУЛСАН ДҮГНЭЛТ**

Иймээс аргачлалын 7-д зааснаар хууль тогтоомжийн төсөл боловсруулах хувилбарыг сонгосон.

Хувилбаруудын эерэг болон сөрөг тал, зорилгод хүрэх байдал, зардал, үр өгөөжийн харьцаа, хүний эрх, эдийн засагт, нийгэм, байгаль орчинд үзүүлэх үр нөлөө, хууль тогтоомжтой нийцэж буй эсэх, гарч болох сөрөг үр дагавар, түүнийг арилгах хувилбар байгаа эсэх гэсэн шалгуураар дахин нягтлан үзэж, хуулийн төсөл боловсруулах замаар шийдвэрлэх боломжтой гэж дүгнэлээ.

**ДОЛОО. ОЛОН УЛСЫН БОЛОН БУСАД УЛСЫН ХУУЛЬ ЭРХ ЗҮЙН ЗОХИЦУУЛАЛТТАЙ ХАРЬЦУУЛСАН БАЙДАЛ**

**МОНГОЛ УЛС**

|  |  |  |
| --- | --- | --- |
| **№** | **Хуулийн нэр** | **Хуулийн хэрэгжилт, хариуцлага тооцох хяналтын механизм байгаа эсэх** |
| 1 | “Хот суурины ус хангамж, ариутгах татуургын ашиглалтын тухай” хууль  2012.05.17 | **21 дүгээр зүйл. Хот, суурины ус хангамж, ариутгах татуургын ашиглалтын тухай хууль тогтоомжийн биелэлт, түүнд тавих хяналт**  21.1. Хот, суурины ус хангамж, ариутгах татуургын ашиглалтын тухай хууль тогтоомжийн биелэлтэд холбогдох мэргэжлийн хяналтын байгууллага хяналт тавина.  21.2. Хэрэглэгчийн эрх ашгийг хамгаалах байгууллага ус хангамж, ариутгах татуургын ашиглалт, цэвэр усны мөрдөж байгаа үнэ, хэрэглээнээс гарсан бохир ус татан зайлуулах үйлчилгээний төлбөрийн үндэслэлд олон нийтийн хяналт тавина  **22 дугаар зүйл.** Маргаан шийдвэрлэх  22.1.Арбитрын хэлэлцээртэй бол тусгай зөвшөөрөл эзэмшигчдийн хооронд болон тусгай зөвшөөрөл эзэмшигч, хэрэглэгчийн хооронд үүссэн маргааныг арбитрын журмаар шийдвэрлэнэ.  22.2.Энэ хуулийн 22.1-д зааснаас бусад тохиолдолд тусгай зөвшөөрөл эзэмшигчдийн хооронд болон хангагч, хэрэглэгчийн хооронд үүссэн маргааныг Зохицуулах зөвлөл шийдвэрлэнэ. |
| 2 | “Алсын хараа-2050” Монгол Улсын урт хугацааны хөгжлийн бодлого батлах тухай  2020.05.13 Дугаар 52 | **Зорилт6.3.** Усны нөөцийн хомсдолоос сэргийлж, гадаргын усыг хуримтлуулан, эрэлт хэрэгцээг хүртээмжтэй хангах нөхцөлийг бүрдүүлнэ.  I үе шат (2021-2030): Хүн амыг баталгаат ундны усаар хангах, усны нөөцийн эрэл, хайгуул, зураглалын ажлыг эрчимжүүлж нөөц баялгийн мэдээллийн бааз суурийг өргөжүүлэх, төлөвлөлт, менежмент хийх нөхцөлийг бүрдүүлнэ.  II үе шат (2031-2040):Ус хангамжийн эх үүсвэрийн барилга байгууламжийг шинэчилж өргөтгөн хүн амын 90-ээс доошгүй хувийг шаардлага хангасан ундны усны эх үүсвэрээр хангана.  III үе шат (2041-2050):Усны нөөц баялаг, ус ашиглалтын цогц мэдээллийг бүрдүүлж, ус хангамжийн асуудлыг бүрэн шийднэ.  Ариун цэврийн байгууламжийн чанар, хүртээмжийг сайжруулж, нийт хүн амыг шаардлага хангасан ариун цэврийн байгууламжаар хангана. |
| 3 | Монгол Улсын Үндэсний аюулгүй байдлын үзэл баримтлал  2010.07.15 №48 | 3.5.1.Усны нөөцийн хомсдлоос сэргийлэх  3.5.1.1.Усны салбарын бүтэц, зохион байгуулалт, хяналтын механизмыг боловсронгуй болгож, ашиглагч нь хамгаалах, хариуцлага хүлээх тогтолцоог бий болгож, хүн амын ундны ус хангамж, үйлдвэрлэлийн усны хэрэгцээг хүртээмжтэй, тогтвортой хангах нөхцөлийг бүрдүүлнэ. |

Иймд гадаадын орнууд хууль эрх зүйн орчиндоо усны үйлчилгээнд тавьж буй хяналт, чанарын шинжилгээ, хариуцлага тооцох механизмын асуудлыг хэрхэн тусгасан байдаг талаар судалгааг хийлээ.

# ХОТ, СУУРИНЫ УС ХАНГАМЖ, АРИУТГАХ ТАТУУРГЫН АШИГЛАЛТ, ҮЙЛЧИЛГЭЭНИЙ ТУХАЙ ОЛОН УЛСЫН ЗӨВЛӨМЖҮҮД

Усны эх үүсвэрийг ашиглах үйл явцыг зохицуулах чиг үүрэг бүхий дэлхийн бүх төрлийн байгууллагуудын хувьд нээлттэй гишүүнчлэлтэй “Глобал Уотер Партнершип” байгууллагын захиалгаар бүтээсэн “Хот, суурин газрын усны удирдлагын нэгдсэн тогтолцоо” нэртэй бүтээлд хот, суурины усны удирдлага нь дор дурдсан үндсэн зургаан асуудлыг хамарсан байх нь зүйтэй гэж дурджээ. Үүнд:

1. Бохир усыг татан зайлуулж цэвэршүүлэх;
2. Усны хэмжээг хянах;
3. Усны чанарыг хянах;
4. Байгаль экологийн тэнцвэрт байдлыг хадгалах;
5. Төрийн бодлогод усны удирдлагын асуудлыг тусгах;
6. Эдийн засгийн зардал ба үр ашгийг хянах.

**ГЕРМАН УЛСЫН ТУРШЛАГААС**

Герман улс нь ус хангамж, ариутгах татуургын үйлчилгээг боломжит бүх байдлаар, тогтмол сайжруулж байдаг онцлогтой. Герман улс нь ус хангамж, ариутгах татуургын хамгийн аюулгүй бөгөөд хүртээмжтэй үйлчилгээтэй, эдгээр үйлчилгээ нь эдийн засгийн хувьд маш тогтвортой тул Европын холбооны улсуудыг усны нийтийн үйлчилгээгээр тэргүүлдэг байна.

Ус хангамж, ариутгах татуургын үйлчилгээний үнэтэй холбоотой зарчмууд

Герман улсын муж улсууд нь үйлчилгээний үнийг тодорхой хуулиар зохицуулах бөгөөд ус хангамж, ариутгах татуургын үйлчилгээний үнийг хэрхэн тогтоож байгаа нь нийтэд ил байх зохицуулалттай. Тус улсад ус хангамж, ариутгах татуургын үйлчилгээний үнэтэй холбоотой дараах зарчмууд үйлчилдэг байна. Үүнд:

**Тодорхой хувийн зарчим:** Үйлчилгээний төлбөр нь хүргэсэн үйлчилгээний үнийн тодорхой хувьтай тэнцүү байх.

**Зардлыг бүрэн нөхөх зарчим:** Ус хангамж, ариутгах татуургын үйлчилгээний бүх зардал нь төлбөрөөр нөхөгдөж байх ёстой. Түүнчлэн урт хугацааны үйлчилгээний явцад их хэмжээний зардал нөхөгдөөгүй үлдэхгүй бөгөөд нөгөө талаас илүү төлөлт их хэмжээгээр хуримтлагдахгүй байх ёстой.

**Зардал хэтрүүлэхийг хориглох зарчим:** Ус хангамж, ариутгах татуургын үйлчилгээний байгууллагын зардал нь хуримтлагдах эсвэл тухайн үйлчилгээний төлбөрийн хэмжээнээс хэтрэхгүй байх.

**Тэгш хандлагын зарчим:** Хэрэглэгчдэд ялгаварлан гадуурхсан байдалтай хандлага тогтоохыг хориглоно.

**Эдийн засгийн зарчим:** Төлбөрийг эдийн засгийн зарчим, аргачлалд үндэслэн тооцож тогтооно. Энэ зарчмын хүрээнд биет болон үндсэн хөрөнгийн үнэ цэнийг хэвээр хадгалах зарчмууд багтах бөгөөд үйлчилгээ үзүүлэгч байгууллага нь байгууллагын биет болон үндсэн хөрөнгө нь цаг хугацааны явцад өөрийн үнэ цэнийг алдахгүй байхаар элэгдэл хорогдол тооцох зэргээр ажиллах ёстой байна.

**Германы усны үйлчилгээний тухай хууль тогтоомж**

Ус хангамжийн асуудлыг зохицуулдаг гол хууль нь ХБНГУ-ын Усны тухай хууль бөгөөд энэ нь усны сав, экосистем болон устай орчинд амьдардаг амьтан, ургадаг ургамлууд зэрэг өргөн хүрээг зохицуулдаг тус улсын байгаль орчны томоохон хуулиудын нэг юм.

Хүртээмжтэй, чанарын шаардлага хангасан, техникийн шаардлагад тусгасан хэмжээний даралттай усаар улс орныг хангах зорилготой өнөө цаг үед ариутгах байгууламжид цэвэрлэсэн усыг дахин ашиглах асуудлыг онцгой анхаарах болжээ. Харин ариутгах байгууламжид очиж байгаа усны чанар нь хаягдал усны эх үүсвэрээс бохирдсон байдлаар гарахаас гадна ариутгах татуургын шугам, суваг, шуудуугаар дамжихдаа нэмж хүнд хар тугалга, зэс, никел, нийлэг эд зэрэг бодисоор бохирддог болохыг анхаарах нь зүйтэй билээ. Иймд бохир ус, ариутгах татуургын үйлчилгээний тусгай зөвшөөрөл болон ариутгах татуургын шугам сүлжээнд ашиглах материал, цэвэрлэх байгууламжид тавих шаардлага зэрэг асуудлыг эдгээр хуулиудад тусгасан байна.

ХБНГУ-ын Усны тухай болон Ундны усны тухай хуулиудад хууль зөрчсөн этгээдэд хүлээлгэх хариуцлагыг тодорхой зааж өгсөн байна. Ингэхдээ Усны тухай хуулийн дагуу холбогдох тодорхой захиргааны зөрчилд тавин мянга хүртэл еврогоор торгохоор заасан бол Ундны усны тухай хууль зөрчсөн аливаа захиргааны зөрчилд Халдвараас хамгаалах тухай хуульд заасан хариуцлагыг оногдуулахаар өөр өөр хуулийг иш татсан байна.

# Ус хангамж, ариутгах татуургын үйлчилгээг зохицуулах эрх бүхий байгууллагууд

Герман улсын усны аюулгүй байдлын асуудал нь Холбооны улс, муж, хот гэсэн гурван түвшний засаг захиргааны хамтын ажиллагааны хүрээнд хэрэгждэг бөгөөд хотын захиргаа нь муждаа харьяалагддаг боловч хотын захиргаа нь хууль тогтоомжийн дагуу устай холбоотой зарим тусгайлсан асуудлыг орон нутгийн хэмжээнд хариуцан ажиллах бүрэн эрхийг эдэлдэг. Хуулиар тогтоосон бүрэн эрх өмнө дурдсан байдалтай байдаг бол санхүүгийн хариуцлагын хувьд зөвхөн холбооны болон мужийн гэсэн хоёр хэлбэрт хуваагддаг. Өөрөөр хэлбэл хотын санхүүжилт нь мужийн шийдвэрээр батлагддаг гэсэн үг юм.

ХБНГУ-ын хуулийн дагуу тус улсын Байгаль очны хамгаалал, барилга, цөмийн аюулгүй байдлын яам нь усны нөөцийн ашиглалтын асуудлыг хариуцдаг байна. Мөн энэхүү яам нь Европын холбоо болон бусад улс орнуудтай усны асуудлаар хамтран ажиллах асуудлыг хариуцаж байна. Харин салбар дундын төсөл, хөтөлбөр, санал, санаачилгыг Холбооны улсын холбогдох яамд хамтран ажиллах байдлаар хэрэгжүүлнэ.

ХБНГУ-ын Үндсэн хуулийн дагуу мужийн хэмжээний усны нөөц ашиглалтын асуудал нь тухайн мужийн хэмжээний хууль тогтоомжоор зохицуулагдана. Мужийн хэмжээнд ерөнхийдөө ХБНГУ-ын яамд нь хууль тогтоомж, бодлогын болон зарчмын шинжтэй асуудлыг, дунд шатны эрх бүхий байгууллагууд нь ус ашиглалт, төлөвлөлт зарим төрлийн эрх зүйн зохицуулалтыг тус тус хариуцдаг бол доод шатны байгууллагууд нь дор дурдсан асуудлыг эрхлэн хариуцдаг. Үүнд:

* Техникийн зөвлөгөө
* Усны мониторнг
* Усны байгууламж болон усны сав газрын зөвшөөрөл
* Ус ашиглалтын зөвшөөрөл олгох
* Ариун цэврийн байгууламж болон хаягдал усны мониторнг хийх зөвшөөрөл
* Усны бохирдлын тухай судалгаа хийх
* Үер, усны аюулаас сэргийлэх, хамгаалах ажиллагаа
* Торгууль, нөхөн төлбөр гаргуулах

**УНГАР УЛСЫН ТУРШЛАГААС**

Унгар улс ундны усныхаа 95 гаруй хувийг гүний уснаасаа авч ашигладаг бөгөөд усны эх үүсвэрийн тогтвортой байдлыг хангах тал дээр онцгой анхаарал хандуулах шаардлагатай болдог байна. “Усны нийтийн үйлчилгээ” нь ундны усны хангамж, бохир усыг цэвэрлэх гэсэн хоёр үндсэн бүрэлдэхүүнтэй бөгөөд ундны ус хангах үйлчилгээ нь усыг олборлохоос үйлчлүүлэгчид хүргэх хүртэл үйл ажиллагааг хамардаг. Хаягдал ус, түүнийг цэвэрлэх үйлчилгээ нь бохир усыг татан зайлуулах, цэвэрлэх болон цэвэрлэх байгууламжийн лагийг зохицуулах хүртэл цогц үйл ажиллагааг агуулдаг байна.

Тус улсын бүх хот, суурин газруудад буюу нийт айл өрхүүдийн 95 хувь нь ус хангамжийн шугамд бүрэн холбогдсон бөгөөд нэг өрхийн өдрийн дундаж ундны хэрэглээ нь 90-100 литр гэж тооцдог байна. Ундны усны чанарын хувьд суурин газрын оршин суугчид шугамын усыг унданд хэрэглэх боломжтой. Бохир ус татан зайлуулах шугамын хүрэлцээ нь ундны усны шугамтай нь харьцуулахад харьцангуй хүрэлцээ муутай бөгөөд 2013 оны байдлаар нийт айл өрхүүдийн 75 хувь нь бохирын шугамд холбогдсон байжээ. Томоохон цэвэрлэх байгууламжууд нь үр нөлөө өндөртэй, байгаль орчинд сөрөг нөлөөлөл багатай ажиллаж байгаа бол зарим жижиг хот, тосгодын бага оврын цэвэрлэх байгууламжуудын байгаль орчинд үзүүлэх нөлөөлөл харьцангуй өндөр бөгөөд үйл ажиллагааны өртөг, зардал өндөртэй байна. Түүнчлэн Хэрэглэгчидтэй харилцах, тэдэнд усны төлбөрийн нэхэмжлэл хүргүүлэх, усын чанарыг хянах, хангуулах нь усны нийтийн үйлчилгээний бүрдэл хэсэг гэж тооцдог.

**Усны нийтлэг үйлчилгээний зарчмууд**

Унгар улсын Усны нийтийн үйлчилгээний тухай хуулийн 1 дүгээр зүйлд усны нийтийн үйлчилгээнд доорх зарчмуудыг дагаж мөрдөхөөр заасан байна. Үүнд:

**А. Байгалийн нөөцийг хамгаалах зарчим.** Усны нийтийн үйлчилгээг хэрэгжүүлэхдээ техник, эдийн засаг, зохион байгуулалтын зохимжтой шийдлээр салбарыг хөгжүүлж байгалийн нөөцийг, ялангуяа ундны усны эх үүсвэрийг удаан хугацааны туршид тогтвортой ашиглах нөхцөлийг бүрдүүлнэ.

**Б. Үйлчилгээний найдвартай байдлын зарчим.** Төр, орон нутгийн засаг захиргаа нь энэ хуульд заасны дагуу усны нийтийн үйлчилгээний найдвартай байдлыг хангана.

**В.Үйлчилгээ үзүүлэгч хариуцлагатай байх зарчим**.

Ус ханган нийлүүлэгч нь энэ хуульд заасан гэрээнд үндэслэн үйл ажиллагаа үзүүлэх бөгөөд аливаа хувь хүн болон байгууллагын шугам сүлжээнд холбогдох, ундны усаар хангагдах, ариутгах татуургаар дамжуулан бохир усыг цэвэршүүлэх хэрэгцээг хангаж, хариуцлагатай ажиллана.

**Г. Бохирдуулагч төлөх зарчим**. Усны нийтлэг үйлчилгээнд аливаа бохирдол үүсгэсэн этгээд бохирдуулсан хэмжээгээрээ төлбөр төлөх зарчмыг баримтална.

**Д. Зардлыг нөхөн зарчим**. Усны нийтийн үйлчилгээний улмаас байгаль орчин, байгалийн нөөцийн тогтвортой байдалд нөлөөлсөн бол Европын холбооны 2000/60/ЕС журмын 9 дүгээр зүйлд заасны дагуу эдийн засгийн дүн шинжилгээнд үндэслэн тогтвортой байдлыг эргүүлэн хангахад шаардагдах зардлыг нөхөн төлөх нөхцөлийн бүрдүүлнэ.

**Ус хангамж ариутгах татуургын үйлчилгээний тухай хууль тогтоомж**

Унгар улс нь Европын холбооны гишүүн улс бөгөөд Европын холбооны хууль тогтоомжийг бусад гишүүн улсын адил хэрэгжүүлэх үүрэгтэй. Үндэсний хэмжээнд Үндсэн хууль, Орон нутгийн засаг захиргааны тухай хууль, Усны нийтийн үйлчилгээний тухай хууль, Эрүүл мэндийн тухай хууль зэрэг хуулиудаар ус хангамж, ариутгах татуургын үйлчилгээтэй холбоотой харилцааг зохицуулдаг байна.

Унгар улсын Үндсэн хуулийн 31 дүгээр зүйлийн (1) дэх хэсэгт “Унгар улсын засаг захиргааны байгууллага нь нийтийн аж ахуйн асуудлыг өөрийн бүрэн эрхийн хүрээнд удирдан хэрэгжүүлэх чиг үүрэгтэй байна” гэж, мөн хуулийн 32 дугаар зүйлд болон Орон нутгийн засаг захиргааны тухай хууль (Act CLXXXIX of 2011 on local Government)-ийн 5 дугаар хэсэгт орон нутгийн захиргааны байгууллагын үндсэн эрхүүдийг зааж өгсөн байдаг бөгөөд орон нутгийн засаг захиргааны байгууллагын үндсэн эрхүүдийг зааж өгсөн байдаг бөгөөд орон нутгийн засаг захиргаа нь ус хангамж, ариутгах татуургын үйлчилгээг хариуцахаар заажээ.

Харин Унгар улсын Орон нутгийг засаг захиргааны тухай хуулийн 13 дугаар зүйлийн 1 дэх хэсэгт зааснаар орон нутгийн засаг захиргаа нь усны нийтийн үйлчилгээтэй холбоотойгоор хотын хөгжил болон удирдлагыг хэрэгжүүлэх, байгаль орчны эрүүл ахуй буюу цэвэр орчинд амьдрах эрхийг хангах, орон сууц, барилга байгууламжийн менежментийг хэрэгжүүлэх, орон нутгийн байгаль хамгаалал, усны менежмент, ус бохирдохоос сэргийлэх, хот суурины нийтийн аюулгүй байдлыг хангах, хог хаягдлын менежментийг хэрэгжүүлэх, нийтийн халаалтыг хариуцах, усны нийтийн үйлчилгээний тухай хуульд заасан тохиолдолд усны нийтийн үйлчилгээг хариуцах болон хуулиар тогтоосон бусад чиг үүргийг хэрэгжүүлэх үүрэгтэй байна.

Унгар улсын хувьд Усны нийтийн үйлчилгээний тухай хууль нь ус хангамж, ариутгах татуургын асуудлыг зохицуулах гол хууль бөгөөд энэ нь усны нийтийн үйлчилгээтэй холбоотой үндсэн арх болон үүргүүдийг тодорхойлон тогтоох, усны барилга байгууламж, холбогдох хөрөнгийг хамгаалах, усны нийтийн үйлчилгээний салбарыг хөгжүүлэх, ундны усны эх үүсвэрийг зохистой хэрэглээг хангах зорилтуудыг хэрэгжүүлэх.

**Ус хангамж, аритгах татуургын үйлчилгээг зохицуулдаг эрх бүхий байгууллагууд**

Унгар улсын эрчим хүч, нийтийн аж ахуйг зохицуулах газар /цаашид “УУЭХНААЗГ” гэх/ нь усны нийтийн үйлчилгээг зохицуулах чиг үүрэг бүхий үндсэн байгууллага юм. УУЭХНААЗГ нь Үндэсний хөгжлийн яамны харьяанд үйл ажиллагаагаа явуулж байгаад 2018 оны сонгуулийн дараа Инноваци, технологийн яамны харьяанд шилжсэн байна.

Усны нийтийн үйлчилгээ үзүүлэгч компаниуд нь зөвхөн өөрийн эзэмшлийн хөрөнгийн хүрээнд, УУЭХНААЗГ-аас олгосон тусгай зөвшөөрлийн дагуу үйл ажиллагаагаа явуулдаг байна. Тус байгууллага нь 2015 оны байдлаар усны нийтийн үйлчилгээний 42 байгууллагад тусгай зөвшөөрөл олгосон байна.

Ус хангамж, ариутгах татуургын аюулгүй ажиллагааг хангах зорилгоор УУЭХНААЗГ нь тусгай зөвшөөрөл олгох, тусгай зөвшөөрлийн хүрээнд хэрэгжүүлэх үйл ажиллагаанд тавигдах нөхцөлүүдийг тогтоох, салбарын холбогдох хууль тогтоомжийн хэрэгжилтэд нь хяналт тавих чиг үүрэгтэй байна. Тухайлбал Унгар улсын Усны нийтийн үйлчилгээний тухай хуулийн 5/А дугаар зүйлийн (1) дэх хэсэгт “УУЭХНААЗГ нь уусны нийтийн үйлчилгээний үндсэн зарчмууд, хууль тогтоомж, өөрийн гаргасан шийдвэрүүдийн хэрэгжилтийг хангах бөгөөд энэ асуудлын хүрээнд УУЭХНААЗГ нь Хэрэглэгчийг хамгаалах байгууллагын чиг үүрэгт хамаарахгүй асуудлаар байнгын хяналт шалгалт хийнэ” гэж заажээ. Мөн хуулийн 5/А дугаар зүйлийн (2)-(5) дахь хэсгүүдэд “УУЭХНААЗГ нь усны нийтийн үйлчилгээнд тавих хяналт шалгалтын эрхээ хэрэгжүүлэхдээ цогц хяналт, тодорхой асуудлаар хийх хяналт, давтан шалгалт гэсэн хэлбэрээр хэрэгжүүлнэ. Усны нийтийн үйлчилгээн дэх хууль тогтоомжийн хэрэгжилт, мэргэшлийн чадвар, үйл ажиллагааны үр нөлөөний цогц хяналтыг салбарын хэмжээнд 3 жилийн давтамжтай хийнэ. Тодорхой асуудлаар хийх шалгалтыг усны нийтийн үйлчилгээний байгууллагуудыг хамруулсан байдлаар хийж гүйцэтгэнэ. Өмнө хийсэн хяналт шалгалтын мөрөөр давтан шалгалт явуулж болно” гэж заажээ.

Мөн УУЭХНААЗГ усны нийтийн үйлчилгээний үнийг тогтоох санал бэлтгэн засгийн газарт хүргүүлэх, бодит үйл ажиллагаа, зардлын үзүүлэлтэд үндэслэн усны үнийн мониторинг хийж шалгах чиг үүрэгтэй байна. Энэхүү чиг үүргээ гүйцэтгэхдээ тусгай зөвшөөрөл эзэмшигч нь сайдын баталсан үнийг баримталж байгаа эсэхийг, үнийн шударга байдлаар тогтоож байгаа эсэхийг тус тус шалгах эрхтэй байдаг.

**Усны удирдлага ерөнхий захиргаа**

Унгар улсын Усны удирдлага ерөнхий захиргаа (General Directorate of Water Management) нь Унгар улсын Засгийн газрын шийдвэрээр байгуулагдсан бөгөөд Дотоод хэргийн яамны харьяанд улсын төсвөөс санхүүжин үндэсний хэмжээнд үйл ажиллагаагаа явуулж байна.

Усны удирдлагын ерөнхий захиргаа нь усны нэгдсэн менежментийг зохион байгуулах, хэрэгжүүлэхэд дэмжлэг үзүүлэх, салбарын судалгаа , шинжилгээ, техникийн хөгжлийг дэмжих , усны эх үүсвэрийн зохицуулалтыг хэрэгжүүлэх, усны чанарын мэдээллийг шалгах, бүртгэх, усны салбарын мэдээллийн санг ажиллуулах үндсэн чиг үүргүүдийг хэрэгжүүлдэг байна.

**Усны нийтийн үйлчилгээний байгууллагууд, шугам сүлжээний эзэмшил**

Унгар улсын ус хангамж, ариутгах татуургын үйлчилгээ нь ерөнхийдөө орон нутгийн засаг захиргааны чиг үүрэгт багтах бөгөөд тодорхой зарим тохиолдолд төрийн чиг үүрэгт хамаардаг. Усны нийтийн үйлчилгээний компаниуд нь ус хангамж, бохир ус татан зайлуулах, цэвэрлэх үйлчилгээг нэгдсэн байдлаар хангадаг бөгөөд эдгээр нь ихэвчлэн орон нутгийн засаг захиргааны эзэмшлийн эсвэл төрийн өмчийн компаниуд байдаг байна.

Усны нийтийн үйлчилгээ үзүүлэгч компаниуд нь зөвхөн өөрийн эзэмшлийн хөрөнгийн хүрээнд, Унгар улсын Эрчим хүч, нийтийн аж ахуйг зохицуулах газар (УУЭХНААЗГ)-аас олгосон тусгай зөвшөөрлийн дагуу үйл ажиллагаагаа явуулдаг байна.

Усны барилга байгууламж, бусад хөрөнгө нь төрийн болон орон нутгийн өмчид байх бөгөөд усны нийтийн үйлчилгээний компанитай байгуулсан гэрээний дагуу иргэдэд тус үйлчилгээг хүргэдэг. Ийнхүү гэрээ байгуулахдаа хөрөнгө удирдах гэрээ, концессын гэрээ, түрээслэн ажиллуулах гэрээ гэсэн гурван төрлийн гэрээг байгуулж болохоор хуульчилжээ. Гэрээний төрлөөс шалтгаалан ашиглагдах хууль тогтоомжууд нь өөр өөр байдаг. Хамгийн өргөн ашиглагдаж байгаа төрлийн гэрээ нь үйлчилгээ үзүүлэгчид хамгийн өндөр үүрэг хариуцлага хүлээлгэх концессын гэрээ байна. Харин үйлчилгээ үзүүлэгч компанид хамгийн бага хариуцлага хүлээлгэдэг төрлийн гэрээ нь түрээслэн ажиллуулах гэрээ гэж үздэг байна.

**Ус хангамж, ариутгах татуургын үйлчилгээний үнэ, төлбөр**

Унгар улсын Усны нийтийн үйлчилгээний тухай хууль 2011 онд батлагдсанаас хойш усны нийтийн үйлчилгээ үзүүлэгч компаниудыг нэгтгэх бодлого хэрэгжүүлж эхэлсэн байна. Тус хууль батлагдах үед улсын хэмжээнд 400 орчим усны нийтийн үйлчилгээний компаниуд байсан бол 2016 он гэхэд 41 компанийн болж цөөрсөн байна. Нийт төрийн өмч давамгайлсан 5 корпорацууд, нийслэлд орон нутгийн өмч давамгайлсан 2 компани, бусад 34 компаниудаас усны нийтийн үйлчилгээ үзүүлэгч компаниуд бүрдэж байна.

Дээрх хууль батлагдсанаар орон нутгийн засаг захиргаа нь усны нийтийн үйлчилгээний үнийг тогтоох эрхгүй болж, усны нийтийн үйлчилгээний УУЭХНААЗГ холбооны санал болгосны дагуу харьяалах яамны сайдын тушаалаар усны нийтийн үйлчилгээний төлбөрийн хэмжээг тогтоодог болжээ. Үнийг тогтоохдоо усны нийтийн үйлчилгээ эрхэлдэг байгууллага тус бүрийн хувьд ус ханган нийлүүлэх болон бохир ус цэвэрлэх үйлчилгээ тус бүрээр үнийг тусгайлан тогтоодог байна.

Усны нийтийн үйлчилгээ үзүүлэгч байгууллага нь үйлчилгээний чанарыг байнга сайжруулах, үйл ажиллагааны үр дүнг нэмэгдүүлэх, усны нөөцийг хамгаалах, байгаль орчныг хамгаалах үүргээ гүйцэтгэх боломжтой байхаар үнийг тогтоох ёстой. Мөн борооны болон үерийн ус ариутгах татуургын зардал нэмэгдэхэд нөлөөлсөн бол төр, орон нутгаас илүү гарсан зардлыг нөхөн олгох зохицуулалттай байна.

Төлбөрийн нэхэмжлэхтэй холбоотойгоор усны нийтийн үйлчилгээний байгууллага нь мэдээллийн технологийн аюулгүй байдлыг итгэмжлэгдсэн баталгаажуулалтын байгууллагаар баталгаажилт хийлгэх бөгөөд баталгаажуулалт ньо хоёр жилийн хугацаатай байхаар тус зүйлд заасан байна. Түүнчлэн хуулийн энэ зүйлд баталгаажуулалтын үйл ажиллагаанд тавигдах шаардлагуудыг тусгаж өгсөн байна.

**Усны нийтийн үйлчилгээний үнэд хяналт тавих**

Усны нийтийн үйлчилгээний тухай хуулийн 73 дугаар зүйлд нийтийн үйлчилгээний үнийн хяналтын талаар тусгасан байна. Үүнийг зохицуулсан хууль тогтоомжийг зөрчсөн тохиолдолд УУЭХНААЗГ нь тохиромжгүй төлбөр оногдуулах явдлыг зогсоож, хохирсон этгээдэд хуулийн дагуу нөхөн төлбөр төлүүлнэ. Хэрэв хохирсон этгээдийг тусгайлан тогтоох боломжгүй бол бүх хэрэглэгчид нөхөн төлбөр төлүүлдэг байна. Мөн УУЭХНААЗГ нь хэт өндөр төлбөр төлүүлсэн бол тогтоосон төлбөрөөс илүү төлүүлсэн хэсэгт хүү тооцож төлөхийг усны нийтийн үйлчилгээ үзүүлэгч байгууллагад даалгах бөгөөд үүн дээр нэмж торгох арга хэмжээ авах хэрэгтэй байна.

**Тусгай зөвшөөрөл**

Унгар улсын Усны нийтийн үйлчилгээний тухай хуулийн 35-39 дүгээр зүйлүүдэд усны нийтийн үйлчилгээний байгууллагуудад тусгай зөвшөөрөл олгох, олгохоос татгалзах, тусгай зөвшөөрөлд өөрчлөлт оруулах, тусгай зөвшөөрөлтэй холбоотой асуудлаар хариуцлага хүлээлгэхтэй холбоотой харилцааг зохицуулсан үнсэн зохицуулалтыг оруулсан байна.

Усны нийтийн үйлчилгээг зөвхөн хуульд заасан хэлбэр бүхий компани УУЭХНААЗГ-аас олгосон тусгай зөвшөөрлийн үндсэн дээр холбогдох орон нутгийн хүрээнд, тусгай зөвшөөрлөөр зөвшөөрөгдсөн байдлаар явагдана.

Тусгай зөвшөөрөл заасан тодорхой орон нутагт усны үйлчилгээг өөр байдлаар хэрэгжүүлэх боломжтой болсон тохиолдолд усны нийтийн үйлчилгээ эрхлэгчийн тусгай зөвшөөрөл эзэмшигчийн хүсэлтийн дагуу УУЭХНААЗГ нь усны нийтийн үйлчилгээ эрхлэх тусгай зөвшөөрлийг буцаан авч болно.

Усны нийтийн үйлчилгээ эрхлэх тусгай зөвшөөрөл эзэмшигчийн хүсэлтээр тухайн тусгай зөвшөөрөлд заасан эрх, үүргүүдэд УУЭХНААЗГ нь нэмэлт өөрчлөлт оруулж болно.

Харин усны нийтийн үйлчилгээ эрхлэгч байгууллага нь тусгай зөвшөөрлийн нөхцөлийг хангах эвсэл холбогдох үүргээ биелүүлэх боломжгүй болсон болон 30 өдрийн дотор УУЭХНААЗГ-т мэдэгдэх үүрэгтэй байна. Ийнхүү мэдэгдсэний дагуу УУЭХНААЗГ нь нөхцөл байдлыг хянаж үзээд тусгай зөвшөөрлийг цуцлах нөхцөл байдал үүсээгүй гэж үзвэл дараах арга хэмжээ авч болно. Үүнд:

1. Тусгай зөвшөөрлийг өөрчлөх эсвэл цуцлах,
2. Гаргасан зөрчилд тохирох торгуулийн шийтгэл оногдуулах.

Усны нийтийн үйлчилгээ эрхлэгч байгууллага нь дээр дурдсан мэдэгдэх үүргээ биелүүлээгүй тохиолдолд торгох шийтгэлийг заавал оногдуулна.

**Дүгнэлт**

Усны нийтийн үйлчилгээ нь ундны усны хангамж, бохир усыг цэвэрлэх гэсэн хоёр үндсэн бүрэлдэхүүнтэй бөгөөд ундны усны хангах үйлчилгээ нь усыг олборлохоос үйлчлүүлэгчид хүргэх хүртэл үйл ажиллагааг хамардаг бол хаягдал ус, түүнийг цэвэрлэх үйлчилгээ нь бохир усыг татан зайлуулах, цэвэрлэх болон цэвэрлэх байгууламжийн лагийг зохицуулах хүртэлх цогц үйл ажиллагааг агуулдаг байна.

Унгар улс нь Европын холбооны гишүүн улс бөгөөд Европын холбооны хууль тогтоомжийг бусад гишүүн улсын нэгэн адил хэрэгжүүлэх үүрэгтэй. Үндэсний хэмжээнд Үндсэн хууль, Орон нутгийн засаг захиргааны тухай хууль, Усны нийтийн үйлчилгээний тухай хууль, Эрүүл мэндийн тухай хууль зэрэг хуулиудаар ус хангамж, ариутгах татуургын үйлчилгээтэй холбоотой харилцааг зохицуулдаг байна.

Усны барилга байгууламж, бусад хөрөнгө нь төрийн болон орон нутгийн өмчид байх бөгөөд усны нийтийн үйлчилгээний компанитай байгуулсан гэрээний дагуу иргэдэд тус үйлчилгээг хүргэдэг. Ийнхүү гэрээ байгуулахдаа хөрөнгө удирдах гэрээ, концессын гэрээ, түрээслэн ажиллуулах гэрээ гэсэн гурван төрлийн гэрээг байгуулж болохоор хуульчилжээ. Гэрээний төрлөөс шалтгаалан ашиглагдах хууль тогтоомжууд нь өөр өөр байдаг.

Усны нийтийн үйлчилгээг явуулах чадамжтай байгууллагад усны нийтийн үйлчилгээ эрхлэгчдийн зөвшөөрөл олгох боловч тухайн байгууллага нь усны нийтийн үйлчилгээний тусгай зөвшөөрөл авахгүйгээр үйлчилгээ эрхлэх боломжгүй байна. Өөрөөр хэлбэл зах зээл дээрх байгууллагуудын чадварыг тогтоосны дараа зах зээлийн эрэлтэд тулгуурлан тухайн байгууллагуудаас сонгож усны нийтийн үйлчилгээ эрхлэх зөвшөөрөл олгодог байна. Ингэснээр аливаа орон нутагт цорын ганц усны үйлчилгээ эрхлэгч байгууллагатай болж, тухайн байгууллагын үйлчилгээг иргэд авахаас өөр аргагүй болох хязгаарлагдмал байдлыг таслан зогсоох, зах зээлийн өрсөлдөөн бий болгох давуу талтай гэж дүгнэж байна.

Мөн усны нийтийн үйлчилгээг эрхлэгч байгууллагуудын үйл ажиллагаандаа мөрдөх тусгай журмыг баталж мөрдүүлдэг, тусгай журмыг мөрдсөн тохиолдолд хариуцлага хүлээлгэдэг зохицуулалттай байна.

УУЭХНААЗГ усны нийтийн үйлчилгээний үнийг тогтоох санал бэлтгэн засгийн газарт хүргүүлэх, бодит үйл ажиллагаа, зардлын үзүүлэлтэд үндэслэн усны үнийн мониторинг хийж шалгах чиг үүрэгтэй байна. Энэхүү чиг үүргээ гүйцэтгэхдээ тусгай зөвшөөрөл эзэмшигч нь сайдын баталсан үнийг баримталж байгаа эсэхийг, үнийг шударга байдлаар тогтоож байгаа эсэхийг тус тус шалгах эрхтэй байдаг.

**БҮГД НАЙРАМДАХ СОЛОНГОС УЛСЫН ТУРШЛАГААС**

БНСУ-ын усны салбарын зохицуулалт нь бусад улсад сайн туршлага болохуйц зохицуулалт бөгөөд 2012 оны байдлаар тус улсын нийт хүн амын 98 хувь нь цэвэр ус ханган нийлүүлэх шугам сүлжээнд буюу төвлөрсөн ус хангамжид холбогдсон, үлдсэн 2 хувь нь хувийн усны цооног, худгийн ус зэрэг бусад эх үүсвэрийг ашиглаж байсан бол мөн оны байдлаар хүн амын 91.6 хувь нь бохирын сүлжээнд холбогдсон гэсэн тооцоо гарсан байна.

Салбарын хөгжлийн хувьд авч үзвэл, тус улсад 1960-аад оноос эдийн засгийн салбар нь тэлж эхэлсэнтэй холбогдуулан усны салбарын хөгжлийг үндэсний хөгжлийн бодлого, төлөвлөлттэй уялдуулах талаар анхаарч, үе шаттайгаар бодлого, хөтөлбөр хэрэгжүүлж тэдгээртэй уялдуулан эрх зүйн зохицуулалтыг сайжруулсаар иржээ. Тухайлбал, 1961 онд Голын тухай хууль болон Бохир усыг цэвэршүүлэх тухай хуулийг тус тус баталсан нь гадаргын усны үр ашигтай ажиллах, улмаар эдийн засгийн өсөлтөд дэмжлэг үзүүлэх асуудал болон нийтийн эрүүл мэндийн асуудлыг тусгасан байна. Мөн 1961 онд Ус хангамжийн үйлчилгээг сайжруулах зорилгоор Ус хангамж, усны байгууламжийн тухай хуулийг баталсан бол 1966 онд Бохир шугам сүлжээний хуулийг баталжээ. Харин 1967 онд баталсан Орон байрны сангийн тухай хууль нь орон сууц бохирын системтэй байх шаардлагыг тогтоосон нь чухал алхмыг эхлүүлсэн байна.

**Ус хангамж, ариутгах татуургын үйлчилгээний зарчмууд**

БНСУ-ын ус хангамж, ариутгах татуургын тухай хууль тогтоомжид ерөнхий зарчмуудыг тусгайлан тусгасан заалт байхгүй байна. Гэвч Ус хангамж, усны байгууламжийн тухай хуулийн 2 дугаар зүйлд ус хангамж, ариутгах татуургын үйл ажиллагаанд төрийн байгууллагуудын хүлээх үүрэг хариуцлагыг тодорхойлсон нь тус салбарын ерөнхий зарчмыг тодорхойлсон зохицуулалт гэж үзэж болохоор байна. Тус хуулийн 2 дугаар зүйлд дараах үүргүүдийг хуульчилжээ. Үүнд:

1. Төр нь үндэстнийг өндөр чанартай усаар хангах, шаардлагатай усны байгууламжуудыг барьж байгуулах, үйл ажиллагааг нь хэвийн явуулах үүрэгтэй.
2. Дээрх чиг үүргийг тусгайлан байгуулсан эсвэл томоохон хотуудад захирагч нь хариуцан гүйцэтгэнэ.
3. Хотын захирагч болон орон нутгийн засаг захиргаа нь усны барилга байгууламжийн үйл ажиллагааг удирдаж, техникийн болон санхүүгийн дэмжлэг үзүүлнэ.
4. Ус хангамж, ариутгах татуургын үйлчилгээ үзүүлэгч этгээд нь тодорхой тогтолцоотой үйл ажиллагаа явуулж ард нийтийг аюулгүй бөгөөд хүрэлцээтэй хангах үүрэгтэй.

Мөн хуулийн 12 дугаар зүйлд ус хангамж, ариутгах татуургын үйлчилгээний байгууллагын үйл ажиллагааны дор дурдсан зарчмуудыг тусгасан байна. Үүнд:

1. Ус хангамж, ариутгах татуургын байгууллага нь төрийн, орон нутгийн болон Солонгос улсын усны нөөцийн корпорац (K-water)-ийн удирдлагад хамаарна.

Гэвч орон нутгийн нэрийн өмнөөс үйлчилгээ үзүүлж байгаа ус хангамжийн хувийн байгууллагад энэ зүйл хамаарахгүй байж болно.

1. Ус хангамж, ариутгах татуургын үйлчилгээний байгууллага нь хамгийн тохиромжтой үнийг тооцоолох усны үйлчилгээний үнийн системтэй байх бөгөөд усны үйлчилгээний үнэд шугам сүлжээ, барилга усны барилга байгууламж шинээр барьж байгуулах болон технологийн шинэчлэл хийх үнийг багтааж үзнэ.
2. Усны үнийн системийн тооцооллыг бодитоор хэрэгжүүлэхдээ ус хангамж, ариутгах татуургын үйлчилгээний байгууллага нь хэрэглэгч усыг хэмнэх, усны төлбөрийг хянах боломж бүрдүүлж болон ирээдүйн усны үйлчилгээний хангамж, чанар, аюулгүй байдлын төлөө санхүүгийн эх үүсвэрийг бүрдүүлэх зорилгоор хэрэглэгч нь усны төлбөрөө төлөх нөхцөлийг бий болгоно.

**Ус, хангамж ариутгах татуургын үйлчилгээний тухай хууль тогтоомж**

Солонгос улсын хувьд хэрэглэгчийн стандартын шаардлагад нийцсэн цэвэр усаар хангах зориулалттай инженерийн барилга байгууламжийн ашиглалт болон хэрэглээнээс гарсан бохир усыг татан зайлуулах, цэвэрлэх зориулалттай инженерийн барилга байгууламжийн ашиглалтыг тус тусад нь бие даасан хуулиар зохицуулдаг нь Монгол улсаас ялгаатай юм. Мөн салбарын харилцааг Ус хангамж, усны байгууламжийн тухай хууль болон бусад хуулиар зохицуулж байна. Салбарын хууль тогтоомж нь үйлдвэрийн бохир ус, ус хангамжид хамаарах бөгөөд хөдөө аж ахуйн салбарыг тусдаа бие даасан хуулиар зохицуулдаг. Эдгээр хууль тогтоомж нь дараах ялгаатай зорилтыг агуулж байна. Үүнд:

Хүснэгт 2. Холбогдох хууль тогтоомж

|  |  |  |
| --- | --- | --- |
| **№** | **Хуулийн нэр** | **Хуулийн зорилт** |
| 1 | Ус хангамж, усны байгууламжийн тухай хууль | Ус ханган нийлүүлэлт, цэвэр усаар хангах байгууламжийн талаарх цогц төлөвлөгөө боловсруулах замаар амьдрах орчин, нийтийн эрүүл ахуйг сайжруулах, чанарын шаардлага хангасан ус хангамжийн байгууламж барих, ашиглах орчинг бүрдүүлэх |
| 2 | Бохирын шугам сүлжээний тухай хууль | Бохирын шугам сүлжээ барих ашиглах, стандартыг тогтоох замаар бохир ус цэвэрлэх зохистой үйлчилгээг бүрдүүлж, улмаар нийтийн хэрэглээний усны чанарыг хадгалах, сайжруулах, амьдралын орчинг сайжруулах |
| 3 | Ундны усны менежментийн тухай хууль | Ундны усны бохирдлын улмаас хүн амын эрүүл мэнд хохирохоос урьдчилан сэргийлэх, ундны усны чанарт хяналт тавих замаар орчинг дээшлүүлэх |
| 4 | Ундыг дахин хэрэглэхийг дэмжих, сурталчлах тухай | Усны чанарт нөлөөлж буй хүчин зүйлсийг бууруулах, хэрэглээнээс гарсан усыг дахин ашиглахыг дэмжих замаар усны эх үүсвэрийг үр дүнтэй ашиглах, улмаар иргэдийн амьдрах орчин нөхцөлийг сайжруулах, усны баялгийг тогтвортой ашиглах зорилтыг хэрэгжүүлэх |

Эдгээр хууль бүрийг дагалдан тодорхой чиг үүргүүдийг холбогдох агентлагуудад хариуцуулах, тэдгээрийн хоорондын уялдааг хангах арга хэмжээний талаар болон хуульд тусгагдсан зарчим, шаардлагыг дэлгэрүүлсэн, хуулийн хэрэгжилтийг хангах талаарх Ерөнхийлөгчийн зарлиг тухай бүр гаргадаг байна.

**Ус хангамж, ариутгах татуургын үйлчилгээг зохицуулдаг эрх бүхий байгууллагууд**

Солонгос улсын хувьд холбогдох байгууллагуудын чиг үүргийг тодорхойлж, үр ашигтай хэрэгжүүлсэн нь усны салбар амжилттай хөгжихөд чухал нөлөө үзүүлсэн гэж үздэг. Өөрөөр хэлбэл, хуулиар тогтоосон зорилтыг хэрэгжүүлэхэд яамд, тэдгээрийн харьяа агентлаг, орон нутгийн холбогдох төрийн захиргааны байгууллагын чиг үүргийг тодорхой, хэрэгжих боломжтойгоор тусгасан. Мөн Ус хангамж, усны байгууламжийн тухай хуульд зааснаар үндэсний хэмжээнд чанарын өндөр шаардлага хангасан усаар хангах зорилгын хүрээнд төрөөс ус хангамж, усны байгууламжийн талаар цогц төлөвлөгөө боловсруулж хэрэгжүүлэх бөгөөд усны байгууламжийн үйл ажиллагаа эрхлэгчдэд техникийн болон санхүүгийн дэмжлэг үзүүлнэ.

Салбарын бодлогын тухайд, цэвэр усаар хангах зориулалттай инженерийн барилга байгууламж, хэрэглээнээс гарсан бохир усыг татан зайлуулах, цэвэрлэх зориулалттай инженерийн барилга байгууламжийн асуудлыг бодлогын түвшинд Тээвэр, дэд бүтэц, газрын яам болон Байгаль орчны яам тус тус өөрийн чиг үүрэгт хамаарах асуудлын хүрээнд ерөнхийд нь хариуцаж, төлөвлөлт, бодлогын арга хэмжээг хэрэгжүүлдэг.

Тээвэр, дэд бүтэц, газрын яам болон Байгаль орчны яам усны салбарт дараах үндсэн чиг үүргийг гүйцэж байна. Үүнд:

* **Тээвэр, дэд бүтэц, газрын яам** усны эх үүсвэрийн ашиглалтыг төлөвлөх, зохицуулах чиг үүрэг гүйцэтгэх бөгөөд 10 жил тутамд Үндэсний урт хугацааны усны эх үүсвэрийн талаарх төлөвлөгөөг боловсруулж баталдаг. Мөн тус яам усны эх үүсвэрийг усан сан болон бусад байгууламж барих замаар удирддаг байна.
* **Байгаль орчны яам** цэвэр ус болон бохир усны дэд бүтцийн бүтээн байгуулалтын төлөвлөлтийг тусгасан үндэсний хэмжээний усны байгууламжийн төлөвлөгөөг боловсруулж хэрэгжүүлдэг. Дэд бүтцийг барихад шаардлагатай хөрөнгө оруулалтыг орон нутгаас боловсруулж, тус яамаар батлуулдаг усны байгууламжийн үйл ажиллагааг хангах талаарх орон нутгийн төлөвлөгөөнд тусгасан тохиолдолд л олгож, хэрэгжүүлнэ. Мөн Байгаль орчны яамны бүсийн хэмжээний агентлагууд, 4 том голын сангийн удирдлагыг хэрэгжүүлнэ.

Өөрөөр хэлбэл усны эх үүсвэрийг ямар хэмжээнд, хэрхэн ашиглах талаар Тээвэр, дэд бүтэц, газрын яамнаас боловсруулж хэрэгжүүлдэг Усны эх үүсвэрийн талаарх үндэсний урт хугацааны төлөвлөгөөнд тусгадаг бол үүнийг хэрхэн түгээх талаар Байгаль орчны яамнаас боловсруулж хэрэгжүүлдэг Хэрэглээний ус, бохир усны талаарх үндэсний төлөвлөгөөнд тусгадаг байна.

Харин орон нутгийн түвшинд энэ хоёр асуудлыг орон нутгийн удирдлага хоёуланг нь хариуцдаг тул нэгтгэн орон нутгийн хөгжлийн ерөнхий төлөвлөгөөтэй уялдуулах боломж бүрдсэн байна. Тодруулбал, орон нутгийн засаг захиргаа 10 жил тутамд өмнө дурдсан үндэсний төлөвлөгөөнүүдийг хэрэгжүүлэх үйл ажиллагааны төлөвлөгөө гаргахаас гадна орон нутгийн хэмжээний Цэвэр усны ханган нийлүүлэлт, бохир ус цэвэрлэх байгууламжийн талаарх нэгдсэн төлөвлөгөө боловсруулдаг байна. Энэхүү төлөвлөгөөг Байгаль орчны яамаар батлуулснаар тухайн орон нутаг өөрийн газар нутаг дээрх ус ханган нийлүүлэлт, бохир усны шугам сүлжээг ашиглах буюу үйл ажиллагааг нь хэвийн явуулах, үүнд зориулан хөрөнгө оруулалт хийх үүрэг хүлээнэ. Өөрөөр хэлбэл, засаг захиргааны нэгжийн түвшин бүрд нутгийн удирдлага тухайн орон нутгийн иргэдийг чанарын шаардлага хангасан усаар хангах хүрээнд усны эх үүсвэрийг үр дүнтэй ашиглах зорилгыг өөрийн орон нутагт хэрэгжүүлнэ. Орон нутгууд энэ үүргээ өөрөө хэрэгжүүлэх, нийтийн болон хувийн аж ахуйн нэгжид үйл ажиллагааны эрхийг шилжүүлэх хэлбэрээр хэрэгжүүлж байна.

Мөн иргэд төрөөс хэрэгжүүлэх ус хангамж, усны байгууламжийн үйлчилгээг сайжруулах арга хэмжээг ухамсарлан хамтран ажиллаж, аль болох шугам сүлжээгээр түгээгдэж буй ус хэрэглэхийг зорино.[[1]](#footnote-1)

Үүнээс гадна тус Тээвэр, дэд бүтэц, газрын яам болон Байгаль орчны яамны харьяа нийтийн 2 корпорац цэвэр усны нийлүүлэлт, бохир усны үйлчилгээнд үндсэн үүргийг гүйцэтгэнэ. Үүнд:

* **К-Water** нь Тээвэр, дэд бүтэц, газрын яаманд харьяалагддаг нийтийн корпорац бөгөөд орон нутагт хэрэглээний болон үйлдвэрийн усны нийлүүлэлтийн үйлчилгээнд зориулан усны эх үүсвэрийн зориулалтын дэд бүтцийг байгуулах зорилготой. Тус корпорац бүх төрлийн усан сангийн байгуулалт, ашиглалтыг хариуцаж, мөн бүсийн хэмжээний усны байгууламжуудын менежментийг хариуцаж ажилладаг бөгөөд үйл ажиллагаа нь тусгай хуулиар зохицуулагддаг.[[2]](#footnote-2) Энэхүү нийтийн корпорац нь улсын нийт ус хангамжийн 50 хувийг усны бөөний нийлүүлэгчийн хэлбэрээр хангахаас гадна зарим орон нутгийн хүсэлтээр бохир усны байгууламжийн үйл ажиллагааг хариуцан эрхэлдэг байна.
* **КЕСО** нь Байгаль орчны яамны бүтцэд багтах бөгөөд байгаль орчны бохирдлоос сэргийлэх, байгаль орчныг сайжруулах, дахин боловсруулах зорилгод холбогдох төслүүдийг боловсруулж, хэрэгжүүлдэг. Тус корпорац нь байгаль орчны бохирдлыг хянаж, байгаль орчны чиглэлийн байгууламжийн бүтээн байгуулалт, үйл ажиллагаанд техникийн дэмжлэг үзүүлж, цаг уурын өөрчлөлтийн эсрэг арга хэмжээнүүдийг зохицуулан холбодог, байгаль орчныг сайжруулах, бохирдлоос урьдчилан сэргийлэх хөтөлбөрүүдийг хэрэгжүүлэх зорилгоор байгуулагдсан нийтийн корпорац юм.

Үүнээс гадна, 2002 онд Ус хангамж, усны байгууламжийн тухай хуульд орсон шинэчлэлийн хүрээнд **Ус хангамж, цэвэрлэх байгууламжийн үйлчилгээний холбоо** байгуулагдсан. Тус холбоо нь үнэлгээ хийх, усны салбарт ажиллагсдын чадварыг дээшлүүлэх чиглэлээр чухал үүрэг гүйцэтгэдэг. Мөн тус холбоо нь салбарын хяналтыг хэрэгжүүлэх үндсэн өгөгдөл болох тоон мэдээллүүдийг үйлчилгээ үзүүлэгч байгууллагуудаас цуглуулдаг. Өөрөөр хэлбэл энэхүү холбоо нь усны салбарын боловсон хүчний сургалтыг дэмжиж, ус хангамж, ариутгалтай холбоотой мэдээллийг түгээдэг байна.

**Ханган нийлүүлэгч байгууллагууд**

Ус хангамж, усны байгууламжийн тухай хуульд зааснаар усны байгууламж гэдэг нь боловсруулсан болон түүхий ус нийлүүлэх зориулалт бүхий шугам сүлжээ болон бусад төрлийн байгууламжийг хэлэх бөгөөд энгийн усны байгууламж, үйлдвэрлэлийн усны байгууламж, хувийн усны байгууламж гэсэн 3 үндсэн ангилалтай байна.[[3]](#footnote-3) Энгийн усны байгууламж гэдэг нь хот, орон нутаг, тосгонд, эсвэл хэд хэдэн орон нутагт ус ханган нийлүүлэх зорилго бүхий усны байгууламжийг, үйлдвэрлэлийн усны байгууламж нь үйлдвэрлэлийн зориулалттай ус ханган нийлүүлэх байгууламжийг, харин хувийн усны байгууламж нь хувийн хэрэгцээнд зориулсан энгийн усны байгууламж болон хувийн хэрэгцээнд зориулсан үйлдвэрлэлийн усны байгууламжийг хэлнэ.[[4]](#footnote-4)

Ус хангамж, усны байгууламжийн тухай хуулийн 12.1-д усны байгууламжийн үйл ажиллагааг зарчмын хувьд засгийн газар болон орон нутгийн засаг захиргаанаас, эсвэл К-Water эрхлэн явуулах боловч шаардлагатай гэж үзвэл үйл ажиллагааг хувийн аж ахуйн нэгжид шилжүүлж болно гэж заасан байна. Тус хуулийн 17.1-д заасны дагуу энгийн усны байгууламж ажиллуулах талаарх урьдчилсан зөвшөөрлийг[[5]](#footnote-5) Тээвэр, дэд бүтэц, газрын сайд олгох бөгөөд ус цэвэршүүлэх давхар ажиллагаатай усны байгууламж бол Байгаль орчны сайд зөвшөөрөл олгоно. Харин орон нутгаас барьсан байгууламж, мөн орон нутгаас суурилуулсан шугам сүлжээг ажиллуулах болон тосгоны усны байгууламжийн зөвшөөрлийг тухайн орон нутгийн удирдлагаас олгоно. Харин зөвшөөрөл авах этгээдэд тавих шаардлагыг ерөнхийлөгчийн захирамжаар тогтооно гэж заасан байна.[[6]](#footnote-6) Мөн хуулийн 17.2-д тус хоёр яамны сайд зөвшөөрөл олгохдоо хоорондоо зөвлөлдөх тухай заасан байна. Тухайлбал, Тээвэр, дэд бүтэц, газрын сайд ус цэвэршүүлэх давхар үйлчилгээтэй усны байгууламжийн зөвшөөрлийг Байгаль орчны сайдтай урьдчилан зөвшилцсөний үндсэн дээр олгох бөгөөд энэ тохиолдолд тухайн байгууламжийг ажиллуулах зөвшөөрөл Байгаль орчны сайдаас автоматаар олгогдсон гэж үзнэ. Энэ төрлийн зөвшөөрөл олгогдсон даруйд олон нийтэд мэдээлэхийг хуулиар үүрэг болгосон байна.[[7]](#footnote-7)

Ус хангамж, усны байгууламжийн тухай хуулийн 21 дүгээр зүйлд усны энгийн байгууламжийн менежментийн эрхийг тухайн байгууламжийн үйл ажиллагааг эрхлэн явуулж буй этгээд эзэмших боловч ус хангах төхөөрөмжийн менежментийн эрхийг Ерөнхийлөгчийн зарлигаар тусгайлан тодорхойлсон этгээд л олгоно гэж заасан байна.

Харин Бохирын шугам сүлжээний тухай хуульд зааснаар бохирын сүлжээ гэдэг нь бохирын хоолой, нийтийн бохир ус цэвэрлэх байгууламж, саарал ус цэвэрлэх байгууламж, ус сэргээх шугам сүлжээ, ус зайлуулах хоолой, бохир ус зайлуулах хувийн байгууламж болон бохир ус, ариун цэврийн өрөөнөөс гарсан бохир ус цэвэрлэх, зайлуулах зориулалт бүхий бусад төрлийн байгууламж, хоолойнуудыг нийтэд нь хэлнэ.[[8]](#footnote-8)

Бохирын шугам сүлжээний тухай хуульд зааснаар нийтийн болон хувийн /бие даасан/ гэсэн 2 төрлийн бохирын шугам сүлжээ байна. Тухайн орон нутгаас байгуулж, үйл ажиллагааг явуулж буй бохирын сүлжээг нийтийн бохирын сүлжээ гэх бол аливаа барилга барьсан этгээд, эзэмшигч тухайн барилга байгууламжаас гарах бохирыг цэвэрлэх, зайлуулах зорилгоор барьсан бохир ус цэвэрлэх хувийн байгууламж, ус зайлуулах хоолой, ус сэргээх шугам сүлжээ зэргийг хувийн бохирын сүлжээ гэнэ.[[9]](#footnote-9) 2002 оноос хувийн бохир цэвэршүүлэх байгууламжтай байх шаардлагатай барилга байгууламжийг төрлийг хуулиар нэмэгдүүлснээр хувийн байгууламжийн тоо эрс нэмэгдсэн байна. 2012 оны байдлаар нийтийн бохирын сүлжээнээс гадуур нийт 416075 хувийн бохир ус цэвэрлэх байгууламж ажиллаж байсан байна.[[10]](#footnote-10) 2 0 0 7 оноос тодорхой хэмжээний хүчин чадалтай болон түүнээс дээш хүчин чадалтай хувийн байгууламжийг тусгай мэргэжлийн менежертэй байх шаардлагыг хуульчилсан бөгөөд мэргэжлийн үйлчилгээ үзүүлдэг мэргэшсэн компаниар бариулах шаардлага тавьсан байна.[[11]](#footnote-11) Хувийн байгууламж барихаас өмнө орон нутгийн удирдлагад мэдэгдэнэ.

Бохирын шугам сүлжээний тухай хуулийн 11-р зүйлд орон нутаг бүр урт хугацааны төлөвлөгөөнд тусгасны дагуу нийтийн бохирын сүлжээг барина гэж заасан. Тухайн орон нутгаас нийтийн бохирын сүлжээ барих талаар олон нийтэд мэдэгдэх бөгөөд тухайн төсөл үргэлжлэх хугацаа, ямар төрлийн байгууламж барьж байгаа төлөөр мөн байршил, хүчин чадал зэргийг ил тод мэдээлнэ. Орон нутагт шинээр нийтийн бохирын сүлжээ барихаас өмнө дээд шатны засаг захиргааны нэгжийн удирдлагаас зөвшөөрөл авна.[[12]](#footnote-12) Мөн нийтийн бохирын сүлжээ барих талаар тухайн орон нутгаас олон нийтэд мэдээлэхээс өмнө Байгаль орчны сайдад мэдэгдэж зөвлөлдөх бөгөөд ингэхдээ төрөөс татаас авах шаардлагатай эсэх талаар зөвлөлдөнө.[[13]](#footnote-13) Нийтийн бохирын сүлжээ барихад тавигдах шаардлагыг Ерөнхийлөгчийн зарлигаар тогтооно.[[14]](#footnote-14)

Тухайн орон нутгийн гүйцэтгэх засаглалын удирдлага нийтийн бохирын сүлжээний менежментийн удирдлагын үүрэг гүйцэтгэнэ.[[15]](#footnote-15) Орон нутаг бүрийн нийтийн сүлжээний менежментийн хүрээг тус бүрд нь Байгаль орчны яамнаас тогтооно.[[16]](#footnote-16)

Нийтийн бохирын сүлжээ барих ажлын зардлыг тухайн орон нутгаас гаргах бөгөөд үйл ажиллагаа явуулах эрхийг хувийн аж ахуйн нэгжид шилжүүлж болно. Бохир цуглуулах, зайлуулах үйл ажиллагаа явуулах аж ахуйн нэгж тухайн орон нутгийн удирдлагаас тусгай зөвшөөрөл авах бөгөөд тусгай зөвшөөрөл олгоход тавих шаардлагыг Ерөнхий захирамжаар тодорхойлохоор хуульд заасан.[[17]](#footnote-17) Тусгай зөвшөөрөл авах өргөдлийн маягтыг Байгаль орчны яамнаас баталсан зааврын дагуу гаргасан бизнес төлөвлөгөөний хамтаар нутгийн удирдлагад өгнө.[[18]](#footnote-18) Энд заасан тусгай зөвшөөрөл авах төлбөрийн хэмжээг Байгаль орчны яамны шийдвэрээр тогтооно.

Бохирын хувийн сүлжээ барих этгээд орон нутгийн удирдлагад бүртгүүлэх бөгөөд зөвшөөрөл өгөхөд тавигдах шаардлагыг Ерөнхийлөгчийн захирамжаар тогтоохоор хуульчилсан байна.[[19]](#footnote-19) Харин нэгэнт бүртгүүлж зөвшөөрөл авсан байгууламжид орох өөрчлөлтийг мэдэгдэх, бүртгүүлэх талаар Байгаль орчны яамнаас заавар батална.[[20]](#footnote-20)

Хуульд заасан эдгээр зохицуулалтын хэрэгжилтийг авч үзвэл, ус хангамжийн хувьд орон нутгийн засаг захиргааны нийт 164 нэгжийн 18 нь ус нийлүүлэлтийг К-Water корпорацд шилжүүлсэн байдаг бол үлдсэн 146 орон нутгийн засаг захиргааны нэгжийн хувьд орон нутаг нь өөрөө хариуцаж байна. Харин бохир усны үйлчилгээний хувьд 20 нь К-Water эсвэл КЕСО-д хариуцуулан үйл ажиллагааг шилжүүлсэн байдаг бол 95 нь хувийн компанид шилжүүлж, 49-д нь орон нутгийн нийтийн \төрийн\ оператор ажиллаж байна.

Сүүлийн жилүүдэд тус улсын Засгийн газар бохир ус цэвэршүүлэх үйлчилгээний чанарыг сайжруулах, салбарын өрсөлдөөнийг нэмэгдүүлэх, улмаар салбарын үр нөлөөг сайжруулах зорилгоор энэ салбар дахь хувийн аж ахуй нэгжийн тоог нэмэгдүүлэх чиглэлээр анхааран ажиллах болжээ. 2012 оны байдлаар ус цэвэршүүлэх ажиллагааны 58 хувь нь хувийн салбарт шилжсэн гэсэн тооцоо гарчээ.[[21]](#footnote-21)

**Үйлчилгээний чанар, нийтийн эрүүл ахуй**

Сүүлийн жилүүдэд Солонгос улс шугам сүлжээгээр нийлүүлж буй усны чанарыг сайжруулах бодлогыг хэрэгжүүлж байна. Төвлөрсөн хангамжийн усны чанарын стандартыг анх 1963 онд тогтоосон бөгөөд 1980 он хүртэл өөрчлөөгүй байна. Харин аж үйлдвэр эрчимтэй хөгжиж эхэлсэн 1980-аад онд гол мөрөн ихээр бохирдож, голын усны чанар муудах болсон бөгөөд ундны усны чанарын стандартыг шинэчлэх шаардлагатай болжээ. Ийнхүү Байгаль орчны яамнаас хоолойн \шугам сүлжээний\ усны чанарыг дээшлүүлэх ерөнхий төлөвлөгөөг боловсруулсан бөгөөд ус ариутгах байгууламжийн эрүүл ахуйн менежментийг сайжруулах арга хэмжээ зэрэг шинэлэг арга хэмжээнүүдийг тусгасан байщ1. Ус хангамж, усны байгууламжийн тухай 2007 онд шинэчлэн найруулсан хуулиар усны үйлчилгээ үзүүлэгчдэд хоолойн усны чанарын тайланг жил тутам гаргаж онлайн байршуулахыг үүрэг болгосон. Энэхүү тайлан нь усны эх үүсвэр, усны бохирдлын хэмжээ, ундны усны чанарын стандартын шалгалтын үр дүн зэргийг багтаахаас гадна усны байгууламжийн холбогдох утас, хариуцсан албан тушаалтны нэр, ажлын утасны мэдээллийг агуулсан байна. Үүнээс гадна орон нутаг бүр хоолойн усны чанарыг үнэлэх Зөвлөлийг байгуулах бөгөөд Зөвлөл нь иргэд, мэргэжилтнүүдээс бүрдэж, усны чанар тогтоосон стандартад нийцэх баталгааг хангаж ажиллана. Мөн бохир ус цэвэрлэх байгууламжийн үйлчилгээг сайжруулах зорилгоор үндэсний гэрчилгээний системийг нэвтрүүлсэн байна. Үүний дагуу ус ариутгалын байгууламжийн хүчин чадал, хэмжээнээс шалтгаалан тодорхой тооны гэрчилгээтэй оператор ажиллуулахыг шаарддаг.

**Ус хангамж, ариутгах татуургын үйлчилгээний үнийн талаарх зохицуулалт**

Үйлдвэрийн болон ахуйн хэрэглээний ус хэрэглэгч бүр төлбөр төлнө. Ус төлбөр нь капитал зардал болон үйл ажиллагааны зардлын ихэнх хувийг нөхдөг бөгөөд хэрэглээнээс хамааран квадрат метрээр тооцогдоно. Усны төлбөр нь К-Water -оос тухайн орон нутагт нийлүүлж буй түгээлтийн усны төлбөр болон ус хангамжийн шугам сүлжээ ашигласан түгээлтийн төлбөр гэсэн хоёр хэсэгт хуваагдана. Түгээлтийн усны үнийг К-Water -оос ирүүлсэн мэдээлэлд үндэслэн Тээвэр, дэд бүтэц, газрын яамнаас тогтоох бөгөөд шугам сүлжээгээр ус түгээсний төлбөрийг үнийг Хотын зөвлөлөөс тогтооно. Өөрөөр хэлбэл, Хэрэглэгчийн үнийг орон нутгийн засаг захиргаанаас өөрт хамаарах нутаг дэвсгэрийн хэмжээнд тогтооно. Харин бохирын нийтийн сүлжээ ашигласны төлбөрийн хэмжээг тухайн орон нутгаас Ерөнхийлөгчийн захирамжаар баталсан стандартад нийцүүлэн тогтооно. 2012 оны байдлаар усны төлбөр бага орлоготой айл өрхийн нийт орлогын 2-оос бага хувийг эзэлдэг гэсэн тооцоо байна.[[22]](#footnote-22)

Гэхдээ Солонгосын усны салбарын хувьд хэрэглэгчдээр үйлчилгээний нийт зардлыг бүрэн төлүүлдэггүй нь онцлог юм. Сайн чанарын ус хангамж, эрүүл ахуйн үйлчилгээ нь нийтийн ашиг сонирхолд ач холбогдолтой тул үйлчилгээний зардлыг нөхөх үүднээс үйлчилгээ үзүүлэгчдэд татаас олгодог байна. Татаасны хэмжээ нь хөрөнгө оруулалтын хэлбэр болон орон нутгийн хэмжээнээс хамааран өөр өөр байна. Төв засгийн газар болон бүсийн засаг захиргаанаас олгосон татаасыг зөвхөн капитал зардалд зарцуулдаг бол хотоос олгогдсон татаасыг хөрөнгө оруулалт болон үйл ажиллагааны зардалд зарцуулах боломжтой. Засгийн газраас олгох татаас нь хөрөнгө оруулалтын зардлыг орон нутаг болон хотын захиргаанаас хамтран санхүүжсэн байхыг шаарддаг бөгөөд энэ нь хөрөнгө оруулалтыг олон эзэмшигчтэй байлгах зорилготой байна. Төлбөрийн орлого нь үйл ажиллагаа болон хэвийн ажиллагааны зардлаас бага гарсан тохиолдолд үйл ажиллагааны татаас авах боломжтой. Тухайлбал, 2012 оны байдлаар бохир усны үйлчилгээний хөлс нь зардлын 40 хувийг л нөхөж байсан байна.[[23]](#footnote-23)

Усны дундаж үнэ тус улсад 0.7 доллар гэж тооцогддог боловч хөдөө орон нутагт усны үнэ хот, суурин газрынхаас харьцангуй доогуур байдаг. Гэхдээ жижиг хотуудад үйл ажиллагааны зардал том хотуудтай харьцуулахад өндөр байдаг тул засгийн газраас олгож буй татаасны ихэнх хувь нь жижиг хотуудад чиглэсэн байдаг байна. Энэхүү асуудлыг шийдвэрлэх нь тус улсын усны салбарын дараагийн чухал зорилго болоод байна. Нийт 164 орон нутгийн засаг захиргааны нэгжид ус түгээх, ариутгах байгууламж ажиллаж байгаа нь жижиг газруудад эдийн засгийн хувьд үр ашиггүй ажиллах, ус бусад газартай харьцуулахад үнэтэй байх шалтгаан болж байна гэж үзэн 2020 он гэхэд үйлчилгээний бүсийг 164-өөс 39 болгож бууруулах, харин 2030 он гэхэд 10 болгох зорилго тавьсан байна.

Мөн бохир усны үйлчилгээг сайжруулах нь урт хугацааны туршид тус улсын засгийн газрын тэргүүлэх чиглэлийн нэг байсаар иржээ. Хүрээлэн буй орчин, эрүүл мэндэд үзүүлэх ашгийг нь авч үзэн тус салбарыг хөгжүүлэх чиглэлд төрийн зүгээс дэмжлэг үзүүлсээр ирсэн байна. Бохирын менежментийн аль хэсэгт ямар хэмжээний татаас үзүүлэх тухай бодлого маш тодорхой байдаг бөгөөд өмнө дурдсанчлан хөрөнгө оруулалтын хэлбэр, хот, суурин газрын хэмжээнээс хамааран татаасны хэмжээ нь нийт хөрөнгө оруулалтын зардльн 10-аас 70 хувь хүртэл байдаг байна. Хувиар нь авч үзвэл жижиг хотуудад том хоттой харьцуулахад илүү татаас олгогдсон байна.

**Тусгай зөвшөөрөл**

Ус хангамж, усны байгууламжийн тухай хуулийн 12.1-д усны байгууламжийн үйл ажиллагааг зарчмын хувьд засгийн газар болон орон нутгийн засаг захиргаанаас, эсвэл К-Water эрхлэн явуулах боловч шаардлагатай гэж үзвэл үйл ажиллагааг хувийн аж ахуйн нэгжид шилжүүлж болно гэж заасан байна. Тус хуулийн 17.1-д заасны дагуу энгийн усны байгууламж ажиллуулах талаарх урьдчилсан зөвшөөрлийг[[24]](#footnote-24) Тээвэр, дэд бүтэц, газрын сайд олгох бөгөөд ус цэвэршүүлэх давхар ажиллагаатай усны байгууламж бол Байгаль орчны сайд зөвшөөрөл олгоно. Харин орон нутгаас барьсан байгууламж, мөн орон нутгаас суурилуулсан шугам сүлжээг ажиллуулах болон тосгоны усны байгууламжийн зөвшөөрлийг тухайн орон нутгийн удирдлагаас олгоно. Харин зөвшөөрөл авах этгээдэд тавих шаардлагыг ерөнхийлөгчийн захирамжаар тогтооно гэж заасан байна.[[25]](#footnote-25) Мөн хуулийн 17.2-д тус хоёр яамны сайд зөвшөөрөл олгохдоо хоорондоо зөвлөлдөх тухай заасан байна. Тухайлбал, Тээвэр, дэд бүтэц, газрын сайд ус цэвэршүүлэх давхар үйлчилгээтэй усны байгууламжийн зөвшөөрлийг Байгаль орчны сайдтай урьдчилан зөвшилцсөний үндсэн дээр олгох бөгөөд энэ тохиолдолд тухайн байгууламжийг ажиллуулах зөвшөөрөл Байгаль орчны сайдаас автоматаар олгогдсон гэж үзнэ. Энэ төрлийн зөвшөөрөл олгогдсон даруйд олон нийтэд мэдээлэхийг хуулиар үүрэг болгосон байна.[[26]](#footnote-26)

Ус хангамж, усны байгууламжийн тухай хуулийн 21 дүгээр зүйлд усны энгийн байгууламжийн менежментийн эрхийг тухайн байгууламжийн үйл ажиллагааг эрхлэн явуулж буй этгээд эзэмших боловч ус хангах төхөөрөмжийн менежментийн эрхийг Ерөнхийлөгчийн зарлигаар тусгайлан тодорхойлсон этгээд л олгоно гэж заасан байна.

Харин Бохирын шугам сүлжээний тухай хуулийн 11-р зүйлд орон нутаг бүр урт хугацааны төлөвлөгөөнд тусгасны дагуу нийтийн бохирын сүлжээг барина гэж заасан. Орон нутагт шинээр нийтийн бохирын сүлжээ барихаас өмнө дээд шатны засаг захиргааны нэгжийн удирдлагаас зөвшөөрөл авна.[[27]](#footnote-27) Мөн нийтийн бохирын сүлжээ барих талаар тухайн орон нутгаас олон нийтэд мэдээлэхээс өмнө Байгаль орчны сайдад мэдэгдэж зөвлөлдөх бөгөөд ингэхдээ төрөөс татаас авах шаардлагатай эсэх талаар зөвлөлдөнө.[[28]](#footnote-28) Нийтийн бохирын сүлжээ барихад тавигдах шаардлагыг Ерөнхийлөгчийн зарлигаар тогтооно.[[29]](#footnote-29) Харин нийтийн бохирын сүлжээний бүтцэд тавигдах техникийн шаардлагыг Байгаль орчны яамнаас тогтооно.[[30]](#footnote-30)

Тухайн орон нутгийн гүйцэтгэх засаглалын удирдлага нийтийн бохирын сүлжээний менежментийн удирдлагын үүрэг гүйцэтгэнэ.[[31]](#footnote-31) Орон нутаг бүрийн нийтийн сүлжээний менежментийн хүрээг тус бүрд нь Байгаль орчны яамнаас тогтооно.[[32]](#footnote-32) Нийтийн бохирын сүлжээ барих ажлын зардлыг тухайн орон нутгаас гаргах бөгөөд үйл ажиллагаа явуулах эрхийг хувийн аж ахуйн нэгжид шилжүүлж болно. Бохир цуглуулах, зайлуулах үйл ажиллагаа явуулах аж ахуйн нэгж тухайн орон нутгийн удирдлагаас тусгай зөвшөөрөл авах бөгөөд тусгай зөвшөөрөл олгоход тавих шаардлагыг Ерөнхий захирамжаар тодорхойлохоор хуульд заасан.[[33]](#footnote-33) Тусгай зөвшөөрөл авах өргөдлийн маягтыг Байгаль орчны яамнаас баталсан зааврын дагуу гаргасан бизнес төлөвлөгөөний хамтаар нутгийн удирдлагад өгнө.[[34]](#footnote-34) Энд заасан тусгай зөвшөөрөл авах төлбөрийн хэмжээг Байгаль орчны яамны шийдвэрээр тогтооно.

Бохирын хувийн сүлжээ барих этгээд орон нутгийн удирдлагад бүртгүүлэх бөгөөд зөвшөөрөл өгөхөд тавигдах шаардлагыг Ерөнхийлөгчийн захирамжаар тогтоохоор хуульчилсан байна.[[35]](#footnote-35) Харин нэгэнт бүртгүүлж зөвшөөрөл авсан байгууламжид орох өөрчлөлтийг мэдэгдэх, бүртгүүлэх талаар Байгаль орчны яамнаас заавар батална.[[36]](#footnote-36)

**Дүгнэлт**

Солонгос улс нь Монгол Улстай харьцуулахад салбарын бодлого нь тодорхой, урт хугацаагаар төлөвлөгддөг, үүнийг баталгаажуулсан бодлогын баримт бичгүүд гардаг бөгөөд тэдгээрийг хэрэгжүүлэх төрийн институци нь мөн тодорхой, чиг үүрэг нь тодорхой хуваарилагдсан, хоорондын уялдаа, хамтын ажиллагаа нь хангагдсан байна.

Мөн тус улс хэрэглэгчийг стандартын шаардлагад нийцсэн цэвэр усаар хангах зориулалттай инженерийн барилга байгууламжийн ашиглалт болон хэрэглээнээс гарсан бохир усыг татан зайлуулах, цэвэрлэх зориулалттай инженерийн барилга байгууламжийн ашиглалтыг тус тусад нь бие даасан хуулиар зохицуулдаг нь Монгол Улсаас ялгаатай юм.

Салбарын бодлогын тухайд тус улсад, цэвэр усаар хангах зориулалттай инженерийн барилга байгууламж, хэрэглээнээс гарсан бохир усыг татан зайлуулах, цэвэрлэх зориулалттай инженерийн барилга байгууламжийн асуудлыг бодлогын түвшинд Тээвэр, дэд бүтэц, газрын яам болон Байгаль орчны яам тус тус өөрийн чиг үүрэгт хамаарах асуудлын хүрээнд ерөнхийд нь хариуцаж, төлөвлөлт, бодлогын арга хэмжээг хэрэгжүүлж байна. Тодруулбал, усны эх үүсвэрийг ямар хэмжээнд, хэрхэн ашиглах талаар Тээвэр, дэд бүтэц, газрын яамнаас боловсруулж хэрэгжүүлдэг Усны эх үүсвэрийн талаарх үндэсний урт хугацааны төлөвлөгөөнд тусгадаг бол үүнийг хэрхэн түгээх талаар Байгаль орчны яамнаас боловсруулж хэрэгжүүлдэг Хэрэглээний ус, бохир усны талаарх үндэсний төлөвлөгөөнд тусгадаг байна.

Харин орон нутгийн түвшинд энэ хоёр асуудлыг орон нутгийн удирдлага хоёуланг нь хариуцдаг тул нэгтгэн орон нутгийн хөгжлийн ерөнхий төлөвлөгөөтэй уялдуулах боломж бүрдсэн байна. Тодруулбал, орон нутгийн засаг захиргааны хувьд 10 жил тутамд үндэсний төлөвлөгөөнүүдийг хэрэгжүүлэх үйл ажиллагааны төлөвлөгөө гаргахаас гадна орон нутгийн хэмжээний Цэвэр усны ханган нийлүүлэлт, бохир ус цэвэрлэх байгууламжийн талаарх төлөвлөгөө боловсруулдаг. Энэхүү төлөвлөгөөг Байгаль орчны яамаар батлуулснаар тухайн орон нутаг өөрийн газар нутаг дээрх ус ханган нийлүүлэлт, бохир усны шугам сүлжээг ашиглах буюу үйл ажиллагааг нь хэвийн явуулах, үүнд зориулан хөрөнгө оруулалт хийх үүрэг хүлээнэ. Орон нутгууд энэ үүргээ өөрөө хэрэгжүүлэх, нийтийн болон хувийн аж ахуйн нэгжид үйл ажиллагааны эрхийг шилжүүлэх хэлбэрээр хэрэгжүүлдэг байна.

**МОНГОЛ УЛСЫН ХСУХАТАТХ-ИЙН ЗАРИМ ЗҮЙЛ, ЗААЛТУУДЫГ ГАДААД УЛСЫН ЭРХ ЗҮЙН ЗОХИЦУУЛАЛТУУДТАЙ ХАРЬЦУУЛСАН БАЙДАЛ**

Энэ хэсэгт Хот, суурины ус хангамж, ариутгах татуургын ашиглалтын тухай Монгол Улсын хуулийн сонгон авсан зарим зүйл заалтыг ХБНГУ, Унгар улс болон Солонгос улсын эрх зүйн зохицуулалтуудтай харьцуулан судалсныг доорх хэсэгт оруулав.

**1. ХСУХАТАТХ-ийн 7 дугаар зүйлийн 7.1.2 дахь заалт**

|  |  |  |
| --- | --- | --- |
| № | Сонгосон зүйл, заалт | Зүйл, заалтын агуулга |
| 1 | 7 дугаар зүйлийн 7.1.2 дахь заалт: | 7.1.2. Нутаг дэвсгэрийнхээ хэмжээнд ундны усны эх үүсвэр, шугам сүлжээний хамгаалалтын болон эрүүл ахуйн бүсийг тогтоох |

**ХБНГУ**

Герман улс усны хамгаалалтын газар нутгийг тогтоож ундны усны эх үүсвэрийг хамгаалдаг бөгөөд 2013 оны байдлаар 50,400 км2 хэмжээтэй 30,045 тусдаа газар нутгийг энэ зорилгоор хамгаалалтад авсан байжээ. Энэ нь нийт газар нутгийн 14,1 хувийг эзэлж байсан байна.[[37]](#footnote-37)

ХБНГУ-ын Усны тухай хуулийн 51 дүгээр зүйлд “Нийтийн ашиг сонирхлыг хамгаалах зорилгоор шаардлагатай хэмжээнд өнөөгийн болон ирээдүйн нийтийн ус хангамжид шаардлагатай усны эх үүсвэрийг хамгаалах, гүний усны хэмжээг нэмэгдүүлэх, усанд бохирдуулагч шингэхээс сэргийлнэ. Орон нутгийн захиргааны байгууллагууд нь тусгай хууль батлан усны эх үүсвэр бүхий газрыг хамгаалалтад авч болно. Орон нутгийн захиргааны байгууллагууд нь энэ үүргээ бусдаар төлөөлүүлэн гүйцэтгүүлж болно. Ундны усны эх үүсвэрийг хамгаалах тусгай хамгаалалттай газар нутаг нь технологийн шаардлагад үндэслэн хамгаалалтын өөр өөр бүсэд хуваагдсан байна.” Гэж заасан байна. Харин тус хуулийн 52 дугаар зүйлд “ Усны хамгаалалтын бүсэд зарим тодорхой үйл ажиллагаа явуулахыг хориглож, хязгаарлах бөгөөд тухайн хамгаалалтын бүсийн өмчлөгч нь өмчөө хамгаалж, хамгаалалтын газар нутгийг зөвхөн хууль тогтоомжид заасан тодорхой байдлаар ашиглах, хамгаалалтын бүсийн удирдлагын талаар бүртгэл хөтөлж, эрх бүхий байгууллагад хэрэгжилтийг тайлагнах, ус газрын чанарт болон хамгаалалтын үйл ажиллагаанд тогтмол хяналт тавих, хамгаалалтын газар нутагт ургамал тарих, ойжуулах арга хэмжээ авна. Усны хамгаалалттай газар нутгаас ашиг хүртэгчид (beneficiaries) нь ус, газрын чанарт болон хамгаалалтын үйл ажиллагаанд тогтмол хяналт тавих, хамгаалалтын бүсийн барилга байгууламж, хашааны хэвийн байдлыг хангах, хамгаалалтын газар нутагт ургамал тарих, ойжуулах үүргийг мөн хүлээнэ.

Мөн усны тухай Герман улсын хуулийн 102 дугаар зүйлд Бундесратын зөвшөөрсний дагуу Холбооны улсын Засгийн газар нь аливаа ус бүхий газрыг Батлан хамгаалах яамны холбогдох газар, хэлтсийн хамгаалалтад байхаар тогтоож болно гэж заажээ.

**Унгар улс**

Унгар улсын усны нийтийн үйлчилгээний тухай хуулийн 1 дүгээр зүйлд усны нийтийн үйлчилгээний доорх зарчмуудыг тодорхойлсон бөгөөд “Байгалийн нөөцийг хамгаалах зарчим” гэсэн зарчимд усны нийтийн үйлчилгээг хэрэгжүүлэхдээ техник, эдийн засаг, зохион байгуулалтын зохистой шийдлээр салбарыг хөгжүүлж байгалийн нөөцийг ялангуяа ундны усны эх үүсвэрийг удаан хугацааны туршид тогтвортой ашиглах нөхцөлийг бүрдүүлнэ гэж заасан байна. Харин усны эх үүсвэрийг хамгаалах асуудал нь төрийн болон тухайн орон нутгийн захиргааны байгууллагын үүрэг байдаг байна.

**БНСУ**

Солонгос улс гадаргын усыг ашигладаг тул хамгаалалтын бүсийн дэглэм, зохицуулалт нь Монгол Улсаас ялгаатай байна. Тухайн бүсийг харьцангуй өргөн хэмжээгээр тогтоох, айл өрх амьдрахыг зөвшөөрөх боловч зарим төрлийн үйл ажиллагааг хориглох, химийн бодис зэрэг усны чанар, экологийн тэнцвэрийг алдагдуулах аливаа эрсдэлээс сэргийлэх ерөнхий зарчмыг барьж байна.

Ус хангамж, усны байгууламжийн тухай хуулийн 7 дугаар зүйлд Байгаль орчны сайд тухайн усны эх үүсвэрийг хамгаалах, усны чанарыг алдагдуулахгүй байх үүднээс усны эх үүсвэрийн хамгаалалтын бүсийг тогтоож болох бөгөөд энэ талаар гарсан шийдвэрийг олон нийтэд танилцуулах үүрэгтэй гэж заасан. Хамгаалалтын бүсэд усны чанарыг алдагдуулах, усны эх үүсвэрийн экологийн тэнцвэрийг алдагдуулах эрсдэлтэй үйл ажиллагаа явуулахыг хориглоно.

Хамгаалалтын бүсэд байгаа байшин барилгыг засварлах, ургамал, модыг тайрах зэрэгт орон нутгийн удирдлагаас урьдчилан зөвшөөрөл авах бөгөөд хамгаалалтын бүсийн хяналтыг орон нутгийн удирдлага хэрэгжүүлнэ.[[38]](#footnote-38) Мөн Байгаль орчны сайд холбогдох харьяа агентлагаар дамжуулан өөрийн эрх хэмжээний хүрээнд хамгаалалтын бүсийн орчин нөхцөлийг үнэлэх шийдвэр гаргах эрхтэй байна.[[39]](#footnote-39)

Тухайн хамгаалалтын бүсэд амьдарч байгаа, өөрийн дураар аж ахуйн үйл ажиллагаа явуулах эрх нь тодорхой хэмжээнд хязгаарлагдаж байгаа иргэдэд дэмжлэг үзүүлэх зорилго бүхий тусгай хөтөлбөрийг тухайн орон нутгаас шаардлагатай гэж үзвэл хэрэгжүүлж болно.[[40]](#footnote-40)

БНСУ-д 2014 оны байдлаар 279 хамгаалалтын бүс, нийт 1165 км кв талбайг тогтоосон байна. Хамгаалалтын бүсэд оршин суугчдад дэмжлэг үзүүлэх хөтөлбөрийн санхүүжилтийн 70 хувь нь ус ханган нийлүүлэгчдээс, 30 хувь төрөөс санхүүжүүлнэ гэж хуульд заасан байна.

**2. ХСУХАТАТХ-ийн 19 дүгээр зүйлийн 1 дэх заалт**

|  |  |  |
| --- | --- | --- |
| № | Сонгосон зүйл, заалт | Зүйл, заалтын агуулга |
| 2 | 19 дүгээр зүйлийн 19.1 дэх заалт  Ус хангамж, ариутгах татуурга | 19.1. Хот, суурины ус хангамжийн эх үүсвэрийн барилга байгууламж, цэвэр ус дамжуулах, түгээх, бохир ус цуглуулах, татан зайлуулах шугам сүлжээ, цэвэрлэх байгууламж нь төрийн болон орон нутгийн өмчид байна. |

**ХБНГУ**

ХБНГУ-ын Үндсэн хуулийн 28 дугаар зүйлийн 2 дахь хэсэгт “ундны ус хангамж нь нийтийн үйлчилгээнд хамаарах бөгөөд орон нутгийн засаг захиргаа шууд хариуцан хэрэгжүүлнэ. Мөн хот болон орон нутгийн эрх бүхий байгууллагууд нь өөрийн эрх хэмжээнд хамаарах ус хангамжийн зарим асуудлыг хувийн хэвшлийн байгууллагад эрх олгон өөрийн нэрийн өмнөөс гүйцэтгүүлж болно” гэж заажээ. Мөн тус улсын Усны тухай хуулийн 50 дугаар зүйлд “(1) Нийтийг усаар хангах үйл ажиллагаа нь нийтийн үйлчилгээ байна. (2) Чанарын шаардлага хангасан, хангалттай хэмжээний усыг үндэслэл бүхий үнээр тухайн орон нутгийн хамгийн ойр усны эх үүсвэрээр хангах бөгөөд (3) ус ханган нийлүүлэгч нь усыг зүй зохистой, алдагдал багатай ашиглаж энэ зорилгоор авч хэрэгжүүлж байгаа арга хэмжээг болон усны чанарын хяналтын талаар хэрэглэгчид мэдэгдэж байх үүрэгтэй гэжээ”. (4), (5) Орон нутгийн захиргаа болон эрх бүхий байгууллагууд нь ус хангамжийн үйлчилгээг зөвхөн технологийн ерөнхий шаардлага хангасан байгууламжаар хүргэх бөгөөд тухайн байгууламжийн үйл ажиллагааг хэвийн явуулж засвар үйлчилгээг хариуцах, усны эрүүл ахуйн шаардлагыг хангуулах, усны эх үүсвэрийг хамгаалах үүрэгтэй. Орон нутгийн захиргаа нь энэхүү үүргээ бусдаар төлөөлүүлэн гүйцэтгүүлж болно” гэж заажээ.[[41]](#footnote-41)

Усны барилга байгууламж, шугам сүлжээ нь ус хангамж, ариутгах байгууламжийн чиг үүргийг хэрэгжүүлж байгаа хувийн эсвэл нийтийн өмчийн байгууллагын өмчид хамаардаг байна.

ХБНГУ-ын муж улсууд нь ус хангамжийн асуудлыг хариуцдаг бөгөөд орон нутгийн засаг захиргаа нь төрөл бүрийн хуулийн этгээдийн байгуулж энэхүү үүргээ хэрэгжүүлдэг байна. Нийтийн эрх зүйн хуулийн этгээд нь тусгай зориулалтын холбоо, нийтийн эрх зүйн байгууллага, ус болон газрын асуудал хариуцсан холбоо, тусгай хуулиар байгуулагдсан холбоо болон орон нутгийн засаг захиргааны харьяа эсвэл хувийн хэвшлийн удирдлага бүхий орон нутгийн өмчийн байгууллага гэсэн хэлбэртэй байдаг байна. Харин хувийн хэвшлийн бизнесийн байгууллагууд нь бие даасан компани эсвэл хамтын өмчлөлийн компани (GmbH) буюу хязгаарлагдмал хариуцлагатай компани (AG) эсвэл хувьцаат компани хэлбэрээр байгуулагддаг байна.

Ихэнх тохиолдолд нутгийн удирдлагын байгууллагуудын хувь эзэмшил нийтийн болон хувийн хэвшлийн байгууллагуудын аль алинд давамгай байх бөгөөд усаар хангах, бохир ус татан зайлуулах үйлчилгээний үнийг тогтооход давуу эрхтэй оролцдог байна.

Түүнчлэн усны асуудал хариуцсан доод шатны буюу орон нутгийн байгууллагууд нь ариутгах татуурга, цэвэрлэх байгууламжийн тогтолцоог батлах, бие даасан жижиг хэмжээний цэвэрлэх байгууламж ажиллуулах, ус ашиглуулах зэрэг ус хангамж, ариутгах татуурга ашиглалттай холбоотой гол шийдвэрүүдийг гаргаж ажилладаг ажээ. Эдгээрийн зэрэгцээ усны эх үүсвэрийг хамгаалах, ундны усны чанарыг хянах үүргийг давхар хариуцдаг онцлогтой байна. Үүнээс дүгнэхэд доод шатны байгууллагууд нь усны менежментэд голлох үүрэгтэй оролцох бөгөөд иргэд энэ үйл ажиллагаанд хотын дарга, иргэдийн төлөөлөгчдийн хурлын гишүүдийг ардчилсан зарчмаар сонгох байдлаар оролцдог гэж үздэг байна.[[42]](#footnote-42)

**Унгар улс**

Унгар улсын хувьд Усны нийтийн үйлчилгээний тухай хуулийн 6 дугаар зүйлийн 1 дэх хэсэгт “Усны нийтийн үйлчилгээний барилга байгууламж нь зөвхөн улсын болон орон нутгийн өмчид байна” гэж заасан байна.

Усны нийтийн үйлчилгээний тухай хуулийн 6 дугаар зүйлийн (3) дахь хэсэгт “Төрийн өмчит усны барилга байгууламжид хамаарах эрх, үүргээ төр нь компани хэлбэрээр хэрэгжүүлнэ”, тус зүйлийн (3а) хэсэгт “Усны барилга байгууламжийг эзэмшигч нь эзэмшлийн хөрөнгөө даатгуулах бөгөөд тухайн хөрөнгийг итгэмжлэн удирдах гэрээний үндсэн дээр удирдан ажиллуулж байгаа бол хөрөнгийн итгэмжлэн авсан этгээд даатгалын төлбөрийг төлнө. Харин жинхэнэ эзэмшигч нь тухайн хөрөнгийн өөрийн орлогод хамаарах хэсгийг даатгуулах бол тухайн даатгалын төлбөрийг өөрөө төлнө” гэж тус тус заасан байна.

**БНСУ**

Ус хангамж, усны байгууламжийн тухай хуулийн 12.1-д усны байгууламжийн үйл ажиллагааг зарчмын хувьд Засгийн газар болон орон нутгийн засаг захиргаанаас эсвэл K-Water эрхлэн явуулах боловч шаардлагатай гэж үзвэл үйл ажиллагааг хувийн аж ахуйн нэгжид шилжүүлж болно гэж заасан байна. Ус хангамж, усны байгууламжийн тухай хуулийн 21 дүгээр зүйлд усны энгийн байгууламжийн менежментийн эрхийг тухайн байгууламжийн үйл ажиллагааг эрхлэн явуулж буй этгээд эзэмших боловч хангах төхөөрөмжийн менежментийн эрхийг Ерөнхийлөгчийн зарлигаар тусгайлан тодорхойлсон этгээд л олгоно гэж заасан байна.

Бохирын шугам сүлжээний тухай хуулийн 11-р зүйлд орон нутаг бүр урт хугацааны төлөвлөгөөнд тусгасны дагуу нийтийн бохирын сүлжээг барина гэж заасан. Тухайн орон нутгийн гүйцэтгэх засаглалын удирдлага нийтийн бохирын сүлжээний менежментийн удирдлагын үүрэг гүйцэтгэнэ.[[43]](#footnote-43) Орон нутаг бүрийн нийтийн сүлжээний менежментийн хүрээг тус бүрд нь Байгаль орчны яамнаас тогтооно.[[44]](#footnote-44) Нийтийн бохирын сүлжээ барих ажлын зардлыг тухайн орон нутгаас гаргах бөгөөд үйл ажиллагаа явуулах эрхийг хувийн аж ахуйн нэгжид шилжүүлж болно.

**3. ХСУСАТАТХ-ийн 21 дүгээр зүйлийн 21.1 дэх заалтын хэрэгжилт**

|  |  |  |
| --- | --- | --- |
| № | Сонгосон зүйл, заалт | Зүйл, заалтын агуулга |
| 3 | 21 дүгээр зүйлийн 21.1 дэх заалт  Хууль тогтоомжийн биелэлт, түүнд тавих хяналт | 21.1.Хот, суурины ус хангамж, ариутгах татуургын ашиглалтын тухай хууль тогтоомжийн биелэлтэд холбогдох мэргэжлийн хяналтын байгууллага хяналт тавина. |

**ХБНГУ**

ХБНГУ-ын Ундны усны тухай хууль (TrinkwV2001)-ийн дагуу өөр өөр төрлийн хяналт шалгалт, мэдэгдэл, арга хэмжээ, хяналт болон тайлан шаардагдах 6 төрлийн усны байгууламж байх бөгөөд тус хуулийн 17 дугаар зүйлийн (1) дэх хэсэгт аливаа усны барилга байгууламжийг нийтээр хүлээн зөвшөөрсөн наад захын стандартын шаардлага хангасан байдлаар төлөвлөж, барьж, байгуулж, үйл ажиллагааг нь удирдан явуулахаар заасан байна.

Мөн тус хуулиар ус хангамж, ариутгах татуургын шугам сүлжээг барьж байгуулах, засварлахад ашиглах материал нь хүний эрүүл мэндэд сөрөг нөлөөгүй, ундны усанд үнэр, амт бий болгохгүй бөгөөд ундны усны найрлагад нөлөөлөх элдэв бодисыг хүлцэх хэмжээнээс илүүгээр ялгаруулахгүй байх шаардлага тогтоожээ. Эдгээр шаардлагыг нарийвчилсан байдлаар Холбооны улсын Байгаль орчны агентлаг нь шугам сүлжээ, ариутгах татуурга зэрэг байгууламжид заавал дагаж мөрдөх үнэлгээний шалгуурыг баталсан байна. Эдгээр шалгуур үзүүлэлтүүдийг ундны усны салбарын итгэмжлэгдсэн баталгаажуулалтын байгууллага баталгаажуулдаг байна. Холбооны улсын Байгаль орчны агентлаг нь ямар төрлийн материалыг үнэлгээнд хамруулахыг шийдвэрлэдэг ажээ. Ийнхүү заавал дагаж мөрдөхөөр баталсан шалгуур нь хэвлэн нийтлэгдсэнээс хойш 2 жилийн дараа хучин төгөлдөр үйлчилж эхэлдэг байна.

Герман улсын ундны усны хангамжийн үйлчилгээ өндөр стандарт хангасан байдаг. Энэ нь баталгаажуулалтын ДиВиЖиВи (DVGW), стандартчиллын ВиДиАй (VDI), эрчим хүч, усны технологийн барилгын төлөвлөлт, угсралт, засвар үйлчилгээний ЗэтВиЭсЭйчКэй (ZVSHK) болон Герман улсын стандартчиллын байгууллага (DIN)-ын баталсан ажлын жишиг, туршилтын журам, стандартууд болон Европын холбооны жишгээр баталсан стандартууд (DIN EN)-д үндэслэн техникийн журмуудыг дагаж мөрддөгтэй холбоотой юм.

Ундны усны тухай хууль (TrinkwV2001)-ийн дагуу ундны усны чанарын хяналт нь мөн засгийн газрын хариуцах уйл ажиллагаа бөгөөд муж тус бүрийн нийгмийн эрүүл мэндийн байгууллагууд нь уг хяналтыг хариуцан гүйцэтгэдэг байна. Нийгмийн эрүүл мэндийн байгууллагууд нь усны чанарыг хандлагыг гаргаж, урьдчилан тогтоосон хэмжээнд тохироогүй үзүүлэлт буюу үл нийцэл гарсан тохиолдолд холбогдох байгууллагад даруй мэдэгддэг. Урьдчилан сэргийлэх зорилгоор түр хугацааны үл нийцэл гарсан тохиолдолд авч хэрэгжүүлэх арга хэмжээний төлөвлөгөө гаргасан байхыг ус ханган нийлүүлэх байгууллагуудаас шаарддаг байна. Мөн ус ханган нийлүүлэгч нь ямар нэг байдлаар усаар хангах боломжгүй болсон үед өөр ханган нийлүүлэгчээс ундны ус авах, усны машин зэрэг зөөврийн хэрэгслээр ус нийлүүлэх зэргээр иргэдэд хангалттай хэмжээний, чанарын шаардлага хангасан ус нийлүүлэхэд бэлэн байх үүрэгтэй байдаг ажээ.

Эдгээрээс гадна Ундны усны тухай хуульд зааснаар алслагдсан орон нутагт байгуулсан зочин хүлээн авах болон хувийн хэрэглээний усаа хангах зорилготой, борооны ус боловсруулан ашигладаг зэрэг ундны ус ханган нийлүүлэгч жижиг хэмжээний байгууламжуудад ч ижил шаардлага тавьж, хяналт шалгалт хийдэг байна.[[45]](#footnote-45)

**Унгар улс**

Ус хангамж, ариутгах татуургын аюулгүй ажиллагааг хангах зорилгоор УУЭХНААЗГ нь тусгай зөвшөөрөл олгох, тусгай зөвшөөрлийн хүрээнд хэрэгжүүлэх үйл ажиллагаанд тавигдах нөхцөлүүдийг тогтоох, салбарын холбогдох хууль тогтоомжийн хэрэгжилтэд нь хяналт тавих чиг үүрэгтэй байна.[[46]](#footnote-46) Тухайлбал Унгар улсын Усны нийтийн үйлчилгээний тухай хуулийн 5/А дугаар зүйлийн (1) дэх хэсэгт "УУЭХНААЗГ нь усны нийтийн үйлчилгээний үндсэн зарчмууд, хууль тогтоомж, өөрийн гаргасан шийдвэрүүдийн хэрэгжилтийг хангах бөгөөд энэ асуудлын хүрээнд УУЭХНААЗГ нь Хэрэглэгчийг хамгаалах байгууллагын чиг үүрэг хамаарахгүй асуудлаар байнгын хяналт шалгалт хийнэ" гэж заажээ.

Мөн хуулийн 5/А дугаар зүйлийн (2)-(5) дахь хэсгүүдэд "УУЭХНААЗГ нь усны нийтийн үйлчилгээнд тавих хяналт шалгалтын эрхээ хэрэгжүүлэхдээ цогц хяналт, тодорхой асуудлаар хийх хяналт, давтан шалгалт гэсэн хэлбэрээр хэрэгжүүлнэ. Усны нийтийн үйлчилгээн дэх хууль тогтоомжийн хэрэгжилт, мэргэшлийн чадвар, үйл ажиллагааны үр нөлөөний цогц хяналтыг салбарын хэмжээнд 3 жилийн давтамжтай хийнэ. Тодорхой асуудлаар хийх шалгалтыг усны нийтийн үйлчилгээний байгууллагуудыг хамруулсан байдлаар хийж гүйцэтгэнэ. Өмнө хийсэн хяналт шалгалтын мөрөөр давтан шалгалт явуулж болно” гэж заасан байна.

Мөн УУЭХНААЗГ усны нийтийн үйлчилгээний үнийг тогтоох санал бэлтгэн засгийн газарт хүргүүлэх, бодит үйл ажиллагаа, зардлын үзүүлэлтэд үндэслэн усны үнийн мониторинг хийж шалгах чиг үүрэгтэй байна. Энэхүү чиг үүргээ гүйцэтгэхдээ тусгай зөвшөөрөл эзэмшигч нь сайдын баталсан үнийг баримталж байгаа эсэхийг, үнийг шударга байдлаар тогтоож байгаа эсэхийг тус тус шалгах эрхтэй байдаг.[[47]](#footnote-47)

**БНСУ**

Ус хангамж, усны байгууламжийн тухай хуульд зааснаар ус хангамжийн үйл ажиллагаа явуулж буй хэн боловч усны байгууламжийг зүй зохистой ажиллуулах, эрүүл, чанартай усаар хангах талаар хариуцлага хүлээнэ.[[48]](#footnote-48)

Мөн Ус хангамж, усны байгууламжийн тухай хуулиар усны үйлчилгээ үзүүлэгчдэд хоолойн усны чанарын тайланг жил тутам гаргаж онлайн байршуулахыг үүрэг болгосон. Энэхүү тайлан нь усны эх үүсвэр, усны бохирдлын хэмжээ, ундны усны чанарын стандартын шалгалтын үр дүн зэргийг багтаахаас гадна усны байгууламжийн холбогдох утас, хариуцсан албан тушаалтны нэр, ажлын утасны мэдээллийг агуулсан байна. Үүнээс гадна орон нутаг бүр хоолойн усны чанарыг үнэлэх Зөвлөлийг байгуулах бөгөөд Зөвлөл нь иргэд, мэргэжилтнүүдээс бүрдэж, усны чанар тогтоосон стандартад нийцэх баталгааг хангаж ажиллана. Мөн бохир ус цэвэрлэх байгууламжийн үйлчилгээг сайжруулах зорилгоор үндэсний гэрчилгээний системийг нэвтрүүлсэн байна. Үүний дагуу ус ариутгалын байгууламжийн хүчин чадал, хэмжээнээс шалтгаалан тодорхой тооны гэрчилгээтэй оператор ажиллуулахыг шаарддаг.

**4. ХСУСАТАТХ-ийн 21 дүгээр зүйлийн 21.2 дахь дэх заалтын хэрэгжилт**

|  |  |  |
| --- | --- | --- |
| № | Сонгосон зүйл, заалт | Зүйл, заалтын агуулга |
| 4 | 21 дүгээр зүйлийн 21.1 дэх заалт  Хууль тогтоомжийн биелэлт, түүнд тавих хяналт | 21.2. Хэрэглэгчийн эрх ашгийг хамгаалах байгууллага ус хангамж, ариутгах татуургын ашиглалт, цэвэр усны мөрдөж байгаа үнэ, хэрэглээнээс гарсан бохир ус татан зайлуулах үйлчилгээний төлбөрийн үндэслэлд олон нийтийн хяналт тавина. |

**ХБНГУ**

ХБНГУ-д ус хангамж, ариутгах татуургын үйлчилгээний үнэ нь эдгээр үйлчилгээг хүргэж байгаа гэрээний хэлбэрээс шалтгаалан бага зэрэг өөр өөр байх боловч ерөнхийдөө шүүхийн хяналтад байдаг байна. Тодорхой орон нутгийн захиргаа нь аливаа үйлчилгээний үнийн хууль зүйн үндэслэлийг тодорхойлох үүрэгтэй байна. Энэхүү үүргээ хэрэгжүүлэхдээ орон нутгийн засаг захиргаа нь мужийн хууль болон хотын хэмжээнд мөрдөх хууль баталдаг. Түүнчлэн ус хангамж, ариутгах татуургын үйлчилгээ нь монополь шинж чанарыг агуулдаг учир Шударга өрсөлдөөний байгууллага нь өрсөлдөөнийг хязгаарлахад чиглэсэн шударга бус үнэ тогтоосон асуудлыг хянах үүрэгтэй бөгөөд хэрэв тухайн асуудал нь нэг мужийн хүрээнд хамаарах бол тухайн мужийн өрсөлдөөний байгууллага, нэгээс илүү мужийн хүрээнд хамаарах бол Холбооны улсын өрсөлдөөний байгууллага энэхүү асуудлаар хяналт хийх эрхтэй байна. Ийнхүү хяналт хийхдээ ихэвчлэн ХБНГУ-ын Шударга бус өрсөлдөөнийг хориглох тухай хуулийн 31 дүгээр зүйлд заасны дагуу ижил төрлийн уйл ажиллагаа явуулдаг байгууллагуудын үнэтэй харьцуулах, бодит зардлаас хэт өндөр үнэ тооцсон эсэхийг гол шалгуур болгон шалгадаг байна.[[49]](#footnote-49)

Энэ хуулийн хүрээнд бодит зардлаас хэт өндөр үнэ тогтоосон бол Өрсөлдөөний байгууллага нь дор дурдсан арга хэмжээ авах эрхтэй байна.[[50]](#footnote-50) Үүнд:

1. Хэт өндөр үнээр үйлчилгээ үзүүлэх байдлыг зогсоох;

2. Холбогдох гэрээ хэлцэл болон шийдвэрт өөрчлөлт оруулахыг даалгах;

3. Холбогдох гэрээ хэлцэл болон шийдвэр нь хүчингүй болсныг зарлах.

ХБНГУ-д ус ханган нийлүүлэгч нийтийн эрх зүйн хуулийн этгээд нь тусгай зориулалтын холбоо, нийтийн эрх зүйн байгууллага, ус болон газрын асуудал хариуцсан холбоо, тусгай хуулиар байгуулагдсан холбоо болон орон нутгийн засаг захиргааны харьяа эсвэл хувийн хэвшлийн удирдлага бүхий орон нутгийн өмчийн байгууллага гэсэн хэлбэртэй байдаг байна. Харин хувийн хэвшлийн бизнесийн байгууллагууд нь бие даасан компани эсвэл хамтын өмчлөлийн компани буюу хязгаарлагдмал хариуцлагатай компани (GmbH) эсвэл хувьцаат компани (АG) хэлбэрээр байгуулагддаг байна.

Нийтийн эрх зүйн хуулийн этгээд нь хэрэглэгчтэй нийтийн эрх зүйн болон хувийн эрх зүйн аль аль хэлбэрээр гэрээ байгуулж үнэ тохиролцох боломжтой бол хувийн хэвшлийн хуулийн этгээд нь зөвхөн хувийн эрх зүйн хүрээнд хэрэглэгчтэй гэрээ байгуулж үнэ тохиролцох эрхтэй байна.

Доорх зургаас харвал нийтийн эрх зүйн хүрээнд тогтоосон унийг орон нутгийн хууль тогтоомжийн дагуу эрх бүхий этгээд хянах болон хэрэглэгчийн хүсэлтээр захиргааны хэргийн шүүх хянах боломжтой байдаг бол хувийн эрх зүйн хүрээнд тогтоосон үнийг хэрэглэгчийн хүсэлтээр иргэний хэргийн шүүх хянах эсвэл өөрийн эрх мэдлийн хүрээнд өрсөлдөөний байгууллага хянах боломжтой байна.

**Унгар улс**

Усны нийтийн үйлчилгээний тухай хуулийн 73 дугаар зүйлд усны нийтийн үйлчилгээний үнийн хяналтын талаар тусгасан байна. Үнийг зохицуулсан хууль тогтоомжийг зөрчсөн тохиолдолд УУЭХНААЗГ нь тохиромжгүй төлбөр оногдуулах явдлыг зогсоож, хохирсон этгээдэд хуулийн дагуу нөхөн төлбөр төлүүлнэ. Хэрэв хохирсон этгээдийг тусгайлан тодорхойлох боломжгүй бол бүх хэрэглэгчид нөхөн төлбөр төлүүлдэг байна. Мөн УУЭХНААЗГ нь хэт өндөр төлбөр төлүүлсэн бол тогтоосон төлбөрөөс илүү төлүүлсэн хэсэгт хүү тооцож төлөхийг усны нийтийн үйлчилгээ үзүүлэгч байгууллагад даалгах бөгөөд үүн дээр нэмж торгох арга хэмжээ авах эрхтэй байна.

**БНСУ**

Усны төлбөр нь К-Water-оос тухайн орон нутагт нийлүүлж буй түгээлтийн усны төлбөр болон ус хангамжийн шугам сүлжээ ашигласан түгээлтийн төлбөр гэсэн хоёр хэсэгт хуваагдана. Түгээлтийн усны үнийг К-Water-оос ирүүлсэн мэдээлэлд үндэслэн Тээвэр, дэд бүтэц, газрын яамнаас тогтоох бөгөөд шугам сүлжээгээр ус түгээсний төлбөрийг үнийг Хотын зөвлөлөөс тогтооно. Өөрөөр хэлбэл, Хэрэглэгчийн төлөх үнийг орон нутгийн засаг захиргаанаас өөрт хамаарах нутаг дэвсгэрийн хэмжээнд тогтооно. Харин бохирын нийтийн сүлжээ ашигласны төлбөрийн хэмжээг тухайн орон нутгаас Ерөнхийлөгчийн захирамжаар баталсан стандартад нийцүүлэн тогтооно. 2012 оны байдлаар усны төлбөр бага орлоготой айл өрхийн нийт орлогын 2-оос бага хувийг эзэлдэг гэсэн тооцоо байна.[[51]](#footnote-51)

Гэхдээ Солонгосын усны салбарын хувьд хэрэглэгчдээр үйлчилгээний нийт зардлыг бүрэн төлүүлдэггүй нь онцлог юм. Сайн чанарын ус хангамж, эрүүл ахуйн үйлчилгээ нь нийтийн ашиг сонирхолд ач холбогдолтой тул үйлчилгээний зардлыг нөхөх үүднээс үйлчилгээ үзүүлэгчдэд татаас олгодог байна. Татаасны хэмжээ нь хөрөнгө оруулалтын хэлбэр болон орон нутгийн хэмжээнээс хамааран өөр өөр байна. Төв засгийн газар- болон бүсийн засаг захиргаанаас олгосон татаасыг зөвхөн капитал зардалд зарцуулдаг бол хотоос олгогдсон татаасыг хөрөнгө оруулалт болон үйл ажиллагааны зардалд зарцуулах боломжтой. Засгийн газраас олгох татаас нь хөрөнгө оруулалтын зардлыг орон нутаг болон хотын захиргаанаас хамтран санхүүжсэн байхыг шаарддаг бөгөөд энэ нь хөрөнгө оруулалтыг олон эзэмшигчтэй байлгах зорилготой байна.

Төлбөрийн орлого нь үйл ажиллагаа болон хэвийн ажиллагааны зардлаас бага гарсан тохиолдолд үйл ажиллагааны татаас авах боломжтой. Тухайлбал, 2012 оны байдлаар бохир усны үйлчилгээний хөлс нь зардлын 40 хувийг л нөхөж байсан байна.[[52]](#footnote-52)

**5. ХСУСАТАТХ-ийн 5 дугаар зүйл**

|  |  |  |
| --- | --- | --- |
| № | Сонгосон зүйл, заалт | Зүйл, заалтын агуулга |
| 5 | 5 дугаар зүйл. Хот, суурины ус хангамж, ариутгах татуургын асуудал эрхэлсэн төрийн захиргааны төв байгууллагын бүрэн эрх | 5.1.Хот, суурины ус хангамж, ариутгах татуургын асуудал эрхэлсэн төрийн захиргааны төв байгууллага дараах бүрэн эрхийг хэрэгжүүлнэ: ... |

**ХБНГУ**

Усны тухай хуулийн 5 дугаар булгийн 100 болон 101 дүгээр зүйлүүдэд Усны асуудал хариуцсан эрх бүхий байгууллага, түүний чиг үүргийг тодорхой тусгажээ. Холбооны улсын болон муж улсуудын эрх бүхий байгууллага нь усны байгалийн тэнцэл алдагдахаас сэргийлэх, усанд үүссэн аливаа сөрөг нөлөөллийг арилгах үндсэн чиг үүргийг гүйцэтгэх бөгөөд дор дурдсан бүрэн эрхийг хэрэгжүүлдэг байна. Үүнд:

1. Усны урсгалыг урсцыг зохицуулах;
2. Техникийн хяналт болон шалгалт хийх;
3. Шаардлагатай баримт бичиг, мэдээлэл, дэмжлэг, туслалцаа, хэрэгсэл болон техникийн туслалцаа авах;
4. Ажлын цагаар аливаа барилга байгууламжид нэвтрэн орох;
5. Аюултай нөхцөл байдал үүссэн, нийтийн аюулгүй байдлыг хамгаалах шаардлагатай тохиолдолд ямар ч цагт хувийн эзэмшлийн барилга байгууламж, байшин болон бусад объектод нэвтрэн орох;
6. Дээрх 4 болон 5 дугаар хэсэгт зааснаас бусад аливаа этгээдийн эзэмшлийн ямар ч объектод ямар ч цагт нэвтрэн орох.

Эдгээр барилга байгууламж, эзэмшил, объектод нэвтрэн орох үед эзэмшигч болон үйл ажиллагааг хариуцан хэрэгжүүлэгч этгээд нь эрх бүхий этгээдийг оруулах, тэдний хяналт болон шалгалтад саад болохгүй байх үүрэгтэй байна. Мөн энэхүү бүрэн эрхээ хэрэгжүүлэх үед Эрүүгийн хэрэг хянан шийдвэрлэх тухай хуульд заасан гэрч өөрийн болон төрөл төрөгсдийнхөө эсрэг мэдүүлэг өгөхгүй байх эрхийг зөрчиж болохгүй байна.

**Унгар улс**

Усны нийтийн үйлчилгээ үзүүлэгч компаниуд нь зөвхөн өөрийн эзэмшлийн хөрөнгийн хүрээнд Унгар улсын Эрчим хүч, нийтийн аж ахуйг зохицуулах газар (УУЭХНААЗГ)-аас олгосон тусгай зөвшөөрлийн дагуу үйл ажиллагаагаа явуулдаг байна.[[53]](#footnote-53) Тус байгууллага нь 2015 оны байдлаар усны нийтийн үйлчилгээний 42 байгууллагад тусгай зөвшөөрөл олгосон байна.[[54]](#footnote-54)

Ус хангамж, ариутгах татуургын аюулгүй ажиллагааг хангах зорилгоор УУЭХНААЗГ нь тусгай зөвшөөрөл олгох, тусгай зөвшөөрлийн хүрээнд хэрэгжүүлэх уйл ажиллагаанд тавигдах нөхцөлүүдийг тогтоох, салбарын холбогдох хууль тогтоомжийн хэрэгжилтэд нь хяналт тавих чиг үүрэгтэй байна.[[55]](#footnote-55) Тухайлбал Унгар улсын Усны нийтийн үйлчилгээний тухай хуулийн 5/А дугаар зүйлийн (1) дэх хэсэгт "УУЭХНААЗГ нь усны нийтийн үйлчилгээний үндсэн зарчмууд, хууль тогтоомж, өөрийн гаргасан шийдвэрүүдийн хэрэгжилтийг хангах бөгөөд энэ асуудлын хүрээнд УУЭХНААЗГ нь Хэрэглэгчийг хамгаалах байгууллагын чиг үүрэг хамаарахгүй асуудлаар байнгын хяналт шалгалт хийнэ” гэж заажээ. Мөн хуулийн 5/А дугаар зүйлийн (2)- (5) дахь хэсгүүдэд УУЭХНААЗГ нь усны үйлчилгээнд тавих хяналт шалгалтын эрхээ хэрэгжүүлэхдээ цогц хяналт, тодорхой асуудлаар хийх хяналт, шалгалт гэсэн хэлбэрээр хэрэгжүүлнэ. Усны нийтийн үйлчилгээн дэх хууль тогтоомжийн хэрэгжилт, мэргэшлийн чадвар, үйл ажиллагааны үр нөлөөний цогц хяналтыг салбарын хэмжээнд 3 жилийн давтамжтай хийнэ. Тодорхой асуудлаар хийх хяналт шалгалтыг усны нийтийн үйлчилгээний байгууллагуудыг хамруулсан байдлаар хийж гүйцэтгэнэ. Өмнө хийсэн хяналт шалгалтын мөрөөр давтан шалгалт явуулж болно” гэж заасан.

**БНСУ**

Анх химийн үйлдвэрүүдийг байгуулж БНСУ-ын аж үйлдвэрийг дэмжих зорилгоор 1966 онд Солонгос улсын Усны нөөцийн корпорац “КWater”-ийн тухай хууль батлагдсанаар 1967 онд төрийн өмчит Усны нөөцийн корпорац байгуулагджээ. 1988 онд тус байгууллагыг Усны нөөцийн асуудал хариуцсан агентлаг болгон өөрчлөн байгуулсан.

K-Water Тээвэр, дэд бүтэц, газрын яаманд харьяалагддаг нийтийн корпорац бөгөөд орон нутагт хэрэглээний болон үйлдвэрийн усны нийлүүлэлтийн үйлчилгээнд зориулан усны эх үүсвэрийн зориулалтын дэд бүтцийг байгуулах зорилготой. Тус корпорац бүх төрлийн усан сангийн байгуулалт, ашиглалтыг хариуцаж, мөн бүсийн хэмжээний усны байгууламжуудын менежментийг хариуцаж ажилладаг бөгөөд үйл ажиллагаа нь тусгай хуулиар зохицуулагддаг. Энэ корпорац нь улсын нийт усан хангамжийн 50 хувийг усны бөөний нийлүүлэгчийн хэлбэрээр хангахаас гадна зарим орон нутгийн хүсэлтээр бохир усны байгууламжийн үйл ажиллагааг хариуцан эрхэлдэг байна.

# Ус хангамж, ариутгах татуургын үйлчилгээний чанар, хүртээмж, аюулгүй байдалд хийх хяналт шалгалт

Герман улсад эрүүл мэндийн байгууллага хяналт шалгалтыг голчлон хэрэгжүүлж байгаа бөгөөд хуулийн дагуу Ус хамгааллын ажилтан томилж ажиллуулж болохоор заасан. Ус хамгааллын ажилтан нь усны нөөц багасах, усны чанар муудахаас сэргийлж тодорхой хугацааны давтамжтайгаар мониторинг хийх, хаягдал усны чанар, хэмжээг хэмжих, усны дутагдал үүсэх нөхцөл байдал болон усны дутагдлаас урьдчилан сэргийлэх зэрэг асуудлаар хэрэглэгчдэд мэдээлэл өгөх гэсэн үндсэн чиг үүргийг хэрэгжүүлдэг.

Унгар улсад усны нийтийн үйлчилгээ хариуцсан эрх бүхий байгууллага болох УУЭХНААЗГ нь хяналт шалгалтыг хариуцаж, төлөвлөгөөт байдлаар хэрэгжүүлдэг байна. Ус хангамж, ариутгах татуургын аюулгүй ажиллагааг хангах зорилгоор УУЭХНААЗГ нь тусгай зөвшөөрөл олгох, тусгай зөвшөөрлийн хүрээнд хэрэгжүүлэх үйл ажиллагаанд тавигдах нөхцөлүүдийг тогтоох, салбарын холбогдох хууль тогтоомжийн хэрэгжилтэд нь хяналт тавих чиг үүрэгтэй байна. Энэ асуудлын хүрээнд УУЭХНААЗГ нь Хэрэглэгчийг хамгаалах байгууллагын чиг үүрэг хамаарахгүй асуудлаар байнгын хяналт шалгалт хийх бөгөөд усны нийтийн үйлчилгээнд тавих хяналт шалгалтын эрхээ цогц хяналт, тодорхой асуудлаар хийх хяналт, давтан шалгалт гэсэн хэлбэрээр хэрэгжүүлнэ. Усны нийтийн үйлчилгээн дэх хууль тогтоомжийн хэрэгжилт, мэргэшлийн чадвар, үйл ажиллагааны үр нөлөөний цогц хяналтыг салбарын хэмжээнд 3 жилийн давтамжтай хийнэ. Тодорхой асуудлаар хийх шалгалтыг усны нийтийн үйлчилгээний байгууллагуудыг хамруулсан байдлаар хийж гүйцэтгэнэ. Өмнө хийсэн хяналт шалгалтын мөрөөр давтан шалгалт явуулж болно. Мөн УУЭХНААЗГ нь усны нийтийн үйлчилгээний бодит үйл ажиллагаа, зардлын үзүүлэлтэд үндэслэн усны нийтийн үйлчилгээний үнийн хэмжээнд мониторинг хийж шалгах чиг үүрэгтэй байна. Энэхүү чиг үүргээ гүйцэтгэхдээ тусгай зөвшөөрөл эзэмшигч нь сайдын баталсан үнийг баримталж байгаа эсэхийг, үнийг шударга байдлаар тогтоож байгаа эсэхийг тус тус шалгах эрхтэй байдаг.

Солонгос улсын хувьд усны эх үүсвэр, усны бохирдлын хэмжээ, ундны усны чанарын стандартын шалгалтын үр дүн зэргийг багтаасан усны чанарын тайлан гаргахыг усны үйлчилгээ үзүүлэгч байгууллагаас шаарддаг байна. Энэхүү тайланд усны байгууламжийн холбогдох утас, хариуцсан албан тушаалтны нэр, холбоо барих мэдээллийг заавал оруулдаг. Үүнээс гадна орон нутаг бүр хоолойн усны чанарыг үнэлэх Зөвлөлийг байгуулах бөгөөд Зөвлөл нь иргэд, мэргэжилтнүүдээс бүрдэж, усны чанар тогтоосон стандартад нийцэх баталгааг хангаж ажиллана. Мөн бохир ус цэвэрлэх байгууламжийн үйлчилгээг сайжруулах зорилгоор үндэсний гэрчилгээний системийг нэвтрүүлсэн байна. Үүний дагуу ус ариутгалын байгууламжийн хүчин чадал, хэмжээнээс шалтгаалан тодорхой тооны гэрчилгээтэй оператор ажиллуулахыг шаарддаг.

Эдгээрээс Монгол Улсад хяналт шалгалтын давтамжийг тодорхой заах шаардлагыг хуульд тусгаж, хяналт шалгалт хийх бүрэлдэхүүнийг тодорхой заах, хяналт шалгалтын арга, хэлбэрийг ч хуульчлан тогтоох боломжтой юм.

Үүний зэрэгцээ Монгол Улсад зөвхөн төрийн байгууллага стандарт, төлөвлөгөө, үйл ажиллагааны хяналт шалгалтыг хэрэгжүүлж байгаа нь мэргэжлийн хяналтын байгууллага зэрэг төрийн байгууллагуудын хүний болон санхүүгийн нөөцөөс шалтгаалан хяналт шалгалтыг тогтмол хийх боломжийг хязгаарлаж байгаа гэж дүгнэж болох юм. Харин энэ асуудлыг бусад улс оронд стандарт, баталгаажуулалт, итгэмжлэл гэсэн чанарыг хангахад чиглэсэн цогц үйл явцыг хэрэгжүүлэх хувийн хэвшлийн үйл ажиллагаагаар орлуулж болдог нь харагдаж байна.

Герман, Унгар улсууд нь Европын холбооны гишүүн улсууд тул Европын холбооны хувьд хүлээн зөвшөөрөгдсөн хэм хэмжээ, стандартчилал, баталгаажуулалт, итгэмжлэлийн үйл ажиллагааны нэгдмэл зарчмыг дагаж мөрдөж байна. Тухайлбал

ХБНГУ-д аливаа усны барилга байгууламжийг нийтээр хүлээн зөвшөөрсөн наад захын стандартын шаардлага хангасан байдлаар төлөвлөж, барьж, байгуулж, үйл ажиллагааг нь удирдан явуулах шаардлага тавьдаг. Герман улсын ундны усны хангамжийн үйлчилгээ өндөр стандарт хангасан байдаг. Энэ нь баталгаажуулалтын ДиВиЖиВи (DVGW), стандартчиллын ВиДиАй (VDI), эрчим хүч, усны технологийн барилгын төлөвлөлт, угсралт, засвар үйлчилгээний ЗэтВиЭсЭйчКэй (ZVSHK) болон Герман улсын стандартчиллын байгууллага (DIN)-ын баталсан ажлын жишиг, туршилтын журам, стандартууд болон Европын холбооны жишгээр баталсан стандартууд (DIN EN)-д үндэслэн техникийн журмуудыг дагаж мөрддөгтэй холбоотой юм.

Солонгос улсын хувьд ч бохирын шугам сүлжээ барих, ашиглах стандартыг тогтоох замаар бохир ус цэвэрлэх зохистой үйлчилгээг бүрдүүлж, улмаар нийтийн хэрэглээний усны чанарыг хадгалах, сайжруулах, амьдралын орчинг сайжруулах зорилготой ажиллаж байна. Ус хангамж, усны байгууламжийн тухай хуулиар усны үйлчилгээ үзүүлэгчдэд хоолойн усны чанарын тайланг жил тутам гаргаж онлайн байршуулахыг үүрэг болгосон. Энэхүү тайлан нь усны эх үүсвэр, усны бохирдлын хэмжээ, ундны усны чанарын стандартын шалгалтын үр дүн зэргийг багтаахаас гадна усны байгууламжийн холбогдох утас, хариуцсан албан тушаалтны нэр, ажлын утасны мэдээллийг агуулсан байна. Үүнээс гадна орон нутаг бүр хоолойн усны чанарыг үнэлэх Зөвлөлийг байгуулах бөгөөд Зөвлөл нь иргэд, мэргэжилтнүүдээс бүрдэж, усны чанар тогтоосон стандартад нийцэх баталгааг хангаж ажиллана.

Харьцуулан судалсан улс бүрд стандартыг жишиг болгон батлах, дагаж мөрдүүлэх зорилготой байдаг бол Герман болон Унгар улсуудын хувьд тодорхой стандартын хэрэгжилтийг шалгах ажлыг баталгаажуулалтын байгууллагаар хийлгэдэг сайн туршлага байна. Цаашилбал баталгаажуулалтын байгууллага нь итгэмжлэлийн байгууллагаар итгэмжлэгдсэн байх шаардлага тавьдаг байна.

Эдгээрээс чанарыг хангах олон улсын чиг хандлага нь зөвхөн төрийн эрх бүхий байгууллага шалгаж тогтоодог арга хэлбэртэй бус харин стандарт тогтоох, стандартын дагуу баталгаажуулалт хийх, баталгаажуулалтын байгууллагын чадварыг итгэмжлэлийн байгууллага итгэмжлэн гэрчилгээ олгох гэсэн чанарыг хангах цогц үйл явцыг түлхүү ашиглах болсныг харуулж байна гэж дүгнэж байна.

Монгол Улс ч гэсэн бүх төрлийн үйл ажиллагааг төрөөс хянах хандлагыг багасгаж зарим төрлийн бүтээгдэхүүн, үйлчилгээнд стандарт тогтоох, баталгаажилтын байгууллагаар баталгаажилт хийлгэх байдлаар чанарыг хангах боломжтой бөгөөд энэ нь төрд ирэх ачааллыг багасгах давуу талтай болохыг энд дурдах нь зүйтэй байна

**ЕРӨНХИЙ ДҮГНЭЛТ, ЗӨВЛӨМЖ**

Сонгон судалсан гурван улсаас Герман, Солонгос улсууд усны удирдлагын нэгдсэн тогтолцоог өндөр хөгжүүлсэн бол Унгар улс нь энэхүү тогтолцоог нэвтрүүлж эхэлсэн байна. Унгар улсын Усны удирдлагын ерөнхий захиргаа нь усны нэгдсэн менежментийг зохион байгуулах, хэрэгжүүлэхэд дэмжлэг үзүүлэх чиг үүргийг хэрэгжүүлдэг байна. Дэлхий улс орнууд усны удирдлагын нэгдсэн тогтолцоог нэвтрүүлснээр байгаль дахь усны хэмжээ, нийлүүлж байгаа усны чанарыг хангалттай хэмжээнд хянаж, байгаль экологийн тэнцвэрт байдлыг хадгалах, эдийн засгийн зардал ба үр ашгийг хянах өндөр чадвартай болдог давуу талтай байна.

Манай улсын хувьд ч ННМ МоМо буюу “Төв Азийн Усны Нөөцийн Нэгдсэн Менежмент: Загвар бүс нутаг Монгол” төслийг хэрэгжүүлэх зэргээр усны удирдлагын нэгдсэн тогтолцоог нэвтрүүлэх чиглэлд алхаж байгаа нь сайшаалтай. Гэвч улс орны бодлогодоо усны удирдлагын нэгдсэн тогтолцооны бүрэлдэхүүн хэсгүүдийг нэвтрүүлээгүй байна.

Солонгос улсад бохирын шугам сүлжээг шийдвэрлэх асуудал нь байгаль орчин, нийтийн эрүүл мэнд гэх мэт үндэсний хэмжээний нийтийн эрх ашигт шууд хамаарах олон асуудалтай холбогддог тул бодлого, төлөвлөлт чухал болохыг анхаарах, үүнд шийдвэр гаргалтад оролцож байгаа төрийн албаны нэгжүүд урт хугацааны зорилго, төлөвлөгөөг ойлгосон байх ёстой. Энэ зорилгын хүрээнд Ус хангамж, усны байгууламжийн тухай хуулийн 4 дүгээр зүйлд “Усны байгууламж, түүний удирдлагын үндсэн төлөвлөгөө” батлах зохицуулалтыг оруулжээ. Энэ зүйлд зааснаар усны ерөнхий барилга байгууламжууд болон үйлдвэрийн зориулалттай усны барилга байгууламжийг барьж байгуулах, удирдан хөгжүүлэх зорилгоор Газар, тээвэр, далайн яам болон тусгай хотын захирагч, бусад хотуудын захирагч нар болон орон нутгуудын захирагч нар нь “Усны байгууламж, түүний удирдлагын үндсэн төлөвлөгөө”-г арван жил тутамд баталж, хэрэгжүүлэх үүрэгтэй байна.

Унгар улсад усны нийтийн үйлчилгээний байгууллагууд нь 15 жилийн хугацаатай “Хөгжлийн төлөвлөгөө”-г боловсруулж УУЭХНААЗГ-аар батлуулах, тухайн төлөвлөгөөний дагуу усны барилга байгууламж, шугам сүлжээг солих, өөрчлөх, бусад байдлаар хөрөнгө оруулах ажлыг гүйцэтгэдэг байна.

Герман улс “Усны аюулгүй байдлын төлөвлөгөө”-ний дагуу том, жижиг бүх төрлийн ундны ус ханган нийлүүлэгчид зориулсан нийт 300 орчим “техникийн зохицуулалт”119-ыг мөрдүүлж, тэдгээр нарийвчилсан зохицуулалтын дагуу баталгаажуулалт хийж чанарыг хангаж байна. Ер нь ХБНГУ-ын хувьд төрийн хяналт шалгалтаас илүү стандарт, төлөвлөлт, төлөвлөгөөний биелэлт болон үйл ажиллагааны чанар, үр дүнг чухалчилж үздэг байна. Тухайлбал ус хангамж, ариутгах татуургын үйлчилгээ эрхлэгч нь ханшийн өөрчлөлт, элэгдэл хорогдол зэрэг бүх хүчин зүйлийг харгалзан төлөвлөж үндсэн хөрөнгийн үнэ цэнийг багасгахгүй байх, хэрэглэгчийн төлөх төлбөрөөс илүү зардал гаргахгүй байх зэрэг тодорхой зарчмуудын дагуу үүрэг хүлээлгэдэг байна. Харин нийгмийн эрүүл мэндийн байгууллага нь шугам сүлжээний материал болон усны чанарт тодорхой хугацааны давтамжтайгаар хяналт тавих зэргээр үйлчилгээний чанарыг хангах төлөвлөгөөтэй ажилладаг болох нь харагдаж байна. Ялангуяа шалгалт, хяналтын давтамжийг тодорхой төлөвлөж, тогтмол хэрэгжүүлэх нь чанарыг хангах үндсэн арга хэрэгсэл болдог гэсэн дүгнэлтэд хүрч байна.

Эдгээрээс дүгнэхэд энэхүү харьцуулалтад сонгон судалсан улс орон бүр ус хангамжийн шугам сүлжээ, барилга байгууламжийн ажиллах хэвийн нөхцөлийг хангах, сайжруулах, техникийн дэвшлийг нэвтрүүлэх болон салбарын хөрөнгө, хөрөнгө оруулалтыг зөв зүйтэй ашиглах, үнэ цэнийг нь алдагдуулахгүй хадгалах зорилгоор доод тал нь 10 жилийн төлөвлөгөө боловсруулж, түүнийгээ хэрэгжүүлж ажилладаг сайн туршлагатай байна.

Монгол Улсын хувьд Зохицуулах зөвлөл нь тусгай зөвшөөрөл олгож ажилладаг боловч тусгай зөвшөөрөл эзэмшигчдэд хөрөнгийн үнэ цэнийг хадгалах, барилга байгууламж, шугам сүлжээг солих, сайжруулах зорилгоор элэгдэл, хорогдол тооцохоор тусгасан байна. Тодруулбал ХСУХАТАТХ-д зааснаар Зохицуулах зөвлөл нь үндсэн хөрөнгийн элэгдэл, хорогдлын шимтгэлийн хэмжээг тогтоохоор заасан боловч хэрэглэгч бусдад цэвэр ус түгээх, тэдгээрийн хэрэглээнээс гарсан бохир ус татан зайлуулах нөхцөлд хангагч байгууллагаас үндсэн хөрөнгийн элэгдэл, хорогдлын шимтгэлийг Зохицуулах зөвлөлийн баталсан хэмжээнд авах эрх, үүрэгтэй гэж заажээ. Гэвч тусгай зөвшөөрөл эзэмшигчийн үйл ажиллагаанд хэрэгжүүлэх урт хугацааны төлөвлөгөө шаардах, тодорхой төлөвлөгөөний дагуу, давтамжит хугацаанд хяналт шалгалт хийх зохицуулалтыг хуульд тусгаагүй байна. Иймд хот, суурины ус хангамж, ариутгах татуургын ашиглалтын тухай хуулиар тодорхой этгээдэд эрх олгож ундны усны болон ус дамжуулах шугам сүлжээний чанар, стандартын шаардлагын хэрэгжилтэд тодорхой төлөвлөгөөний дагуу, тогтмол хугацаанд хяналт тавих байдлаар ажиллах, тусгай зөвшөөрөл эзэмшигчид 10-аас доошгүй жилийн хугацаатай төлөвлөгөө баталж хэрэгжүүлэх зохицуулалтыг хуульд оруулах нь зүйтэй юм. Мөн тусгай зөвшөөрөл эзэмшигч нь урт хугацааны төлөвлөгөөндөө ус хангамж, ариутгах татуургын норм, дүрэм, журам, гамшиг, эрсдэл, аюултай нөхцөл байдал үүссэн тохиолдолд авч хэрэгжүүлэх арга хэмжээний төлөвлөгөө, усыг дахин ашиглахтай холбогдсон төлөвлөгөөг тус тус багтаасан байх шаардлагыг хуульчлах нь зүйтэй гэж үзэж байна.

Цаашилбал Унгар улсад томоохон цэвэрлэх байгууламжууд нь үр нөлөө өндөртэй, байгаль орчинд сөрөг нөлөөлөл багатай ажиллаж байгаа бол зарим жижиг хот, тосгодын бага оврын цэвэрлэх байгууламжуудын байгаль орчинд үзүүлэх нөлөөлөл харьцангуй өндөр бөгөөд үйл ажиллагааны өртөг, зардал өндөртэй гэж үздэг байна. Солонгос улсад Бохирын менежментийн аль хэсэгт ямар хэмжээний татаас үзүүлэх тухай бодлого маш тодорхой байдаг бөгөөд хөрөнгө оруулалтын хэлбэр, хот, суурин газрын хэмжээнээс хамааран татаасны хэмжээ нь нийт хөрөнгө оруулалтын зардлын 10-аас 70 хувь хүртэл байдаг байна. Ялангуяа жижиг хотуудад том хоттой харьцуулахад илүү татаас олгогдсон байна.

Эдгээрээс харахад ус хангамж, ариутгах татуургын үйлчилгээний байгууламж нь том, үйлчилгээний хамрах хүрээ нь өргөн байх тусмаа зардлаа нөхөх боломж өндөртэй, байгаль орчинд үзүүлэх нөлөөлөл болон үйл ажиллагааны өртөг, зардал бага болж байна. Манай улсын хувьд хот, суурин газрын хүн амын тоо цөөн, суурин газрууд хоорондын зай их байдаг тул өмнө дурдсан шиг ус хангамж, ариутгах татуургын үйлчилгээний байгууламж нь том, үйлчилгээний хамрах хүрээ нь өргөн байх боломж хязгаарлагдмал байна. Гэвч Унгар болон Солонгос улсуудад ус хангамж, ариутгах татуургын үйлчилгээний байгууллагуудыг нэгтгэх, үйл ажиллагааны хүрээг нь өргөсгөх бодлого барьж байгааг анхаарч дээр дурдсан урт хугацааны төлөвлөгөөний дагуу ус хангамж, ариутгах татуургын үйлчилгээний байгууллагуудыг өргөтгөх болон нэгтгэх ажлыг хийж гүйцэтгэснээр үйлчилгээний чанар, хүртээмж дээшлэх боломжтой гэж дүгнэж байна

**НАЙМ. ЗӨВЛӨМЖ**

Хуульд нэмэлт өөрчлөлт оруулах тухай хуулийн төслийн хэрэгцээ шаардлагыг зохих журмын дагуу хийж гүйцэтгэн дараах зөвлөмжийг хүргүүлж байна. Үүнд:

Нэг. Хот, суурины ус хангамж, ариутгах татуургын ашиглалтын тухай хуульд нэмэлт, өөрчлөлт оруулах төслийг боловсруулахдаа төрийн болон хувийн хэвшлийн үйлчилгээ үзүүлэгч этгээдтэй холбоотой гомдол маргааныг хянах, барагдуулах, үйлчилгээний чанар нь холбогдох стандарт нөхцөл шаардлагыг хангаж буй эсэхэд хяналт тавих хариуцлага тооцох механизмыг бүрдүүлэхийн тулд дараах холбогдох хуулиудын зүйл заалтыг судлах шаардлагатай. Үүнд:

* Эрүүл ахуйн тухай хууль
* Ус бохирдуулсны төлбөрийн тухай хууль
* Зөрчлийн тухай хууль

Хоёрт. Хуулийн төслөөр зохицуулах харилцаа нь холбогдох процесс үйл ажиллагааг зохицуулсан хуулиудтай /Зөрчлийн тухай, Зөрчил хянан шийдвэрлэх тухай/ уялдах шаардлагатай учраас Хот суурины ус хангамж ашиглалтын тухай хуульд нэмэлт өөрчлөлт оруулах хуулийн төслийг тэдгээр хуулиудын үзэл баримтлалд нийцүүлэн боловсруулах.

Гуравт. Хуулийн хэрэгжилтийг хангахын тулд хуулийг олон нийтэд сурталчлан таниулах, хуулийн үйлчлэлд хамаарах хувь хүн, хуулийн этгээдүүдэд мэдлэг, мэдээллийг тухай бүр хүргэх, мөн хууль тогтоомжийг хэрэгжүүлэх төрийн байгууллагын ажилтан, албан хаагч нарт сургалт, семинарыг зохион байгуулах нь зүйтэй.

Дөрөвт. Хуулийн хэрэгжилтэнд хяналт тавих зорилгоор мэргэжлийн байгууллагаас илэрсэн зөрчил дутагдлыг арилгасан байдал, ус хангамж ариутгах татуургын шугам сүлжээний найдвартай ажиллагааны эрсдлийг тооцох, үнэлэх, дүгнэлт гаргах

--- o O o ---

1. Мөн тэнд. [↑](#footnote-ref-1)
2. Солонгосын усны эх үүсвэрийн корпорацийн тухай хууль, 1987 он. <http://ellaw.klri.re.kr/eng_service/lawView.do?hseq=42018&lang=ENG> (Сүүлд үзсэн: 2018.11.02) [↑](#footnote-ref-2)
3. Ус хангамж, усны байгууламжийн тухай хууль, 3-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-3)
4. Ус хангамж, усны байгууламжийн тухай хууль, 3-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-4)
5. Authorization from The Ministry of Environment or The Minister of Land Infrastructure and Transport буюу **зөвшөөрөл.** Хуулийн өөр хэсэгт **License** буюу **тусгай зөвшөөрөл** гэсэн үгийг ашигласан тул энэ тусгай зөвшөөрлөөс ялгаатай байна. [↑](#footnote-ref-5)
6. Ус хангамж, усны байгууламжийн тухай хууль, 17-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-6)
7. Мөн тэнд. [↑](#footnote-ref-7)
8. Бохирын шугам сүлжээний тухай хууль, 2-р зүйл. <http://ellaw.klri.re.kr/eng_service/lawView.do?hseq=46579&lang=ENG> (Сүүлд үзсэн: 2018.11.02) [↑](#footnote-ref-8)
9. Мөн тэнд. [↑](#footnote-ref-9)
10. Байгаль орчны яамны цахим хуудас. <Http://eng.me.go.kr/eng/web/index.do?menuId=294> (Сүүлд үзсэн: 2018.11.02) [↑](#footnote-ref-10)
11. Мөн тэнд. [↑](#footnote-ref-11)
12. Бохирын шугам сүлжээний тухай хууль, 11-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-12)
13. Мөн тэнд. [↑](#footnote-ref-13)
14. Бохирын шугам сүлжээний тухай хууль, 12-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-14)
15. Бохирын шугам сүлжээний тухай хууль, 18-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-15)
16. Мөн тэнд. [↑](#footnote-ref-16)
17. Бохирын шугам сүлжээний тухай хууль, 45-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-17)
18. Мөн тэнд. [↑](#footnote-ref-18)
19. Бохирын шугам сүлжээний тухай хууль, 51-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-19)
20. Мөн тэнд. [↑](#footnote-ref-20)
21. Байгаль орчны яамны цахим хуудас. <Http://eng.me.go.kr/eng/web/index.do?menuId=310> (Сүүлд үзсэн: 2018.11.02) [↑](#footnote-ref-21)
22. <Http://www;.e-sciencecentral.org/articles/SC000023508> (Сүүлд үзсэн: 2018.11.02) [↑](#footnote-ref-22)
23. <Http://eng.me.go.kr/eng/web/index.do?menuId=310> (Сүүлд үзсэн: 2018.11.02) [↑](#footnote-ref-23)
24. Authorization from The Ministry of Environment or The Minister of Land Infrastructure and Transport буюу **зөвшөөрөл.** Хуулийн өөр хэсэгт **License** буюу **тусгай зөвшөөрөл** гэсэн үгийг ашигласан тул энэ тусгай зөвшөөрлөөс ялгаатай байна. [↑](#footnote-ref-24)
25. Ус хангамж, усны байгууламжийн тухай хууль, 17-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-25)
26. Мөн тэнд. [↑](#footnote-ref-26)
27. Бохирын шугам сулжээний тухай хууль, 11-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-27)
28. Мөн тэнд. [↑](#footnote-ref-28)
29. Бохирын шугам сулжээний тухай хууль, 12-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-29)
30. Мөн тэнд. [↑](#footnote-ref-30)
31. Бохирын шугам сулжээний тухай хууль, 18-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-31)
32. Мөн тэнд. [↑](#footnote-ref-32)
33. Бохирын шугам сулжээний тухай хууль, 45-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-33)
34. Мөн тэнд. [↑](#footnote-ref-34)
35. Бохирын шугам сулжээний тухай хууль, 51-р зүйл. [http://ellaw.klri.re.kr/eng\_service/lawView.do?hseq=46579&lang=ENG](http://ellaw.klri.re.kr/eng_service/lawView.do?hseq=46343&lang=ENG) (Сүүлд үзсэн: 2018.11.02) [↑](#footnote-ref-35)
36. Мөн тэнд. [↑](#footnote-ref-36)
37. H. Jekel (BMUB) et al., Water Resource Management in Germany, Part 1: Fundamentals, 2014 [↑](#footnote-ref-37)
38. Ус хангамж, усны байгууламжийн тухай хууль, 7,8-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-38)
39. Мөн тэнд. [↑](#footnote-ref-39)
40. БНСУ-ын Ус хангамж, усны байгууламжийн тухай хууль, 9-р зүйл.

    <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-40)
41. Our public water future: The global experience with remunicipalisation, Chapter 3 German municipalities take back control of water, Christa Hecht, 2015 [↑](#footnote-ref-41)
42. German Association of Local Utilities, Profile of the German Water Sector 2015 [↑](#footnote-ref-42)
43. Бохирын шугам сүлжээний тухай хууль, 18-р зүйл.

    <http://ellaw.klri.re.kr/eng_service/lawView.do?hseq=46579&lang=ENG> (Сүүлд үзсэн: 2018.11.02) [↑](#footnote-ref-43)
44. Мөн тэнд. [↑](#footnote-ref-44)
45. H. Jekel (BMUB) et al., Water Resource Management in Germany, Part 1: Fundamentals, 2014 [↑](#footnote-ref-45)
46. <http://www.mekh.hu/vizikozmu> [↑](#footnote-ref-46)
47. УУЭХНААЗГ-ын албан ёсны вебсайт. Дараах холбоосоор хандах боломжтой:

    <http://www.mekh.hu/vizikozmu> [↑](#footnote-ref-47)
48. Ус хангамж, усны байгууламжийн тухай хууль, 2-р зүйл. <http://ellaw.klri.re.kr/eng_service/lawView.do?hseq=46343&lang=ENG> (Сүүлд үзсэн: 2018.11.02) [↑](#footnote-ref-48)
49. Source: Profile of the German Water Sector 2015 [↑](#footnote-ref-49)
50. Герман Улсын Шударга бус өрсөлдөөнийг хориглох тухай хууль. Тус хуулийн англи хэл дээр дараах холбоосоор үзэх боломжтой. Үүнд: <http://www.gesetze-im-internet.de/englisch_uwg/englisch_uwg.html> [↑](#footnote-ref-50)
51. <Http://www.e-sciencecentral,org/articles/SC000023508> (Сүүлд үзсэн: 2018.11.02) [↑](#footnote-ref-51)
52. <Http://eng.me.go.kr/eng/web/index.do?menuId=310> (Сүүлд үзсэн: 2018.11.02) [↑](#footnote-ref-52)
53. Source: THE BUDAPEST 2016 Water Summit, the Hungarian Water Utility Sector. <https://www.budapestwatersummit.hu/knowledge-and-technology/the-hungarian-water-sector/the-hungarian-water-utility-sector-551/> [↑](#footnote-ref-53)
54. Source: Hungarian Energy and Public Utility Regulatory Authority <http://www.mekh.hu/vizikozmu> [↑](#footnote-ref-54)
55. Source: Hungarian Energy and Public Utility Regulatory Authority <http://www.mekh.hu/vizikozmu> [↑](#footnote-ref-55)